29.9.2009 B7-0081/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно срещата на високо равнище на Г-20 в Питсбърг на 24-25 септември 2009 г.
Kay Swinburne
от името на групата ECR
PE428.685v01-00 B7‑0081/2009 Резолюция на Европейския парламент относно срещата на високо равнище на Г-20 в Питсбърг на 24-25 септември 2009 г.
Европейският парламент ,
– като взе предвид изявлението на ръководителите на държавите от Г-20, направено по време на срещата на високо равнище на Г-20 в Питсбърг на 24-25 септември 2009 г.,
– като взе предвид изявленията на Съвета и Комисията относно срещата на високо равнище на Г-20 в Питсбърг на 24-25 септември 2009 г.,
– като взе предвид член 110, параграф 2 от своя правилник,
A. като има предвид, че макар и положението все още да е нестабилно, след срещата на високо равнище на Г-20 в Лондон се наблюдава подобряване на икономическата и финансовата обстановка в света и че по всяка вероятност първоначалната криза, предизвикана от фалита на Lehman Brothers, е преодоляна,
Б. като има предвид, че все още не са известни цялостните последици от финансовата криза за икономиката,
В. като има предвид, че съществува необходимост от тясна международна координация и сътрудничество за възстановяване на световната икономика и на доверието, на икономическия растеж и заетостта, както и за предотвратяване на нова криза,
1. приветства непрекъснатия ангажимент на Г-20 за намиране на глобално решение във връзка с кризата; подчертава, че е важно доверието, растежът и заетостта да бъдат възстановени;
2. отбелязва със загриженост нарастването на публичния дълг и бюджетните дефицити; подчертава, че е важно да бъдат налице стабилни публични финанси, спрямо които се прилага съответният надзор, така че да се избегне допълнително обременяване на бъдещите поколения;
3. приветства ангажимента на Г-20 за борба с протекционизма и за успешно приключване на кръга от преговори в Доха;
4. приветства готовността на Г-20 за постепенно премахване на неефективните субсидии за изкопаеми горива;
5. изразява съгласие с позицията на Г-20, че не бива да бъде допускано безразсъдно поведение в сектора на банковите и другите финансови услуги и че следва да се избягват стандарти на трудово възнаграждение, които водят до подобен тип поведение;
6. настоятелно призовава членовете на Г-20 да си сътрудничат в пълна степен по въпроса за реформирането на финансовия сектор и се обявява срещу предприемането на излишни едностранни мерки;
7. приема, че борбата с юрисдикциите, които не оказват съдействие във връзка с данъчното облагане, следва да продължи; при все това настоятелно призовава държавите, членуващи в Г-20, да отбележат, че тази борба ще е най-ефективна, ако същевременно те реформират собствените си режими на данъчно облагане, така че да се премахнат стимулите за избягване на и отклонение от данъчно облагане;
8. подкрепя призива на Г-20 към международните счетоводни органи за установяване на единен набор от висококачествени международни счетоводни стандарти и настоятелно призовава да бъдат положени усилия за въвеждането на такива стандарти по координиран начин, така че да се намали до минимум свързаният с избор на компетентност риск;
9. възлага на своя председател да предаде настоящата резолюция на Съвета, Комисията, ЕЦБ, парламентите и правителствата на държавите-членки на ЕС, на държавите, членуващи в Г-20, и на МВФ.
