ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0115/08
съгласно член 108 от Правилника за дейността на ЕП
от
Vladimír Remek
, от името на Комисия по промишленост, изследвания и енергетика
към Комисията
Относно: Подобряване на енергийната ефективност чрез информационните и комуникационните технологии
Комисията е приела план за действие с цел постигане на намаление с 20% на консумацията на енергия, както и използване на дял от 20% енергия от възобновяеми енергоизточници в общото си потребление на енергия до 2020 г.
Как ще преследва Комисията целта за постигане на синергичен ефект между бъдещата публична политика в подкрепа на способността на ИКТ да даде възможност за пестене на енергия и съществуващите мерки за енергийна ефективност на продуктите в сферата на ИКТ? Какви стимули може да определи Комисията, които да спомогнат да се гарантира, че измеримите и възпроизводими примери, при които ИКТ подпомага енергийната ефективност, могат да бъдат реализирани при постигането на целите на ЕС за 2020 г.?
Би ли могла Комисията да определи начина, по който ще се гарантира включването на ИКТ като ключов показател за изпълнението на стратегията на ЕС за устойчиво развитие?
Все още трябва да се стимулират приложимостта и внедряването на научноизследователски проекти. Би ли могла Комисията да уточни "как" ще насърчава на практика научните изследвания и технологичното развитие в сектора на ИКТ в полза на енергийната ефективност? И как по-добре да бъдат свързани научните изследвания с развойната фаза и с фазата на внедряване?
Транспортният сектор се признава в съобщението на Комисията за една от най-обещаващите области по отношение на потенциала за спестяване на енергия. Как ще насърчава Комисията възприемането на технологични решения в сферата на ИТС/ИКТ за оптимизирано управление на движението от страна на оператори на пътни превозни средства и на управляващите движението в градовете и регионите на Европа? И как ще гарантира Комисията, че желаното поведение на водачите е устойчиво?
