3.9.2007
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 103, параграф 4 от правилника от
– Ioannis Varvitsiotis, Antonios Trakatellis, Konstantinos Hatzidakis, Ioannis Gklavakis, Ioannis Gklavakis, Nikolaos Vakalis, Marie Panayotopoulos-Cassiotou, Gerardo Galeote, Georgios Papastamkos, Antonis Samaras, Manolis Mavrommatis, Rodi Kratsa-Tsagaropoulou, Giorgos Dimitrakopoulos и Roberta Alma Anastase, от името на групата PPE-DE
– Martin Schulz, Hannes Swoboda и Stavros Lambrinidis, от името на групата PSE
– Vittorio Prodi, Alfonso Andria и Jean Marie Beaupuy, от името на групата ALDE
– Cristiana Muscardini, Liam Aylward, Sebastiano (Nello) Musumeci, от името на групата UEN
– Francis Wurtz, Dimitrios Papadimoulis, Roberto Musacchio, Kyriacos Triantaphyllides и Willy Meyer Pleite, от името на групата GUE/NGL
– Jens-Peter Bonde и Georgios Karatzaferis, от името на групата IND/DEM
–
вместо предложенията за резолюция, внесени от следните групи:
– PPE-DE ( B6‑0323/07 )
– ALDE ( B6‑0324/07 )
– GUE/NGL ( B6‑0325/07 )
– PSE ( B6‑0327/07 )
относно природните бедствия
Резолюция на Европейския парламент относно природните бедствия
Европейският парламент ,
Европейският парламент,
–
като взе предвид членове 2, 6 174 от Договора за ЕО,
–
като взе предвид своите резолюции от 7 септември 2006 г. относно горските пожари и наводненията, от 5 септември 2002 г. относно наводненията в Европа ОВ C 272 E, 13.11.2003 г., стр. 471. , от 14 април 2005 г. относно сушата в Португалия ОВ C 33 E, 9.2.2006 г., стр. 599. , от 12 май 2005 г. относно сушата в Испания ОВ C 92 E, 20.4.2006 г., стр. 414. , от 8 септември 2005 г. относно природните бедствия (пожари и наводнения) в Европа ОВ C 193 E, 17.8.2006 г., стр. 322. и своите резолюции от 18 май 2006 г. относно природните бедствия (горски пожари, суша и наводнения) – селскостопанските въпроси Приети текстове , P6_TA(2006)0222 . , въпросите, свързани с регионалното развитие Приети текстове , P6_TA(2006)0223 . и въпросите, свързани с околната среда Приети текстове , P6_TA(2006)0224 . ,
–
като взе предвид двете съвместни публични изслушвания, организирани от неговата комисия по регионално развитие, неговата комисия по околната среда, общественото здраве и безопасността на храните и неговата комисия по земеделие и развитие на селските райони относно изработването на „Европейска стратегия за борба с природните бедствия” на 20 март 2006 г. и относно създаването на „Европейски сили за гражданска защита: помощ за Европа" на 5 октомври 2006 г.,
–
като взе предвид решението на Съвета от 23 октомври 2001 г. за създаване на механизъм на Общността за поощряване на засиленото сътрудничество в рамките на спасителните операции в областта на гражданската защита (2001/792/ЕО, Евратом) ОВ L 297, 15.11.2001 г., стp. 7. , предстоящото приемане на преработеното решение на Съвета за създаване на механизъм за гражданска защита на Общността и позицията на Парламента от 24 октомври 2006 г. Приети текстове , P6_TA (2006)0286. ,
–
като взе предвид предложението на Комисията за регламент на Европейския парламент и на Съвета за създаване на Фонд „Солидарност” на Европейския съюз (COM(2005)0108) и позицията на Парламента от 18 май 2006 г. Приети текстове , P6_TA (2006)0218. ,
–
като взе предвид доклада на Michel Barnier от 9 май 2006 г.на тема „Европейски сили за гражданска защита: помощ за Европа",
–
като взе предвид законодателната си резолюция от 25 април 2007 г. относно общата позиция на Съвета с оглед приемането на директива относно извършването на оценка и управляване на рисковете от наводнения, Приети текстове , P6_TA(2007)0143 . ,
–
като взе предвид решението на Съвета от 5 март 2007 г. за създаване на Финансов инструмент за гражданска защита (2007/162/EО, Евратом) ОВ L 071, 10.3.2007 г., стр.9 ,
–
като взе предвид заключенията на Съвета на заседанието на Съвета по правосъдие и вътрешни работи от 12 и 13 юни 2007 г. относно засилването на капацитета за координиране на Центъра за мониторинг и информация (MIC) в рамките на механизма за гражданска защита на Общността,
–
като взе предвид Протокола от Киото към Рамковата Конвенция по изменение на климата на ООН (UNFCCC) от 11 декември 1997 г. и ратифицирането на Протокола от Киото от страна на Общността на 4 март 2002 г.,
–
като взе предвид Регламент (EО) № 2152/2003 от 17 ноември 2003 г. („Forest Focus“) ,
–
като взе предвид точка 12 от заключенията на председателството по време на Европейския съвет от Брюксел, състоял се на 15 и 16 юни 2006 г относно отзоваването на Съюза в неотложни ситуации, кризи и бедствия,
–
като взе предвид съобщението на Комисията относно сушата COM(2007)414 окончателен ,
–
като взе предвид член 103, параграф 4 от своя правилник,
А.
като има предвид опустошителните пожари и жестоките наводнения, причинили смърт и разрушения по целия европейски континент, по-специално в Гърция и Обединеното кралство през лятото на 2007 г., засегнали държавите-членки на ЕС и някои от най-отдалечените му райони, по-специално Мартиника и Гваделупа, засегнати от урагана „Дийн”, страни кандидатки и държави в непосредствена близост до ЕС; като има предвид, че само изгорелите през м. юли площи достигнаха общия размер на изгорелите площи за цялата изминала година, като има предвид че през м. август Гърция преживя няколко национални трагедии в резултат на един от най-смъртоносните пожари по света от 1872 г. насам;
Б.
като има предвид, че общата залесена горска площ, в това число местата от значение за Общността, които са част от мрежата по програма Натура 2000 и други площи от първостепенно значение за околната среда, свързани с околната среда в целия регион, засегната от пожарите в Европа това лято е над 700 000 хектара и че най-сериозно са засегнати страни като Гърция, Италия, България, Кипър, Хърватска, Бившата югославска република Македония, Испания ( и по-специално Канарските острови и региона на Кастийон), Украйна, Турция и Албания;
В.
като има предвид, че последните опустошителни горски пожари в Гърция доведоха до загубата на над 60 човешки живота и нанесоха щети на много хора, изгарянето на над 250 000 хектара, изгарянето на хиляди хектари гори и храсталаци, загуба на животни, разрушаване на много домове и имоти и заличаване на цели села;
Г.
като има предвид, че същевременно други части на Европа пострадаха от сериозни наводнения, и по-специално Обединеното кралство, които отнеха живота на поне 10 души и нанесоха щети за близо 5 милиарда евро върху жилища, училища, инфраструктура и селско стопанство, прекъснаха снабдяването с питейна вода на повече от 420 000 души, което доведе до преместването на голям брой хора и до значителни загуби за стопанската дейност, селското стопанство и туризма; като има предвид, че Италия преживя критично положение, предизвикано от наводненията в централната и северната част на страната и засушаванията и пожарите в южната, като същевременно в източна Европа имаше изключителни засушавания и по-специално в Румъния;
Д.
като има предвид, че за период от два месеца механизмът на Общността за гражданска защита беше задействан дванайсет пъти за еднотипни критични ситуации, като седем от тях настъпиха едновременно; като има предвид, че помощта на държавите-членки не беше достатъчна, за да гарантира бърза и адекватна защита в отговор на всички тези критични ситуации;
Е.
като има предвид, че с все по-горещите и сухи летни сезони в южна Европа горските и други видове пожари сред природата са повтарящо се явление, но все пак се различават драстично от година на година в интензитета и географското си разположение; като има предвид, че тенденциите при тези бедствени явления са повлияни също от изменението на климата и са свързани с нарастващата поява на горещи вълни и засушавания, както беше отбелязано в съобщението на Комисията относно засушаванията; като има предвид, че инвестирането в борбата срещу изменението на климата е следователно инвестиция в предотвратяването на бедствия, предизвикани от засушавания и горски пожари; като има предвид, че в периодите на засушаване, които стават все по-дълги, ще става все по-трудно възстановяването на горите след пожар, със съпътстващ риск от опустиняване,
Ж.
като има предвид икономическите и социалните последици от природните бедствия за регионалните икономики, производителната дейност и туризма,
З.
като има предвид, че големият брой пожари в южна Европа през 2007 г., както и техният обхват, са в резултат на определен брой фактори между които измененията на климата, недостатъчното определяне и грижа за горите, както и комбинация на естествени причини и човешка небрежност, но също така човешка престъпна дейност заедно с неадекватно прилагане на законите за забрана на незаконно застрояване на опожарени земи,
И.
като има предвид, че Европейският съюз трябва да признае специфичния характер на природните бедствия, настъпващи под формата на средиземноморски засушавания и пожари и да приспособи съответно своите мерки за предотвратяване, изследвания, управление на риска, гражданска защита и солидарност,
1.
изказва своите съболезнования и съпричастност към близките на починалите и към жителите на пострадалите райони;
2.
отдава почит на пожарникарите, професионалисти и доброволци, които работиха неуморно и рискуваха живота си за погасяването на пожарите, спасяването на хора и ограничаването на щетите от природните бедствия през това лято, както и на многобройните граждани, които се бориха за спасяването на своите средства за препитание и на заобикалящата ги среда;
3.
призовава Европейската комисия да мобилизира настоящия Фонд за солидарност на ЕС незабавно и по възможно най-гъвкавия начин, като се избягват дългите процедури или административните пречки; в тази връзка счита, че за облекчаване на страданието и задоволяване на нуждите на жертвите и техните семейства необходимите ресурси трябва да станат достъпни незабавно посредством Фонда за солидарност, друг инструмент на Общността (напр. структурните фондове или Европейския земеделски фонд за развитие на селските райони) или посредством други възможни финансови средства;
4.
настоятелно призовава Комисията да въведе извънредни мерки за помощ на Общността, особено такива с финансов характер, с които да се подкрепи възстановяването на най-тежко пострадалите райони, да се възстанови производителният потенциал на засегнатите области, да се подпомогне създаването на работни места и да се вземат подходящи мерки за компенсиране на социалните разходи, възникнали от загубата на работа и други източници на доходи;
5.
подчертава необходимостта от ускоряване на процедурата за предоставяне на достъп до фондовете на ЕС за възстановяване на селскостопанските земи след наводнения и пожари и за предоставяне на по-голяма финансова помощ за изграждането на съоръжения за защита от наводнения; призовава Комисията и държавите-членки да преразгледат и обменят най-добри практики въз основа на последните изследвания относно повишения риск от наводнения и горски пожари, предизвикани от начина на управление на земите, местообитанията и дренажите; настоятелно призовава държавите-членки да спомогнат доколкото е възможно естествения дренаж и задържане на водите в околната среда, като същевременно увеличават способността за контрол на наводненията и капацитета на дренажната инфраструктура в посока ограничаване на щетите от обилни валежи;
6.
отбелязва съпричастността на Европейския съюз, държавите-членки и други страни при подпомагане на засегнатите райони по време на горски пожари посредством предоставянето на самолети, пожарникарско оборудване и експертни познания, както и достойната за похвала помощ, оказана на съответните власти и спасителни служби;
7.
признава приноса на Центъра за мониторинг и информация (MIC) за поддържане и улесняване на мобилизацията и координацията на гражданската защита по време на критичните ситуации; при все това отбелязва, че ресурсите на държавите-членки за борба с горските пожари, особено със средства от въздуха, са ограничени и че държавите-членки не винаги могат да предоставят помощ, когато ресурсите са необходими на национално равнище; отбелязва, че в резултат на това, някои държави-членки получиха по-малко помощ от други и трябваше да разчитат на помощ от страни, които не са членки на ЕС въз основа на двустранни споразумения; следователно изразява съжаление, че в някои случаи ЕС като цяло не успя да покаже достатъчна солидарност;
8.
настоятелно призовава Съвета незабавно да вземе решение относно регламент относно Фонда за солидарност на ЕС, като има предвид, че Европейският парламент прие своята позиция през май 2006 г.; счита, че забавянето на Съвета в това отношение е неприемливо; счита, че новият регламент, който наред с другите мерки поставя по-нисък праг за мобилизирането на Фонда за солидарност на ЕС, ще успее да се справи с щетите по по-ефикасен, гъвкав и навременен начин; призовава настоящото португалско председателство, както и министрите от ЕС на финансите, на околната среда, на селското стопанство и регионалното развитие, да предприемат незабавно бързи и твърди действия; затова предлага да се свика извънредна съвместна среща на съответните министри от ЕС, на която Парламента и Комисията да присъстват като наблюдатели;
9.
изисква създаването на европейски сили, които да реагират незабавно при извънредни ситуации, както беше предложено в доклада на члена на Kомисията г-н Barnier, и изразява съжаление от липсата на отговор и последващи действия в тази връзка; подчертава в тази връзка също и необходимостта от продължаване на развитието на способността за бързо реагиране, основана на службите за гражданска защита на държавите-членки, за което призова Европейския съвет от Брюксел на 16 и 17 юни 2006 г; изисква от Комисията да изготви конкретно предложение с тази цел; подчертава ролята на държавите-членки и техните местни органи за ефикасното предотвратяване на пожарите и борбата с тях;
10.
настоятелно призовава Комисията да изиска от държавите-членки оперативните програми, които се занимават с природни бедствия, и практическия им опит по тяхното приложение и да провери съответствието между използваните предпазни мерки, мерки за готовност и ответни мерки, с цел обмен на опит и изготвяне на заключения относно незабавните действия, координацията на административни и оперативни органи и наличието на необходими човешки ресурси и материал; приканва Комисията да проучи възможното сътрудничество със съседните на ЕС страни и други трети страни в борбата срещу разрушителните пожари, свързано с обмен на най-добри практики и/или способности през опасните летни месеци, за да бъде по-добре подготвена за горските пожари през 2008 г.;
11.
счита, че опитът от предишните години и изминалите месеци показва ясно необходимостта от засилване на готовността за предотвратяване на гражданската защита на Общността и нейната способност за реагиране в случаите на горски пожари и пожари в други ненаселени места, настоятелно призовава Комисията да предприеме действия за постигането на тази цел;
12.
приканва Комисията да разгледа възможностите за предварителен достъп до допълнителен капацитет за осигуряване на бърза реакция при големи природни бедствия, който може да бъде предоставен от други източници, включително от търговския пазар; предлага средствата за дежурните сили да бъдат отпуснати посредством Финансовия инструмент за гражданска защита;
13.
приветства скорошното решение на Съвета от 5 март 2007 г., което създава финансовия инструмент за гражданска защита, и счита, дейностите, които получават финансова подкрепа посредством този инструмент, следва да осигуряват видимото изражение на европейската солидарност и да придават на ефикасното справяне с природните бедствия по-нататъшна добавена стойност за Европа; изразява загриженост обаче, че средствата, предвидени за този нов инструмент, няма да са достатъчни за ефикасното осъществяване на амбициозните му цели;
14.
подчертава необходимостта от по-силни мерки, насочени към предотвратяването на природни бедствия, и очаква в тази връзка с интерес публикуването на две проучвания на Комисията през 2008 г., насочени към създаването на интегрирана стратегия за предотвратяване на природни бедствия; предлага освен това Комисията да проучи възможностите за открито сътрудничество за целите на предотвратяване на природни бедствия посредством всестранна грижа за територията с цел по-продължително съхраняване на водните басейни и всестранна грижа за гората с цел възможно най-голямо намаление на потенциала за пожари на гората и разпространението и скоростта на пожара; посочва, че възстановената биомаса би могла да допринесе за икономическата изпълнимост на операцията;
15.
призовава Комисията да предприеме по-задълбочено проучване относно подобряването на мерките за предпазване от горски пожари и методите и материалите за гасене на горски пожари, и да разгледа планирането и използването на земята; затова настоятелно призовава държавите-членки да предприемат решителни действия за подобряване и прилагане на тяхната нормативна рамка и да се въздържат от комерсиализация, прекласиране и приватизация, като по този начин намаляват нарушенията и спекулацията; счита, че целият наличен ноу-хау на ЕС, включително сателитните системи, следва да се използва с тази цел;
16
изразява съжаление поради факта, че такъв голям брой от горските пожари са явно започнати в резултат на палежи, и изразява загриженост особено поради факта, че престъпните деяния на палежи стават все по-често причина за горските пожари в Европа; затова призовава държавите-членки да засилят наказателните санкции за престъпни деяния, които нанасят щети върху околната среда, и по-специално за деянията, предизвикващи горски пожари, и счита, че бързото и ефективно разследване, което разкрива отговорните за щетите, последвано от съответно наказание, би попречило на непредпазливото или умишлено престъпно поведение;
17.
изразява загриженост поради нарастващия брой на бедствията, които според специалистите по климата могат да се дължат в голяма степен на измененията на климата в резултат от глобалното затопляне; призовава, съобразно с това, държавите-членки да предприемат необходимите стъпки с цел спазване на целите от Киото и призовава Комисията да предприеме действия, за да гарантира уважението към ангажиментите от Киото и тяхното утвърждаване; призовава Комисията и съответните органи на публичната власт да вземат под внимание климатичните промени и нарасналата вероятност от бедствия като наводнения и горски пожари, когато съставят бюджета и резервите за спешни случаи, определени за службите за извънредни ситуации;
18.
призовава Комисията да продължи сътрудничеството с националните органи с цел изготвянето на политика, която да намали влиянието на пожарите върху околната среда; призовава за политика на повторно залесяване, основана на уважението към характеристиките на биоклимата и околната среда; подчертава необходимостта от събиране и регистриране на данни, свързани с природните ресурси на всяка държава-членка, посредством създаването на „Зелени национални сметки”(„Green National Accounts”) под формата на база данни, отворена за всички граждани;
19.
Счита, че доброволската дейност за гражданска защита следва да бъде незабавно насърчена и подкрепена с основно обучение и екипировка, които да се възползват от напредналите технологии, след като те са едно от най-големите средства на разположение на държавите-членки, когато те са изправени пред извънредни положения, предизвикани от природни бедствия; призовава Европейския съюз и неговите държави-членки да насочи общественото внимание към стойността на нашите гори и техните ресурси, както и към ползата от тяхното съхраняване, като насърчи участието на гражданското общество посредством организирани дейности на доброволни начала или с други методи;
20.
счита, че предпоставка за дългосрочната защита и териториална грижа за горите е устойчивото програмиране и прилагане на планове за развитие на регионалните и селски райони, което цели намаляване на обезлюдяването на селските райони, създаване на нови разнообразни доходи в тези райони, особено за по-младото поколение, и установяване на необходимата модернизирана структура за привличане на устойчив туризъм и услуги към селските райони;
21.
подчертава, че природните бедствия, и особено горските пожари, застрашиха значително паметници и археологически обекти, които са от изключително значение за европейското културно наследство; обръща внимание в тази връзка на заплахата към Древна Олимпия, родното място на олимпийските игри, и особено нейния музей, който е обект на световното културно наследство; изисква незабавното предоставяне на ресурси с цел реставрация в случаите, когато обекти на световното културно наследство бъдат разрушени от продължаващи горски пожари;
22.
настоятелно призовава държавите-членки да гарантират, че всички опожарени горски площи ще останат гори и са обхванати от програми за повторно залесяване, и че няма да бъде позволена промяна при използването на земята, както и да прилагат подходящо законодателство относно съхраняването и правилното използване на земите, в т.ч. устойчиви практики в областта на земеделието и горското стопанство, управление на водите и ефективно управление на риска, както и незабавно да планират политики за възстановяване на туризма и на засегнатата местна икономика;
23.
призовава Комисията да наблюдава правилното, ефикасно и ефективно използване на всички фондове за кризисни ситуации, които са предоставени на държавите-членки, за да се справят с последиците от природните бедствия;
24.
предлага да се изпрати делегация на Европейския парламент в страните, които са най-засегнати от последните природни бедствия, за да изрази своята съпричастност към населението, да определи нивото на разрушения на живота, имуществото, социалните мрежи, околната среда и икономиката, и да направи полезни заключения с оглед подобряване на превенцията и реакцията по отношение на такива извънредни ситуации в ЕС за в бъдеще;
25.
Възлага на своя председател да предаде настоящата резолюция на Съвета, Комисията, парламентите и правителствата на държавите-членки.
