ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0077/07
съгласно член 108 от Правилника за дейността на ЕП
от
Pedro Guerreiro
,
Jacky Henin
,
Roberto Musacchio
,
Marco Rizzo
,
Ilda Figueiredo
и
Helmuth Markov
, от името на групата GUE/NGL
към Комисията
Относно: Изтичане на срока на меморандума за разбирателство между ЕС и Китай относно вноса на текстилни изделия и облекла
С оглед изтичането на 31 декември 2007 г. на срока на меморандума за разбирателство относно износа на някои категории текстилни изделия и облекла от Китай към страните от Европейския съюз, Комисията се приканва да отговори на следните въпроси:
Каква е равносметката на Комисията относно последиците от либерализацията на търговията с текстилни изделия и облекла предвид прекратяването и изнасянето на дейността на предприятия в други страни, както и съкращаването на работни места в този стратегически за ЕС сектор? Какви са прогнозите относно социално-икономическите последици, произтичащи от по-голямата степен на либерализация на търговията във въпросния сектор, и по-специално по отношение на съкращаването на работни места в ЕС?
Защо Комисията не продължи срока на ограничителните мерки, по подобие на предвидените разпоредби в споразуменията, сключени между Китай и Съединените щати? По какъв начин Комисията възнамерява да избегне през 2008 г. ситуацията от 2005 г., когато се наблюдаваше силно нарастване на вноса на текстилни изделия, чрез системата за „двоен контрол“ на вноса от Китай? По-специално, при какво увеличение на размера на вноса Комисията счита за необходимо да предприеме действия?
Как се разпределя добавената стойност между различните елементи, съставящи стойността на сектора, и по-специално по отношение на внасяните изделия?
Колко заявления за задействане на „Европейския фонд за приспособяване към глобализацията“ са постъпили и получили одобрение в рамките на въпросното преструктуриране на сектора на производство на текстил, текстилни изделия и облекла в ЕС?
Какви са предвидените финансови средства от страна на Общността за периода 2007-2013 г. с оглед модернизиране на сектора на производство на текстил, текстилни изделия и облекла в ЕС? Защо Комисията не излезе с предложение за специфична общностна програма в подкрепа на въпросния сектор?
По какъв начин Комисията възнамерява да се бори срещу фалшификацията на стоки? Какво е нейното становище по отношение на искането за „сертифициране на качеството, прозрачност, възможност за проследяване, състав и произход на изделията на текстилния, шивашкия, кожарския и обувния сектор”, отправено от представители на сектора?
Какви цели си поставя Комисията по отношение на преговорите в рамките на СТО в областта на сектора на производство на текстил, текстилни изделия и облекла? Какво е настоящето състояние на преговорите по този въпрос?
Не счита ли Комисията, че предложението за освобождаване антидъмпингови мита на европейските предприятия, които изнасят своята производствена дейност в трети страни, като внасят продукцията си след това в ЕС, би утежнило още повече ситуацията в този сектор в рамките на ЕС? Не счита ли Комисията, че би било по-уместно да се прекрати предоставянето на всякакви помощи на европейските предприятия, които изнасят своята производствена дейност?
Какво по-нататъшно развитие Комисията възнамерява да даде на насоките за работа на „групата на високо равнище“ по проблемите на въпросния сектор?
