5.7.2010 B7-0425/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник- председателя на Комисията/върховeн представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно основаващ се на права подход към противодействието на ХИВ/СПИН от страна на ЕС
Charles Tannock
от името на групата ECR
PE442.023v01-00 B7‑0425/2010 Резолюция на Европейския парламент относно основаващ се на права подход към противодействието на ХИВ/СПИН от страна на ЕС
Европейският парламент ,
– като взе предвид предстоящата XVIII международна конференция по въпросите на СПИН: „Именно тук, именно сега“, която ще се проведе във Виена на 18-23 юли 2010 г.,
– като взе предвид декларацията на ООН за ангажимент по въпросите на ХИВ/СПИН, „Глобална криза – глобално действие“, приета на 27 юни 2001 г. на 26-та извънредна сесия на Общото събрание на ООН,
– като взе предвид срещата на високо равнище на извънредната сесия на Общото събрание на ООН по въпросите на ХИВ/СПИН, състояла се на 2 юни 2006 г., и политическата декларация, приета на тази среща,
– като взе предвид Декларацията от Абуджа от 27 април 2001 г. за ХИВ/СПИН, туберкулоза и други свързани инфекциозни заболявания, общата позиция на Африка, изразена на срещата на високо равнище на специалната сесия на Общото събрание на ООН, състояла се през 2006 г., и призива за предприемане на ускорени мерки за осигуряване на всеобщ достъп до отделенията по ХИВ/СПИН, туберкулоза и малария в Африка, подписан в Абуджа на 4 май 2006 г. от Африканския съюз,
– като взе предвид своята резолюция от 6 юли 2006 г. относно ХИВ/СПИН: време за действие; резолюцията си от 24 април 2007 г. относно борбата с ХИВ/СПИН в рамките на ЕС и в съседните страни, 2006 - 2009 г. и резолюцията си от 20 ноември 2008 г. относно ХИВ/СПИН: ранно диагностициране и ранно лечение,
– като взе предвид заключенията на Съвета от ноември 2009 г. относно напредъка по отношение на изпълнението на Европейската програма за действие за борба с ХИВ/СПИН, маларията и туберкулозата чрез външни дейности (2007―2011 г.),
– като взе предвид доклада за 2009 г. на Общата програма на ООН за борба срещу ХИВ/СПИН (UNAIDS) относно глобалната епидемия от СПИН,
– като взе предвид Рамката на UNAIDS за резултатите (2009-2011 г.),
– като взе предвид доклада на ООН за 2010 г. относно Целите на хилядолетието за развитие,
– като взе предвид своята резолюция от 15 юни 2010 г. относно осъществения напредък в посока постигане на Целите на хилядолетието за развитие: средносрочен преглед за подготовка на срещата на високо равнище на ООН през септември 2010 г.,
– като взе предвид член 110, параграф 2 от своя правилник,
A. като има предвид, че броят на хората, заразени с ХИВ/СПИН, продължава да нараства, като се счита, че те са около 33,4 млн. души в целия свят, и особено тревожно е, че през 2008 г. са били заразени нови 2,7 млн. души,
Б. като има предвид, че понастоящем хетеросексуалният секс без използване на предпазни средства е най-значимият фактор за разпространението на ХИВ-заразата по целия свят и че половината от всички нови случаи на заразяване с ХИВ са млади хора на възраст под 25 години,
В. като има предвид, че жените сега представляват половината от заразените със СПИН и 60% от заразените със СПИН в Африка и че жените са от 2 до 4 пъти по-податливи на заразяване с болестта от мъжете, продължава да бъде дълбоко загрижен за общото разпространение и феминизиране на болестта,
Г. като има предвид, че ХИВ/СПИН продължава да бъде една от главните причини за смърт в световен мащаб, довела до 2 млн. смъртни случая през 2008 г., която се предвижда да продължи да бъде съществена причина за преждевременна смъртност по цял свят и в близките десетилетия,
Д. като има предвид, че жените и момичетата, младежите, възрастните хора, мъжете, имащи полови контакти с други мъже, наркоманите, приемащи наркотик итравенозно или по друг начин, лицата, предлагащи секс услуги, транссексуалните групи, затворниците, работниците-мигранти, сираците, лицата, живеещи в конфликтни или пост-конфликтни региони, коренното население, бежанците и изселените в рамките на дадена страна лица, както и работещите с групи от ХИВ/СПИН носители, са най-уязвими от ХИВ/СПИН и от въздействието на пандемията,
Е. като има предвид, че осъществяването на правата на човека и основните свободи за всички е от съществено значение, за да се намали уязвимостта от ХИВ/СПИН,
Ж. като има предвид, че Африка на юг от Сахара продължава да бъде най-силно засегнатият регион с 22,4 млн. души заразени от ХИВ/СПИН и 71% от всички нови случаи през 2008 г.,
З. като има предвид, че жените и момичетата продължават да бъдат диспропорционално засегнати от ХИВ/СПИН, като на жените се падат приблизително 60% от ХИВ/СПИН инфекциите в Африка на юг от Сахара,
И. като има предвид, че поради стигматизирането, свързано с ХИВ/СПИН, около 30% от заразените не знаят, че са ХИВ/СПИН-позитивни, и че според проучванията недиагностицираните инфекции улесняват предаването на ХИВ/СПИН и увеличават податливостта на преждевременна смърт сред заразените с ХИВ/СПИН лица,
Й. като има предвид, че половите контакти между лица от един и същи пол все още са обект на силно стигматизиране, особено в Африка на юг от Сахара, където в 31 страни доброволните полови контакти между пълнолетни от един и същи пол се считат за престъпление, като 4 от тях наказват такава дейност със смъртно наказание, а други предвиждат наказателни санкции, надвишаващи 10 години затвор, като подобно стигматизиране възпрепятства работата по превенцията на ХИВ/СПИН,
К. като има предвид, че криминализирането на незаконния прием на наркотици в много страни възпрепятства достъпа на наркотично зависимите до превенция и лечение на ХИВ/СПИН и грижи и подкрепа, и подхранва заразяването с ХИВ/СПИН, свързано с интравенозен прием на наркотици,
Л. като има предвид, че в 106 страни все още съществуват закони и политики, чувствително възпрепятстващи ефективното противодействие на ХИВ/СПИН,
М. като има предвид, че според преценките през 2008 г. около 17,5 млн. деца са загубили единия или двамата си родители вследствие на ХИВ/СПИН – като мнозинството от тези деца живеят в Африка на юг от Сахара – и че те често пъти са подложени на стигматизиране и дискриминация и понякога им се отказва достъп до основни услуги като образование и подслон, като това също така засилва уязвимостта им по отношение на ХИВ/СПИН,
1. изисква от Комисията и Съвета да изпълнят ангажиментите си и да увеличат усилията за обръщане внимание на ХИВ/СПИН като на глобален приоритет за общественото здраве, като тук се включват превенция, лечение, грижи и подкрепа, включително в сътрудничеството на ЕС за развитие;
2. призовава Комисията и Съвета да насърчават най-добри политики и практики в политическия диалог на глобално и национално равнище по отношение на противодействието на ХИВ/СПИН:
– като се гарантира насърчаването, защитата и спазването на правата на човека на лицата, заразени от ХИВ/СПИН, и други ключови групи от населението,
– като се оказва подкрепа за преразглеждането и изменението на онези закони, които съставляват пречка за ефективни и основаващи се на факти програми и услуги, свързани с ХИВ/СПИН, особено за ключовите групи на населението,
– чрез програми за ХИВ/СПИН, насочени към заразени лица и други ключови групи от населението, целящи засилване правата на отделните хора и общностите за противодействие на ХИВ/СПИН, намаляване на риска и уязвимостта от заразяване с ХИВ/СПИН и смекчаване на отрицателното въздействие на ХИВ/СПИН, чрез улесняване на достъпа до образование и заетост за заразените от ХИВ/СПИН и други ключови групи от населението,
– като се гарантира, че бъдещият мониторинг на напредъка в борбата срещу ХИВ/СПИН включва показатели, които пряко разглеждат и оценяват свързаните с правата на човека въпроси в областта на ХИВ/СПИН,
– като се зачита принципът на трите С (информирано съгласие, секретност и съветване) при тестването за ХИВ/СПИН и при други свързани с ХИВ/СПИН услуги,
– като се води борба със стигматизирането и дискриминацията на заразените с ХИВ/СПИН лица и други ключови групи от населението и се защитава тяхното право на безопасност и закрила от тормоз и насилие,
– като се насърчава и улеснява засиленото участие на лицата, заразени с ХИВ/СПИН, и други ключови групи от населението в противодействието на ХИВ/СПИН,
– като се предоставя обективна и неосъждаща информация за болестта,
– като се предоставя на хората сила, умения и знания, за да не се заразяват с ХИВ/СПИН;
3. изразява съжаление обаче, че в декларацията не присъстват глобални цели и срокове за лечение, ресурси и превенция, нито пък реалистичен план за действие в подкрепа на целта за предоставяне на всеобщ достъп за всички засегнати от ХИВ лица до 2010 г.;
4. изразява сериозна загриженост относно факта, че половината от всички нови случаи на ХИВ са деца и млади хора;
5. изразява разочарование от факта, че въпреки че голям брой инфекции се дължат на съвместната употребата на игли при наркоманите, все още няма действащи ефективни програми за снабдяване на употребяващите наркотици с чисти игли в много страни, включително и в държавите-членки;
6. подчертава, че за да се спре ефективно и да се обърне посоката на разпространение на ХИВ/СПИН е много важно да се насочат специфични мерки към основните уязвими групи;
7. отчита значението на участието на държавата, призовава развиващите се страни да дадат приоритет на разходите за здравеопазване изобщо и на борбата с ХИВ/СПИН и изисква от Комисията да подкрепя националните правителства и да се ангажира с гражданското общество за намаляване на стигматизирането и дискриминацията;
8. настоятелно призовава за насърчаване на достъпа на международно, регионално, национално и местно ниво до образование, информация, доброволни консултации, изследвания и свързани с това услуги по въпросите на ХИВ/СПИН, при пълна защита на поверителността и информираното съгласие, и насърчаване на социална и правна среда, която благоприятства и защитава доброволното разкриване на ХИВ статуса;
9. подчертава значението на местните действия и факта, че превенцията, лечението и грижите изискват ангажирането на местните общности;
10. призовава Комисията и държавите-членки да работят с UNAIDS за надграждане и подкрепа на националните усилия за установяване на всеобхватни и прозрачни процедури и амбициозни национални цели за превенция, лечение, грижи и подкрепа за ХИВ;
11. възлага на своя председател да предаде настоящата резолюция на Съвета, Комисията, парламентите на държавите-членки, генералния секретар на ООН, на Съвместната програма на ООН за ХИВ/СПИН, Световната здравна организация и организаторите на XVIII международна конференция по въпросите на СПИН.
