ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0024/07
съгласно член 108 от Правилника за дейността на ЕП
от
Zsolt László Becsey
и
Alexander Radwan
, от името на групата PPE-DE
към Комисията
Относно: Навременното предаване и проверката на статистическите данни, предоставяни от държавите-членки
Качеството на данните, предавани на Евростат от държавите-членки, е жизненоважно за правилното функциониране на Европейския съюз, особено за Паричния съюз и за неговата система за бюджетен надзор, както и за критериите за сближаване при оценяване на възможностите за разширяване на еврозоната.
Наскоро бяха регистрирани няколко особено сериозни случая на предаване на неверни или погрешни данни. Те се добавят към значителния брой по-дребни корекции, които държавите-членки редовно внасят в предадени от тях данни.
Как оценява Комисията тези случаи? Комисията достатъчно уверена ли е в общото качество на данните, които получава? По какъв начин Комисията проверява достоверността на получаваните данни? Комисията съпоставя ли своите данни с тези на други източници като МВФ и ОИСР, а също и с институции за икономически прогнози и агенции за кредитен рейтинг? Комисията наясно ли е с проблема, който може да възникне по отношение на нивото на доверие в нея, в нейните политики и в Европейския съюз изобщо?
Комисията счита ли, че е направила всичко възможно или се налага да й се предоставят допълнителни правомощия и/или ресурси, за да изпълнява правилно своите задачи?
