Въпрос с искане за устен отговор O-000153/2011
до Комисията
Член 115 от Правилника за дейността
Pervenche Berès
,
Karima Delli
от името на Комисия по заетост и социални въпроси Относно: Стратегия на ЕС за бездомните
През декември 2010 г. Европейският парламент прие писмена декларация относно стратегията на ЕС за бездомните, за подпомагане на държавите-членки в създаването на ефективни национални стратегии за бездомните, в съответствие със Съвместния доклад за социална закрила и социално приобщаване за 2010 г., като част от Стратегия „Европа 2020“. Съвместният доклад за 2010 г. създаде яснота относно това, че държавите-членки следва да приемат интегрирани стратегии за бездомните, които да се съсредоточат върху ключови въпроси, като например предотвратяване възникването на бездомност и намаляване на нейната продължителност, като се обръща особено внимание на тежката бездомност, подобряване на качеството на услугите за бездомните и предлагането на достъпни жилища. Европейската консенсусна конференция за бездомността за 2010 г. призова за създаването на Стратегия за бездомните, която да покрива територията на целия ЕС и подкрепя, наблюдава и координира създаването на политиките за бездомните в държавите-членки. Европейската платформа срещу бедността и социалното отчуждаване е решена да продължи работата на Комисията относно бездомността, като взема предвид резултатите на Консенсусната конференция.
На какъв етап е достигнала Комисията в изграждането на Стратегия на ЕС за бездомните в рамката на европейската консенсусна конференция за бездомността? Какви са според Комисията централните съставни части на подобна стратегия и по какъв начин ще се съобрази тя с препоръките на съвета на европейската консенсусна конференция за бездомността? По какъв начин си представя Комисията сътрудничеството с Европейския парламент относно създаването на Стратегия на ЕС за бездомните? Разглежда ли Комисията възможността за създаване на съобщение относно бездомността и кога? Ако не, защо?
В рамките на „Съюза за иновации“ и Европейската платформа срещу бедността и социалното отчуждение по какъв начин ще оказва Комисията помощ в опитите за събиране на допълнителни данни за намирането на ефективни решения за бездомните и по какъв начин ще подпомага разпространението и популяризирането на тези решения?
Писмена декларация № 61/2010 определи 5 ключови приоритета, които трябва да се спазват, за да се сложи край на бездомността. По какъв начин ще улесни Комисията напредъка към постигането на тези цели в държавите-членки?
