Въпрос с искане за писмен отговор E-002204/2011
до Комисията
Член 117 от Правилника за дейността
Sophia in 't Veld (ALDE) , Антония Първанова (ALDE) , Jean Lambert (Verts/ALE) , Norbert Neuser (S&D) , Françoise Castex (S&D) , Véronique Mathieu (PPE) и Sirpa Pietikäinen (PPE)
(11 март 2011 г.)
Относно: Ангажимент на ЕС за борба с майчината смъртност в развиващите се страни и в рамките на Съюза и мерки за осъществяването на този ангажимент
На пленарното заседание на високо равнище на Общото събрание на Организацията на обединените нации относно Целите на хилядолетието за развитие (ЦХР), проведено на 20 септември 2010 г., Европейският съюз предложи 1 милиард евро като принос за постигането на ЦХР.
Би ли могла Комисията да посочи начините и пътищата, чрез които ЕС планира да предостави средствата, предназначени за тази цел? Как тя ще осигури участието на организациите на гражданското общество в страните бенефициери, за да гарантира, че средствата ще бъдат използвани правилно? По какъв начин Комисията ще работи за максимално увеличаване на резултатите от своя принос?
Защо ЕС не подкрепи Глобалната стратегия на ООН за здравето на жените и децата предвид ангажираността му по отношение на здравето на майките и децата и на семейното планиране, както и поради факта, че глобалната стратегия предоставя всеобхватна рамка за намаляване на майчината и детската смъртност? Възнамерява ли ЕС да участва в глобалната стратегия в бъдеще?
Освен това в самия ЕС има огромни различия между държавите-членки по отношение на общите проценти на смъртност при майките, които варират между 3,3 и 11,9 % на 100000 раждания Wildman et al, „Майчината смъртност като показател за акушерските грижи в Европа<QT.END></QT.END> (Maternal mortality as an indicator of obstetric care in Europe), 2004 г. .
Предвид факта, че Комисията не е споменала здравето на майките в своето съобщение от 2009 г., озаглавено „Солидарност в здравеопазването: намаляване на неравнопоставеността в здравеопазването в ЕС“, възнамерява ли тя сега да предприеме конкретни мерки за разрешаване на въпроса, като обръща специално внимание на наблюдаваните на равнище ЕС неравенства по отношение на майчината смъртност? Има ли Комисията предвид конкретни действия с оглед повишаване на стандартите на грижите, подобряване на достъпа до здравни услуги и осигуряване на подходяща подкрепа в областта на майчиното и детското здраве?