A7-0394/2011
29.11.2011
***
ПРЕПОРЪКА
относно проекторешението на Съвета за сключване на Протокол между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
(11226/2011 – C7‑0201/2011 – 2011/0139(NLE))
Комисия по рибно стопанство
Докладчик: Carl Haglund
PE 472.260v04-00
Легенда на използваните знаци
* Процедура на консултация
*** Процедура на одобрение
***I Обикновена законодателна процедура (първо четене)
***II Обикновена законодателна процедура (второ четене)
***III Обикновена законодателна процедура (трето четене)
(Посочената процедура се базира на правното основание, предложено в проекта на акт.)
СЪДЪРЖАНИЕ
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ....5
ИЗЛОЖЕНИЕ НА МОТИВИТЕ...............................................................................................6
СТАНОВИЩЕ на комисията по развитие .............................................................11
СТАНОВИЩЕ на комисията по бюджети .............................................................15
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................18
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекторешението на Съвета за сключване на Протокол между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
(11226/2011 – C7‑0201/2011 – 2011/0139(NLE) )
(Одобрение)
Европейският парламент,
– като взе предвид проекторешението на Съвета (11226/2011),
– като взе предвид проекта на протокол между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко (11225/2011),
– като взе предвид искането за одобрение, представено от Съвета съгласно член 43, параграф 2 и член 218, параграф 6, алинея втора, буква а) от Договора за функционирането на Европейския съюз ( C7–0201/2011 ),
– като взе предвид член 81 и член 90, параграф 7 от своя правилник,
– като взе предвид препоръката на комисията по рибно стопанство и становищата на комисията по бюджети и комисията по развитие (А7-0394/2011),
1. дава своето одобрение за сключването на протокола;
2. възлага на своя председател да предаде позицията на Европейския парламент на Съвета, на Комисията, както и на правителствата и на парламентите на държавите-членки и на Кралство Мароко.
ИЗЛОЖЕНИЕ НА МОТИВИТЕ
Въведение
Кралство Мароко е държава в Северна Африка, граничеща с Атлантическия океан, Средиземно море и Алжир на изток и с оспорвания район на Западна Сахара на юг. Населението на Мароко е около 32 милиона. Секторът на услугите осигурява повече от половината от БВП, като още една четвърт идва от промишлеността, а малко повече от една десета – от селското стопанство. В последно време секторите на туризма, телекомуникациите, информационните технологии и текстила отбелязаха най-висок ръст.
Споразумението за асоцииране между Европейския съюз и Мароко влезе в сила през 2000 г. Това споразумение представлява общата рамка за отношенията между ЕС и Мароко в сферите на политиката, икономиката, социалните въпроси, науката и културата. Понастоящем Мароко е привилегирован партньор на Европейския съюз и най-големият получател на средства от Европейския съюз в рамките на Европейската политика за съседство. ЕС е най-значимият пазар за износ за Мароко, негов водещ външен инвеститор в публичния и частния сектор, както и най-важният му пазар в сферата на туризма.
Дълго време риболовната промишленост беше важен икономически стълб за Мароко и страната се счита за най-големия рибен пазар в Африка. Секторът на рибарството осигурява близо 3% от БВП и по данни на мароканското правителство броят на пряко и косвено свързаните с него работни места е около 400 000.
На 22 май 2006 г. Европейската общност и Кралство Мароко сключиха Споразумение за партньорство в областта на рибарството (СПОР)
Регламент № 764/2006 на Съвета от 22 май 2006 г. (ОВ L 141, 29.5.2006 г., стр. 1). , влязло в сила на 28 февруари 2007 г. Въз основа на предоставения й от Съвета мандат Европейската комисия проведе преговори с Кралство Мароко с оглед подновяването за срок от една година на протокола към Споразумението за партньорство в областта на рибарството след изтичането на първоначалния протокол. На 25 февруари 2011 г. бе парафиран протокол, който подновява предишния протокол за периода от 28 февруари 2011 г. до 27 февруари 2012 г. В момента едногодишното удължаване се прилага временно, но за приемането на новия протокол на Съвета му е необходимо и съгласието на Европейския парламент. От всички споразумения за партньорство в областта на рибарството протоколът към споразумението с Мароко има второто по размер годишно финансово участие от страна на ЕС.
Съдържание на протокола
Срок на действие на споразумението
4 години, подлежи на удължаване (28.2.2011 г.-27.2.2015 г.)
Срок на действие на протокола:
4 години (28.2.2007 г.-27.2.2011 г.) + 1 година (28.2.2011 г.-27.2.2012 г.), подлежи на ратифициране
Парафиран
29 юли 2005 г. + 25 февруари 2011 г.
Естество на споразумението
Смесено споразумение
Финансово участие
36 100 000 EUR годишно, от които 13 500 000 EUR са определени за подкрепа на секторната политика на Мароко в областта на рибарството с цел насърчаване на принципа на устойчивото развитие в неговите води
Такси за корабопритежателите
Риба тон: 25 EUR за тон улов
Дребномащабен риболов на север, пелагични видове: 67 EUR на БТ на тримесечие
Дребномащабен риболов на север, кораби с парагади: 60 EUR на БТ на тримесечие
Промишлен риболов на пелагични видове: 20 EUR/тон
Дънен риболов: 53 EUR на БТ на тримесечие
Дребномащабен риболов на юг: 60 EUR на БТ на тримесечие
Авансови плащания
Риболов на риба тон: 5000 EUR годишно
Протоколът определя възможностите за риболов, предлагани на корабите на Европейския съюз въз основа на наличния излишък, както и финансовото участие на ЕС, дължимо за права на достъп и за подкрепа на сектора. Друга функция на протокола е да предостави обща рамка за партньорство между двете страни, в която да бъде разработена политика на устойчиво рибарство.
Общото годишно финансово участие, което получава Мароко от Европейския съюз, е 36 100 000 EUR. То се основава на:
а) максимум 119 разрешения за риболов за съдове от ЕС в категориите за дребномащабен риболов, риболов на дънни видове и на риба тон, както и за максимален тонаж на улова от 60 000 тона в категорията промишлен пелагичен риболов, и
б) 13 500 000 EUR в подкрепа на развитието на секторната политика на Мароко в областта на рибарството. Тази подкрепа е съобразена с целите на националната политика в областта на рибарството.
Протоколът предвижда възможности за риболов в следните шест риболовни категории:
­ Дребномащабен пелагичен риболов на север: 20 сейнера
­ Дребномащабен риболов на север: 30 кораба с дънни парагади
­ Дребномащабен риболов на юг: 20 кораба
­ Дънен риболов: 22 кораба
­ Риболов на риба тон: 27 кораба
­ Промишлен пелагичен риболов: 60 000 тона улов.
Коментари и заключения на докладчика
Външни експерти подготвиха доклад за последваща оценка от името на Европейската комисия, който оценява първите четири години от СПОР с Мароко. Този доклад изтъква някои много обезпокоителни факти по отношение на много от аспектите на предишния протокол, чието удължаване е предмет на настоящата препоръка.
Като цяло той гласи, че „резултатите от този четиригодишен период от новото споразумение за партньорство в областта на рибарството между ЕС и Мароко като цяло са по-скоро разочароващи“. Има множество проблеми, свързани с икономическите аспекти на споразумението. Според доклада за оценка споразумението не е успяло да постигне две от най-важните си цели: стабилизиране на пазара на ЕС и развитие на сектора на рибарството. Когато става дума за задоволяването на общото годишно търсене на рибни продукти и продукти на аквакултури на европейския пазар, приносът на споразумението е „меко казано маргинален“. В доклада също така се твърди, че споразумението „не е допринесло по ефективен начин за развитието на сектора на рибарството в Мароко“.
Съотношението между разходите и ползите е твърде незадоволително поради слабото оползотворяване на договорените възможности за риболов. Оценката гласи, че:
Цената на споразумението изглежда твърде висока предвид действително използваните възможности в сектора на рибарството. Оборотът на европейската флота е изчислен на 30,2 милиона евро, което дава 0,83 EUR за 1 EUR, инвестирано от ЕС. Ако използваме само показателя за създадени блага от собствениците на европейски плавателни съдове, обхванати от споразумението (пряка и косвена добавена стойност за ЕС), съотношението между разходите и ползите за инвестициите на ЕС е още по-неубедително: 0,65 EUR добавена стойност, генерирана от всяко инвестирано евро. Тези стойности...са далеч под равнището на съответните показатели за други споразумения в областта на рибарството.
Тези данни ясно показват липсата на ефикасност на това споразумение от финансова гледна точка. В доклада за оценка се стига до заключението, че от гледна точка на икономическата рентабилност споразумението е най-неуспешното от всички двустранни споразумения за партньорство в областта на рибарството.
Съществуват също така и екологични проблеми, свързани с това споразумение. От 11-те дълбоководни вида запаси, които се ловят във водите на Мароко, пет са свръхексплоатирани (европейска мерлуза, сребрист пагел, октопод, калмар, розова скарида), четири са експлоатирани в пълна степен (морска каракуда, големоок зъбар, ципура, средиземноморски сладкогуб ), а за два вида се е оказало невъзможно да бъдат достатъчно анализирани поради липса на данни (черна мерлуза, калмар). Почти пълното изчерпване на тези запаси повдига въпроса дали изобщо се зачита принципът на ловене единствено на излишни рибни запаси от плавателните съдове на ЕС. Рибарските дейности извън бреговете на Мароко имат също така неблагоприятни последици върху околната среда, най-вече поради широко разпространения проблем с изхвърляните количества риба, улова на акули и вероятния улов на морски бозайници от пелагични тралове.
Споразумението е оказало слабо въздействие върху мароканския рибарски сектор. Докладът ясно сочи, че споразумението „не е допринесло по ефективен начин за развитието на сектора на рибарството в Мароко“. В него също така се твърди, че то не отговаря на конкретните нужди на Мароко нито от техническа, нито от финансова гледна точка. Финансовото участие на ЕС няма голям макроикономически ефект върху бюджета на Мароко.
В допълнение към гореспоменатите икономически, екологични, свързани с околната среда и други пропуски на протокола има и спорни юридически въпроси по отношение на Западна Сахара. В случая с това споразумение въпросът е дали споразумението носи преки ползи за народа на Западна Сахара или не. Документацията по протокола не дава яснота по този деликатен проблем.
Докладчикът също така срещна затруднения при работата си с Европейската комисия при изготвянето на настоящата препоръка. Официалното сезиране ( saisine ) на Съвета и Парламента за удължаването на протокола пристигна в Парламента едва в началото на юни 2011 г. – три месеца след влизането в сила на протокола. Докладът за последваща оценка първоначално бе достъпен единствено на френски и въпреки многобройните обещания от члена на Комисията и нейния кабинет английски превод бе предоставен на докладчика едва през юли. По това време протоколът вече беше в сила от четири месеца. Липсата на междуинституционално сътрудничество представляваше пречка пред работата на докладчика по време на целия процес по изготвянето на настоящата проектопрепоръка. Да се надяваме, че това е било „аномалия“, а не показател за това, как Комисията възнамерява да работи за в бъдеще с Парламента.
Продължителността на целия този процес постави заинтересованите рибари в по-скоро притеснително положение поради несигурността на бъдещето. При все това в момента на публикуването на настоящата препоръка ще остават все още поне два месеца, преди окончателното гласуване да може да бъде проведено в пленарна зала. Това дава на сектора на рибарството време да се подготви за евентуалното прекратяване на протокола. Освен това, ако гласуването в пленарна зала се проведе през декември, почти 85% от продължителността на протокола вече ще е изтекла и по-голямата част от възможностите за риболов ще са вече използвани. Гореспоменатите икономически, екологични, свързани с околната среда и процедурни проблеми в споразумението са толкова сериозни, че надделяват над евентуалния контрааргумент за одобряване на удължаването на протокола.
В заключение, много е важно да се отбележи, че макар и това споразумение да има някои големи недостатъци, това в никакъв случай не означава, че ЕС не би могъл да има взаимно изгодно СПОР с Мароко в бъдеще. В процеса на подготовка на настоящата препоръка сътрудничеството с мароканските власти бе много удовлетворително. За проблемите на това споразумение не може да бъде обвинявана държавата партньор, а по-скоро самото споразумение. При все това, предвид състоянието на споразумението към настоящия момент, би било принципно погрешно да се препоръча на Парламента да одобри удължаването на протокола при всичките му очевидни недостатъци. Няма основания Парламентът да даде одобрението си за удължаването на протокол към споразумение, което представлява разхищение на парите на данъкоплатците, което е неустойчиво в екологичен план и е лишено от значим макроикономически ефект за ЕС или Мароко. Ето защо докладчикът препоръчва на Парламента да откаже да даде одобрението си за удължаването на протокола.
За съжаление, резултатът от гласуването в комисията по рибно стопанство, проведено на 22 ноември 2011 г., не отразява становището на докладчика. Освен това то не отразява двете становища на комисията по развитие и комисията по бюджети. Докладчикът изразява съжалението си, че вследствие на горното препоръката на комисията по рибно стопанство е да се даде одобрение за удължаването на протокола към СПОР с Мароко. Той ще се възползва от възможността да представи своите аргументи по време на обсъжданията в пленарна зала.
8.11.2011
СТАНОВИЩЕ на комисията по развитие
на вниманието на комисията по рибно стопанство
относно предложението за решение на Съвета за сключване на Протокол между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
(11226/2011 – C7‑0201/2011 – 2011/0139(NLE) )
Докладчик по становище: Isabella Lövin
PA_Leg_Consent
КРАТКА ОБОСНОВКА
Настоящото Споразумение за партньорство в областта на рибарството между Европейския съюз и Кралство Мароко влезе в сила през февруари 2007 г. Техническите и финансовите условия за риболовните дейности на кораби от ЕС, както и финансовото участие, са определени в протокола към споразумението. Срокът на действие на предишния протокол изтече на 27 февруари 2011 г.
Дни преди неговото изтичане Комисията започна преговори за удължаване срока на протокола с 1 година, за да позволи непрекъснат достъп на плавателните съдове на ЕС до водите на Мароко. Настоящият протокол влезе в сила на 28 февруари 2011 г. за период от една година.
Финансовото участие в размер на 36 100 000 EUR дава възможност за издаване на най-много 119 разрешителни за риболов за кораби от ЕС в категориите за дребномащабен риболов, риболов на дънни видове и на риба тон, както и за максимален тонаж на улова от 60 000 тона в категорията „промишлен пелагичен риболов”. От тази обща сума 13 500 000 EUR следва да бъдат заделени за подкрепа на секторната политика на Мароко в областта на рибарството.
В съответствие с член 43, параграф 2 и член 218, параграф 6, буква а) от ДФЕС Европейският парламент може да одобри или да отхвърли протокола.
Извършената от независими експерти последваща оценка от декември 2010 г. на предишния протокол е една от най-неблагоприятните оценки, които някога са били давани за двустранно споразумение в областта на рибарството.
Използвани са едва 15% от наличните средства за подкрепа за сектора. Неуспех претърпява най-вече програмата за модернизация на мароканската флота. Клаузата за задължително наемане на работа е била спазена от плавателните съдове от ЕС, но е допринесла за създаването на едва 170 работни места за марокански граждани, т.е. 0,04% от броя на рибарите в страната. Плавателните съдове на ЕС не са се съобразили изцяло с клаузата за задължително разтоварване, като по този начин местната рибарска промишленост е била възпрепятствана да генерира добавена стойност.
Състоянието на рибните запаси е обезпокоително. Всички запаси са изцяло или прекомерно експлоатирани, с изключение на запасите на сардина във водите на Западна Сахара. При все това, ако експлоатацията на сардината се увеличи, то ще се увеличи и съпътстващият улов от прекомерно експлоатираните запаси на сафрид и скумрия. Оценката показва, че риболовното усилие в северната част на страната не може да бъде увеличено, а за някои риболовни дейности е необходимо то да се намали, което означава, че всяко разрешително, предоставено на флотата на ЕС, ще влиза в директна конкуренция с местните риболовни дейности. Мароканската национална флота е вече прекалено голяма в сравнение с потенциалните възможности за риболов и непрекъснатият риболов от кораби на ЕС ще лиши местните рибари от техните приходи и работа.
Споразумението има най-ниската рентабилност от всички споразумения. ЕС получава 0,65 EUR за всяко инвестирано евро (в сравнение със средната стойност от 1,4 евро за всички споразумения). Това включва 780 европейски работни места, което означава, че ЕС субсидира всяко работно място с 45 000 EUR.
Финансовото заключение в доклада за оценка гласи, че от гледна точка на развитието споразумението не е оказало съществено положително влияние върху жизнеспособността на сектора в Мароко.
Големи спорове предизвиква включването на риболова във водите на Западна Сахара. Съгласно международното право Западна Сахара има статута на несамоуправляваща се територия по смисъла на член 73 от Хартата на ООН. Мароко управлява на практика, но никога не е било признато за официална управляваща власт от ООН. Съгласно становището на юридическия съветник на ООН Hans Corell към дейности за проучване или експлоатация в Западна Сахара може да се пристъпи единствено ако те са в полза на народа на Западна Сахара и съответстват на неговата воля.
В становище от май 2009 г. правната служба на ЕП посочи, че „спазването на разпоредбите на международното право изисква икономическите дейности, свързани с природни ресурси на дадена несамоуправляваща се територия, да се извършват в полза на народа на тази територия и в съответствие с неговите желания.” Тези две предварителни условия трябва да бъдат изпълнени, в противен случай ЕС би следвало да „обмисли прекратяването на споразумението в съответствие с член 15 и член 19 от Протокола или да прилага споразумението по такъв начин, че плавателните съдове под флага на ЕС да бъдат изключени от експлоатацията на водите на Западна Сахара.”
След множество запитвания от страна на Комисията във връзка с ползите за „местното население”, Мароко отговори на 13 декември 2010 г. с документ PowerPoint за резултатите от някои инвестиционни програми, разделени на 4 различни региона, като регионът „Юг” включва Западна Сахара, заедно с друга територия. Документът не показва дали народът на Западна Сахара е получил социално-икономически ползи от споразумението. Въпреки че документът претендира, че има създадени работни места във всички области, много е вероятно споразумението да облагодетелства единствено мароканските заселници, прехвърлени в окупираната територия, в разрез с разпоредбите на член 49 от Четвъртата Женевска конвенция от 1949 г. За съжаление документът не допринася за достигането до никакви заключения от страна на ЕС относно ползите за местното население или народа на Западна Сахара.
Документът изобщо не отговаря на второто предварително условие, а именно дали споразумението е сключено при зачитане на волята на народа на Западна Сахара.
******
Комисията по развитие приканва водещата комисия по рибно стопанство да предложи Парламентът да откаже да даде своето одобрение.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
7.11.2011 г.
Резултат от окончателното гласуване
+:
–:
0:
19
4
2
Членове, присъствали на окончателното гласуване
Thijs Berman, Leonidas Donskis, Charles Goerens, András Gyürk, Eva Joly, Franziska Keller, Miguel Angel Martínez Martínez, Norbert Neuser, Birgit Schnieber-Jastram, Michèle Striffler, Alf Svensson, Patrice Tirolien, Ivo Vajgl, Anna Záborská
Заместник(ци), присъствал(и) на окончателното гласуване
Santiago Fisas Ayxela, Fiona Hall, Krzysztof Lisek, Isabella Lövin, Horst Schnellhardt, Giancarlo Scottà, Jan Zahradil
Заместник(ци) (чл. 187, пар. 2), присъствал(и) на окончателното гласуване
Josefa Andrés Barea, Sophie Auconie, João Ferreira, Claudiu Ciprian Tănăsescu
9.11.2011
СТАНОВИЩЕ на комисията по бюджети
на вниманието на комисията по рибно стопанство
относно предложението за решение на Съвета за сключване на Протокол между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
(11226/2011 – C7-0201/2011 – 2011/0139(NLE) )
Докладчик по становище: François Alfonsi
PA_Leg_Consent
КРАТКА ОБОСНОВКА
Подновяването на предложения протокол е за срок от една година, считано от 27 февруари 2011 г. - датата на изтичане на действащия протокол. Настоящият протокол се прилагаше временно до приключване на процедурата на одобрение от Европейския парламент. Подновеният протокол ще влезе в сила на 28 февруари 2011 г. за срок от 1 година.
Съгласно член 43, параграф 2 и член 218, параграф 6, буква а) от Договора за функционирането на Европейския съюз Парламентът може да избира дали да даде своето одобрение или не.
За това споразумение са необходими значителни финансови средства (36,1 милиона евро), които не съответстват на одобрените досега споразумения. Нашата комисия поиска консултация със съответните комисии на Европейския парламент (PECH, BUDG, DEVE) с цел задълбочено обсъждане на тези споразумения: за това, как да се подобрят гаранциите за опазването на рибните ресурси и да се осигурят по-добри резултати за икономическото и социално развитие на съответните страни. Приемането на представения ни днес доклад, който включва 25% от средствата по съответния бюджетен ред, практически би довело до изпразване на голяма част от съдържанието на процедурата на консултация.
******
ЗАКЛЮЧЕНИЕ
Комисията по бюджети призовава водещата комисия по рибно стопанство да предложи Парламентът да откаже да даде одобрението си за сключването на протокола.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
7.11.2011 г.
Резултат от окончателното гласуване
+:
–:
0:
25
8
0
Членове, присъствали на окончателното гласуване
Marta Andreasen, Reimer Böge, Lajos Bokros, Isabelle Durant, James Elles, José Manuel Fernandes, Eider Gardiazábal Rubial, Salvador Garriga Polledo, Carl Haglund, Lucas Hartong, Jutta Haug, Sidonia Elżbieta Jędrzejewska, Ивайло Калфин, Jan Kozłowski, Alain Lamassoure, Vladimír Maňka, Barbara Matera, Надежда Нейнски, Dominique Riquet, László Surján, Derek Vaughan
Заместник(ци), присъствал(и) на окончателното гласуване
François Alfonsi, Franziska Katharina Brantner, Frédéric Daerden, Jürgen Klute, Georgios Stavrakakis
Заместник(ци) (чл. 187, пар. 2), присъствал(и) на окончателното гласуване
Josefa Andrés Barea, María Irigoyen Pérez, Baroness Sarah Ludford, George Lyon, Marisa Matias, Marit Paulsen, Ivo Vajgl
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
22.11.2011 г.
Резултат от окончателното гласуване
+:
–:
0:
12
8
1
Членове, присъствали на окончателното гласуване
Josefa Andrés Barea, Antonello Antinoro, Alain Cadec, Carmen Fraga Estévez, Pat the Cope Gallagher, Marek Józef Gróbarczyk, Carl Haglund, Ian Hudghton, Илиана Малинова Йотова, Isabella Lövin, Gabriel Mato Adrover, Crescenzio Rivellini, Ulrike Rodust, Struan Stevenson
Заместник(ци), присъствал(и) на окончателното гласуване
Luis Manuel Capoulas Santos, Chris Davies, Raül Romeva i Rueda, Antolín Sánchez Presedo
Заместник(ци) (чл. 187, пар. 2), присъствал(и) на окончателното гласуване
William (The Earl of) Dartmouth, Ilda Figueiredo, Małgorzata Handzlik
