Въпрос с искане за устен отговор O-000046/2012
до Комисията
Член 115 от Правилника за дейността
Anna Maria Corazza Bildt
от името на групата PPE
Evelyne Gebhardt
от името на групата S&D Относно: Какво означава "местно произведена" храна?
Днес потребителите проявяват все по-голям интерес към продукти с надписи като „местно производство“, „произведено наблизо“ и „нула километри“. Но поради липсата на определение или общо разбиране за значението на „местно“, широко разпространеното използване на такива етикети при храните предизвиква объркване навсякъде в ЕС и може да заблуди потребителите.
Необходимо е спешно да се изясни и да се направи подробно тълкуване на това, какво означава „местно производство“, за да се осигури прозрачност и да не се заблуждават потребителите. Затова бихме искали да отправим следните въпроси към Комисията. Отнася ли се това понятие до броя километри между мястото на производство и мястото на продажба? Означава ли, че продуктът е произведен в рамките на общината, в която се предлага на дребно, в рамките на същия регион или в рамките на същата страна? Може ли „местно производство“ в определени случаи да включва и пазаруване през граница в рамките на ЕС? Всъщност понякога е по-близо и по-екологично да се пазарува от другата страна на границата, отколкото в същата страна. Само разстоянието ли е от значение или е важен също така и начинът на производство, като например ръчно производство срещу промишлено производство, производство в малко предприятие срещу производство в голямо? Трябва ли всички съставки да са местно производство или само основната съставка?
В този контекст, възнамерява ли Комисията да анализира ситуациите в различните държави членки? Ще предостави ли Комисията насоки за определението и критериите, на които трябва да отговаря един продукт, за да бъде етикетиран като „местно производство“? Какви действия възнамерява да предприеме Комисията, за да гарантира, че понятието „местно производство“ не води до национализъм в областта на храните и не противоречи на духа на вътрешния пазар?
