За първи път в историята си България гласува за Европейски парламент
Европейско гражданство
България
2007-05-21 - 18:49
На 20 май България проведе първите си избори за членове на Европейски парламент. Българските граждани избраха 18 български депутата, които да ги представляват в единствената институция на Европейския съюз, която се избира чрез преки избори.
Според предварителните резултати, много близък брой граждани са гласували за трите партии, които са получили най-голяма подкрепа на изборите - ГЕРБ, БСП и ДПС. "Атака" и НДСВ също ще имат представители в ЕП. Централната избирателна комисия обяви, че избирателната активност за страната към 19:00 часа е била 28,60 %.
Окончателните резултати ще бъдат обявени по-късно тази седмица. Първи реакции от ЕП
Председателят на ЕП Ханс-Герт Пьотеринг приветства новите членове на Европейския парламент от България. "Българските 18 депутати ще бъдат гласът на българските граждани и ще представляват техните интереси в Европейския парламент. Като председател на Европейския парламент аз горещо приветствам новите колеги и им желая успехи в предстоящите две години на мандата им", каза той.
Той изрази своята надежда новоизбраните евродепутати да навлязат “по-скоро” в работата на ЕП и да допринесат с опита и знанията си в името на техните гласоподаватели и на европейския проект. Също така председателят на ЕП изрази увереността си, че техният "положителен принос" ще помогне за по-голяма избирателна активност на следващите избори.
Председателят на групата на ЕНП-ЕД в Европейския Парламент Жозеф Дол, поздрави българския народ по повод първото му гласуване в европейски избори след обявяването на резултатите. " Радвам се да приветствам с добре дошли тези нови колеги, с които съм убеден, че ще работим успешно", подчерта Жозеф Дол. "Със своя вот българският народ реши да засили допълнително нашата група и да я потвърди още веднъж като единствената политическа сила, обединяваща европейски депутати от всички страни членки на Съюза. Ние ще направим всичко по силите ни за да заслужим неговото доверие", добави председателят на групата на ЕНП-ЕД.
На пресконференция в Европейския парламент в Страсбург Мартин Шулц, председател на Групата на ПЕС в ЕП, даде кратка оценка на резултатите от изборите за евродепутати в България. На първо място той изрази съжаление за ниската избирателна активност в страната.
"При такава ниска активност на гласоподавателите представителството (в ЕП) не е толкова добро, колкото би могло да бъде."
На въпрос на какво отдава факта, че социалистите са получили по-малко от очакваните места в ЕП, Мартин Шулц отговори "нашият резултат е значителен". Той допълни, че е жалко, че традиционните десни партии няма да имат свои представители в ЕП, но изходът от изборите за социалистите в България показва, че европейската левица е стабилна.
„Приветствам избраните европейски депутати, които ще представят България в единствената демократично избрана европейска институция. Сравнително ниската избирателна активност не е изненада и показва, че най-трудната работа идва след присъединяването“, отбеляза лидерът на Групата на либералите и демократите АЛДЕ Греъм Уотсън. Той добави, че новите български депутати ще имат тежката задача да направят по-познат профила на Европейския парламент в България и да обяснят значението на парламента в процеса на европейската интеграция. "Очаквам да работя заедно с тях в името на по-силен и процъфтяващ ЕС."
Председателят на групата "Идентичност, традиция и суверенитет” Бруно Голниш определи резултатите от изборите като “успех за българските патриоти”. Според него представянето на "Атака" показва, че "извън незабавните ползи от разширяването има българи, които не могат да бъдат заблудени в обстановката.... Те искат да запазят своята национала идентичност и своите християнски ценности, важна съставна част от тази идентичност. Те искат една европейска Европа. Те показват чрез гласовете си, че са преден часови на такава Европа както в географски, така и в политически план."
20070521IPR06881
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
