18.11.2009 B7-0152/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Комисията
съгласно член 110, параграф 2 от Правилника за дейността
относно обозначаването на произхода
Jacky Hénin
,
João Ferreira
,
Joe Higgins
от името на групата GUE/NGL
PE428.770v01-00 B7‑0152/2009 Резолюция на Европейския парламент относно обозначаването на произхода („произведено в”)
Европейският парламент ,
– като взе предвид Регламент (ЕО) № 980/2005 на Съвета от 27 юни 2005 година за прилагане на схема на общи тарифни преференции,
– като взе предвид Директива 2005/29/ЕО на Европейския парламент и на Съвета от 11 май 2005 година относно нелоялни търговски практики от страна на търговци към потребители на вътрешния пазар,
– като взе предвид член IX и член XXIV, параграф 5 от Общото споразумение за митата и търговията (ГАТТ, 1994 г.),
– като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността и Регламент (ЕИО) № 2454/93 на Комисията от 2 юли 1993 г., който определя разпоредби за прилагане, сред които, наред с другите, са и непреференциалните правила за произход,
– като взе предвид Регламент (EИО) № 918/83 на Съвета от 28 март 1983 година относно установяване на режима на Общността за митнически освобождавания,
– като взе предвид съобщението на Комисията, озаглавено „Бъдещето на текстилната и шивашката промишленост в разширения Европейски съюз“ ( COM(2003)0649 ),
– като взе предвид резолюцията си от 6 юли 2006 г. относно обозначаването на произхода,
– като взе предвид член 110, параграф 2 от своя правилник,
A. като има предвид, че Европейския съюз няма за момента хармонизирани разпоредби и уеднаквени практики относно обозначаването на произхода и че Съветът не предприе последващи действия относно предложението, при това минимално, което Европейската комисия му представи през декември 2005 г.,
Б. като установява, че ускореното либерализиране и отваряне на пазара на Европейския съюз не бяха съпътствани от приемане на законодателство относно обозначаването на произхода, което е мярка, необходима за защитата на работниците и потребителите, и която също така би попречила неподходящи или нарочно подвеждащи обозначения да продължават да вредят на репутацията на производството на Общността,
В. като установява, че редица основни търговски партньори на ЕС като Съединените щати, Китай, Япония или Канада вече са въвели изисквания за задължително обозначаване на произхода,
Г. като установява, че многобройни европейски инвеститори се възползват от липсата на законодателство относно обозначаването на произхода и активно лобират срещу такова законодателство, тъй като това положение им дава възможност да преместят производството си и да внасят продукти в Европейския съюз, като създават впечатление, че тези продукти са с европейски произход, което им позволява да реализират колосални печалби, но вреди на МСП и допринася за дезиндустриализацията на Европейския съюз,
1. счита, че е неотложно Европейският съюз да има законодателство относно обозначаването на произхода, което ще представлява минимална мярка по отношение на защитата на потребителите и работниците;
2. настоятелно призовава Комисията да представи на Европейския парламент предложението си от декември 2005 г. относно обозначаването на произхода, така че Парламентът да може да го подсили и да го превърне не само в един от инструментите за защита на заетостта в производството в Европа, по-специално работните места в малките и средни предприятия, но и в инструмент срещу социалния и екологичния дъмпинг, като гарантира на потребителите възможността да правят информиран избор и да предприемат действия за придобиване на нови права;
3. счита, че обозначаването на произхода ще представлява крачка напред към отговорно икономическо отношение към гражданите, но че неговото въздействие ще се изрази единствено в леко ограничаване на вредите, причинени от отварянето и дерегулирането на европейския пазар, по-специално в сектори като текстила, обувното производство и други икономически дейности, в които преобладават малките и средни предприятия и които осигуряват работни места на голям брой лица;
4. счита, че обозначаването трябва да се вписва в подход, ориентиран към зачитане на знанията и уменията, на правото на работниците и потребителите, но също така и подход, ориентиран към зачитане на нормите на СТО, борба срещу детския труд или принудителното подчинение, насочен срещу внасяне на продукти от окупирани територии и срещу внасяне в Европейския съюз на стоки, произведени в условия на екологичен дъмпинг;
5. подчертава необходимостта от установяването на европейско равнище на система за санкциониране на преместването на предприятията извън Европейския съюз, като се започне с оттеглянето на европейските помощи за предприятията и инвеститорите, прибягващи до това;
6. призовава Комисията и Съвета да предприемат всички необходими мерки за възстановяване на условията на лоялна конкуренция съвместно с търговските партньори, които вече са приложили определени изисквания относно обозначаването на произхода;
7. приканва държавите-членки да приемат в това отношение съгласуван общностен подход, за да се даде възможност на европейските потребители да получават пълна и точна информация;
8. насърчава Комисията да действа решително, съвместно с държавите-членки, за да бъдат защитени законните права и очакванията на потребителите винаги когато е налице доказателство за фалшифициране или за употреба на измамни или подвеждащи обозначения за произход, направени от производители и вносители извън ЕС;
9. счита, че, извън рамките на въпроса за обозначаването на произхода, защитата на производствената структура в Европейския съюз налага Комисията да предложи задълбочена реформа на международната си търговска политика, която да позволи да се реагира на различните видове кризи – климатични, финансови и икономически, по отношение на които следва да се предприемат мерки;
10. възлага на своя председател да предаде настоящата резолюция на Комисията и на Съвета.
