Отговор, даден от г-н Хан от името на Комисията
(16 декември 2011 г.)
Комисията непрекъснато следи за прилагането на правилото n+2/n+3. В съответствие с приложимите разпоредби Комисията също така неотдавна уведоми засегнатите държави-членки за съществуващата опасност от евентуална отмяна на бюджетни задължения.
По отношение на Европейския фонд за регионално развитие и Кохезионния фонд към момента (по текущи данни към 21 ноември 2011 г.) съществува опасност от отмяна на бюджетни задължения на стойност 2,875 млн. EUR за държавите по n+2 и 284 млн. EUR за държавите по n+3. Към момента най-голяма опасност има за определени програми в Белгия, Германия, Испания и Италия, както и за някои програми за междурегионално и трансгранично сътрудничество. Тази сума, обаче, вероятно значително ще намалее до края на 2011 г. Понастоящем за нито една от програмите в България не съществува опасност от отмяна на бюджетни задължения.
Що се отнася до ЕЗФРСР, сума на стойност 689 млн. EUR от годишното задължение за 2009 г. все още предстои да бъде използвана за плащания до края на 2011 г. Ако се приеме хипотезата, че през последното тримесечие на 2011 г. държавите-членки ще извършат плащания на същата стойност, както през същото тримесечие на 2010 г., на отмяна на поети бюджетни задължения ще подлежат средства на стойност 357 млн. EUR. Средствата, за които съществува такава опасност, засягат най-вече българската национална програма (218 млн. EUR) и шест италиански регионални програми (на обща стойност 113 млн. EUR).
По програмата на Европейския фонд за рибарство за България също има опасност от отмяна на бюджетни задължения (остава да бъдат подадени искания за вземания на стойност около 10 млн. EUR).
