Пленарна сесия на ЕП в Страсбург 9-12 май
Институции
2011-05-06 - 16:48
Ще бъде ли възможно за държавите членки временно да възобновят граничния контрол в Шенгенската зона? Евродепутатите дебатираха по темата с председателя на ЕК Жозе Барозу и с представители на Съвета във вторник. Парламентът ще направи оценка на първите шест месеца от дейността на Европейската служба за външна дейност в сряда. Още теми от пленума в това тематично досие.
Регистрите на Парламента и Комисията за лобисти ще се обединят, ако европейските депутати одобрят споразумението за това, постигнато между двете институции.
Депутатите ще обсъдят още програмата за радиочестотния спектър за допълнителни честоти за новите мобилни интернет услуги.
Парламентът гласува по процедурата за освобождаване от отговорност по бюджет 2009 година на европейските институции.
Следете новините от пленарната зала в това тематично досие, което обновяваме всекидневно!
20110429FCS18372
Информационен бюлетин за пленарната сесия на Европейския парламент
Шенген: ЕП ще даде отговор на плановете за въвеждане на граничен контрол
Във вторник депутатите ще обсъдят с Жозе Барозу и представители на Съвета плановете за създаване на механизъм, който да позволи на страните от ЕС временно да възобновят граничния контрол в Шенген. Това ще важи за случаите, в които държава членка не изпълнява задълженията си по охраняване на своята част от външна граница на ЕС, при неочакван и засилен миграционен натиск. Така ЕП ще отговори на съобщението на Комисията от 4 май и ще очертае приоритетите си за политиките за миграция и убежище.
ЕП ще оцени работата на Европейската служба за външна дейност и ролята на ЕС в международен план
Шест месеца след като Европейската служба за външна дейност започна работа на 1 декември 2010 г., ЕП ще проведе първия си общ дебат относно настоящите приоритети на ЕС в областта на външната политика, сигурността и отбраната с Върховния представител за външната политика Катрин Аштън. Дебатът ще се състои на 11 май, сряда, от 9 сутринта.
Освобождаване от отговорност за бюджет 2009: възможно отлагане на решението за Съвета
ЕП вероятно ще одобри основния дял от разходната част на бюджета на ЕС за финансовата 2009 г. във вторник. Депутатите ще гласуват 39 доклада в рамките на процедурата по освобождаване от отговорност за изпълнението на бюджета. Очаква се отлагане на решението единствено по отношение на бюджетите на Съвета, Европейската агенция по лекарствата и Европейския полицейски колеж. В останалите случаи, ЕП вероятно ще се съобрази с препоръките на бюджетната комисия и ще даде освобождаване от отговорност.
Очаква се ЕП да подкрепи единния регистър на лобистите
Регистрите на Парламента и Комисията за лобисти и други групи по интереси ще се слеят, ако във вторник европейските депутати одобрят споразумението, постигнато между двете институции. Ще бъде гласувано и предложение, според което членовете на ЕП трябва да обявят контактите си с лобисти в специален "законодателен отпечатък", който да бъде приложен към законодателните доклади. Депутатите предлагат Съветът на министрите също да се включи към единния регистър.
Радиочестотният спектър: допълнителни честоти за новите мобилни интернет услуги
Пълно широколентово покритие за целия ЕС до 2013 г. и универсален достъп до високоскоростен интернет до 2020 г.: това са целите на програмата за радиочестотния спектър, която ще бъде обсъдена и гласувана от ЕП. Депутатите подкрепят новите правила за разделяне на "цифровия дивидент" (радио честоти, освободени при преминаването от аналогова към дигитална телевизия) за мобилен интернет. Това ще постави началото на стопроцентово интернет покритие, включително в отдалечените и селските райони.
Текстилните етикети ще посочват дали има животинска кожа в състава на дрехите
Потребителите вече няма да бъдат изложени на риска да купуват без тяхното знание текстилни продукти, съдържащи естествена кожа или козина, предвиждат новите европейски правила за текстилните етиките, които се очаква да бъдат одобрени от депутатите в четвъртък.
ЕП настоява за ново законодателство за клонирането и ''новите храни''
Европейските депутати призовават за спешно приемане на ново законодателство, което да забрани клонирането на животни за производството на храни, както и да обнови съществуващите правила за ''новите храни'', след провала на преговорите между Парламента и Съвета през март. Заместник-председателят на ЕП Gianni Pittella (С&Д, Италия) ще направи преглед post-mortem на помирителните преговори и очакванията на депутатите за предстоящите стъпки.
ЕП ще разгледа помощта за Португалия и допълнителните финансови регулации
Отговорът на ЕС по отношение на продължаващата дългова криза ще бъде темата на дискусия между европейските депутати, Съвета и Комисията. Очаква се дебатът да бъде доминиран от темата за финансовата помощ за Португалия. Освен това, депутатите вероятно ще повдигнат въпроса за нуждата от допълнителни финансови регулации за банките, особено в областта на управлението и разрешаването на кризи. Проектът за дневен ред Гледайте на живо в понеделник от 18 часа, българско време
Единен регистър за лобистите и други групи по интереси
Повече от 1700 организации са акредитирани като групи по интереси в ЕП и почти 3900 към Европейската Комисия. Още през 2008 година Парламентът призова за общ регистър. Във вторник евродепутатите ще разгледат доклада по темата на италианския депутат Carlo Casini (ЕНП). Ако бъде одобрен т.нар. "регистър за прозрачност" ще стане факт още през юни.
Докладът е следствие на междуинституционално споразумение между ЕП и ЕК за обединяване на съществуващите регистри на Парламента и Комисията. Промяната на името на регистъра от "лобистки" на "регистър за прозрачност" ще насърчи присъединяването на организации и личности, оказващи влияние върху създаването на политиките на ЕС, каквито са мозъчните тръстове, или организациите, представляващи църкви и религиозни общности.
По принцип, регистрацията не е задължителна, въпреки че позицията на Парламента е, че тя трябва да бъде, но за да получат пропуски за достъп до него, всички организации, които попадат в обхвата на споразумението, ще трябва да се регистрират. В доклада се призовава Съвета да се присъедини към общия регистър в най-кратки срокове. ( Съветът вече даде сигнали, че ще го стори).
Основните моменти:
• общият регистър ще подобри прозрачността, като прави разлика между групите със специални интереси и представителите на гражданското общество и публичните власти
• Старите названията "Регистър на представителите на интереси" и "Списък на акредитираните лобисти", използвани преди от ЕК и ЕП, сега ще бъдат обединени под името "регистър за прозрачност" .
• Парламентът призовава Бюрото да създаде такава система, така че всички срещи между дадена организация от регистъра с член на ЕП, който работи по дадено законодателство да се вписват в изложението на мотивите на доклада по съответното законодателство.
• Новият механизъм осигурява допълнителна информация като например броя на отделните лица, участващи във всички дейности, свързани с регистъра и равнището на средства на ЕС, получени от регистранта. Той също така определя процедури за жалби и санкции.
"Това е крачка напред, но явно ние ще трябва да направим и други след това", каза докладчикът Carlo Casini. Комисията по конституционни въпроси одобри доклада му на 19 април.
В ЕП съществува и работна група, под ръководството на председателя на Парламента Бузек, която работи по-строги правила както за лобистите, така и за членовете на ЕП. Докладът на Carlo Casini Регистър на лобистите и на представителите на интереси Форум по темата по парламентарната уеб телевизия На фокус: Лобизмът в ЕС Лобистите според правилника на ЕП
Едноминутни изказвания в Парламента
Вижте едноминутните изказвания в понеделник вечер! По време на всяка пленарна сесия евродепутатите имат право на една минута за изказвания по текущи събития, по европейски политики или двустранни въпроси. На първото заседание от пленарната сесия (в понеделник вечер) те могат да говорят в рамките на една минута по някакъв въпрос, който е важен за тях.
Общо времето за всички едноминутни изказвания е не повече от тридесет минути. Председателят дава думата на членове на ЕП, които желаят да поставят на вниманието на Парламента въпрос от политическа значимост. Председателят може да даде допълнително време по-късно в рамките на същата месечна сесия.
През миналата година членовете на ЕП са направили общо 481 едноминутни изказвания. За тази година до този момент те са 138.
За какво се използват едноминутните изказвания?
Актуални събития, европейски политики, различни политически въпроси - това са някои от примерите от времето за едноминутни изказвания от последната сесия през април.
Текущи събития
Някои евродепутати се спряха през април на актуални политически събития, като например ирландската депутатка Marian Harkin (АЛДЕ), която говори за спасителната икономическа програма за Ирландия и тежестта, която ще легне на плещите на ирландците.
Независимата депутатка Diane Dodds (Великобритания) обърна внимание на убийството на млад полицай от Северна Ирландия, убит по време на атентат с кола-бомба и призова евродепутатите да осъдят подобни актове.
Политиките на ЕС
ЕС и неговите политики също са обект на изказвания. Jim Higgins (Ирландия, ЕНП) запита защо ЕС изчаква толкова дълго с прилагането на законодателството в областта на европейско свидетелство за управление и се спря на необходимостта за подобряване на безопасността на пътя.
Konstantinos Poupakis (Гърция, ЕНП) се фокусира върху европейските политики по отношение на слепи хора и поиска въвеждането на доброволна система за етикетиране по Брайловата азбука.
Политически въпроси
Някои евродепутати повдигнаха отделни въпроси, свързани с деликатни двустранни или малцинствени отношения, като например Janusz Wojciechowski (Полша, ЕКР) говори за полското малцинство в Литва, George Cutas ( Румъния, С & Д) за напрежението между румънци и унгарци в Унгария, и Alexander Mirsky (Латвия, С & Д) за руските езикови училища в Латвия.
За какво ще използват едноминутните изказвания евродепутатите през майската сесия Гледайте на живо ораторите в понеделник вечер на линка по-долу! Гледайте на живо в понеделник вечер Запис от едноминутните изказвания през април Из правилника за дейността на ЕП
Откриване на сесията: Ден на Европа, осъждане на екзекуция в Газа
Флагът на Европа Честванията на 9 май - Деня на Европа, новият статут на ЕС в рамките на ООН, предстоящият ден срещу хомофобията (17 май) и осъждането на екзекуция в Газа бяха сред основните теми, които председателят на ЕП Jerzy Buzek изтъкна при откриването на сесията на ЕП в Страсбург (9-12 май).
Всяка година на 9 май се чества Денят на Европа, като днес се навършват 61 години от декларацията на Р. Шуман, с която започва процесът, довел до създаването на Европейския съюз, подчерта в пленарната зала председателят на ЕП.
Освен това, "ЕС вече е пълноправен член на международната общност", добави той, след като на 3 май ООН реши, че ЕС има право на изказване в рамките на Общото събрание на организацията. "Трябва да продължим да говорим на света с един глас", особено по отношения на събития като тези в Северна Африка, Сирия и Бахрейн, подчерта Jerzy Buzek.
Друга дата, която беше подчертана от него, е 17 май - Международен ден срещу хомофобията. В заключение, председателят на ЕП остро осъди от името на Парламента екзекуцията в Газа на палестинец заради сътрудничество с Израел.
Промени в дневния ред
Европейските депутати приеха дневния ред на сесията с две изменения:
Първите две точки от дневния ред в ред в понеделник (криза в риболовния сектор и политика в областта на радиочестотния спектър) бяха разменени, а дебатът в сряда сутрин с Катрин Аштън относно "Положението в Сирия и в лагера Ашраф" ще обхваща и християнската общност в Египет.
Стрес тестове за банковия сектор
Когато през лятото на 2010 година 91 големи банки в ЕС преминаха успешно през т.нар. стрес тестове, много наблюдатели предупредиха, че това се дължи на факта, че тестовете не са били достатъчно трудни. На фона на все повече проблеми пред банките в еврозоната, представители на най-големите политически партии в ЕП ще поставят пред Европейската Комисия въпроса за това как ще бъдат проведени тестовете за банките през това лято, така че да се повиши доверието в банковия сектор на ЕС.
Какво представляват стрес тестовете за банките?
Една банка е в добро състояние, когато има баланс между пасивите (парите, които трябва да върне на вложителите, когато те ги поискат) и активите си (парите, които кредитополучателите й дължат). По време на финансова криза банките са изложени на загуби : фирмите и домакинствата не могат да изплащат дълговете си в пълен размер, а ако банките са купили държавни облигации, те може да не се върнат в пълен размер в случай, че държавата изпадне в ситуация да не може да покрива задълженията си. Активите по този начин губят стойност, но не и пасивите. Ако банката има достатъчно капитал, може да го използва за покриване на загубите и изплащане на парите на вложителите си. Ако капиталът не е недостатъчен, банката може да изпадне в ситуация да не е в състояние да изплаща парите на своите вложители.
Стрес тестовете се опитват да установят дали банките имат достатъчно капитал, за да понесат загуби. В противен случай тяхната стабилност е в опасност и те трябва да повишат свежия си капитал. Възможно е да се наложи правителствата да се намесват и да помагат с пари на данъкоплатците.
Защо е важно как се провеждат тестовете?
Ако тестовете са твърде леки, те могат да покажат, че банките са в по-добро състояние, отколкото те са всъщност. Депутатите от ЕНП, АЛДЕ и Социалисти & Демократи изразяват мнението (в три отделни устни въпроси към Комисията), че тестовете през юли 2010 година не са били достатъчно строги и не са успели да възстановят доверието в европейския банков сектор.
Трите най-големи политически фракции в ЕП искат:
да научат какво ще бъде направено, така че тестовете през юни 2011 да са по-надеждни
да разберат защо най-неблагоприятните сценарии, като например неплатежоспособност на държава-членка, не са включени в теста
"Тази година критериите, трябва да бъдат по-строги и по-хармонизирани и покриването им трябва да е еднакво в различните държави-членки. Искаме всеобхватна и реалистична оценка, установяване на всички слаби места в банковия сектор на ЕС. Затова стрес тестовете трябва да включват излагане на банковия сектор на риск, свързан с държавния дълг", смята Corien Wortmann-Kool (ЕНП, Холандия). Информация за устните въпроси към Комисията Резултати от стрес тестовете през 2010 година Съобщение за пресата за финансовата система в ЕС (на английски) Речник на финансовата криза
Извозването на токсични отпадъци към развиващите се страни
Дебатът по токсичните отпадъци е насрочен за вторник вечерта ©GETTY Според депутати правилата за забрана на износа на токсични отпадъци за развиващите се страни не се прилагат ефективно. Те ще поискат от Европейската комисия по-строг регламент в областта. Два въпроса с искане за устен отговор ще бъдат отправени към Европейската Комисия във вторник вечерта
Макар че регламентът забранява износа на токсични отпадъци от ЕС, данните от страните от Съюза показват все по-голям брой незаконни превози, тъй като равнището и разходите за обработка на отпадъците растат.
Нелегалният износ на отпадъци означава, че производителите избягват високите стандарти на ЕС за управление на отпадъците и се възползват от ниската цена на труда в развиващите се страни и от по-ниските екологични норми. Основните дестинации за токсичните отпадъци са Африка и Китай.
Според проучвания на Комисията е необходимо ново законодателство, тъй като информацията от страна на държавите-членки за случаите на незаконни превози на отпадъци е несигурна и недостатъчна.
Какво представляват опасните отпадъци?
Това са отпадъци, които са опасни за хората и околната среда. Те включват химикали, токсични вещества, радиоактивни материали и отпадъци, съдържащи тежки метали, електронни и електрически отпадъци като телевизори, компютри и мобилни телефони.
Електронните отпадъци често биват обозначени като "втора ръка устройства", които не са забранени за износ.
Безопасните отпадъци като отпадъчна хартия, пластмаса и метал могат да бъдат изнасяни.
Правилата на ЕС
Регламентът на ЕС прави разлика между опасни и безопасни отпадъци, отпадъци, изпращани за окончателно премахване и отпадъци за рециклиране. Съществува механизъм, който да гарантира, че отпадъците се обезвреждат или оползотворяват по "екологичен" начин.
В правилата през 2006 година бе включена забрана на износа на опасни отпадъци към развиващите се страни след инцидент в Кот д'Ивоар, когато 16 души бяха убити и хиляди бяха засегнати от замърсяване, след като кораб от ЕС изпусна токсични утайки. Страните от ЕС са задължени да извършват внезапни проверки и да докладват за всякакви нарушения. Въпрос за извозването на токсични отпадъци към развиващите се страни(АЛДЕ, ЕКР, ЕНП, Зелени) Въпрос от страна на ЕОЛ/СЗЛ Страницата на Комисията по темата
Освобождаване от отговорност за бюджет 2009: отлагане на решението за Съвета
Парламентът одобри начинът, по който е изразходван основният дял от бюджета на ЕС за финансовата 2009 г., в рамките на процедурата по освобождаване от отговорност за изпълнението на бюджета на ЕС. Същевременно депутатите отложиха вземането на решение по отношение на бюджетите на Съвета, Европейската агенция по лекарствата и Европейския полицейски колеж.
В останалите случаи, ЕП се съобрази с препоръките на бюджетната комисия и гласува освобождаването от отговорност на останалите институции и агенции на ЕС. Общо бяха гласувани 39 доклада. Европейският парламент е институцията, която отговаря за освобождаването от отговорност за изпълнението на бюджета на ЕС. В момента, в който всички годишни финансови отчети и одити са приключени, той решава, на базата на препоръка на Съвета, дали да освободи от отговорност Комисията и другите институции и агенции на ЕС за разходите им за 2009 г. Чрез това решение Парламентът "освобождава" Комисията от отговорността ѝ да управлява дадения бюджет, като така поставя края на бюджетната процедура за въпросната финансова година. Европейска комисия Парламентът одобри освобождаването от отговорност на Комисията, като депутатите подчертаха, че искат да видят по-добро управление и контрол по отношение на средствата, изразходвани от националните власти в държавите членки в рамките на т.нар. "споделена отговорност" (чрез който механизъм се изразходва над 80% от бюджета на ЕС). Те подчертаха също така необходимостта националните политици да поемат политическа отговорност за начина, по който се изразходват парите на ЕС в техните страни, чрез подписването на "национални декларации за отговорност". Комисарят Алгирдас Шемета (данъчно облагане, митнически съюз, одит и борба с измамите) се съгласи с исканията на Парламента и добави, че той също ще търси политическа подкрепа от страна на държавите членки за тези предложения. Той отговори положително и на другите искания на депутатите, включително за систематичното спиране на плащанията при случаите, в които има пропуски в системите за контрол и управление на държавите членки, подобрено събиране на неправилно изразходваните фондове и опростяване на правилата за изразходване на средствата от ЕС. Докладът за Комисията беше приет с 570 гласа "за", 75 "против" и 13 "въздържали се". Съвет на министрите Европейският парламент отложи освобождаването от отговорност за управлението на бюджета на Съвета на министрите за есента, тъй като според депутатите Съветът не е осигурил необходимото съдействие при предоставянето на информация на ЕП. Резултатът от гласуването беше 637 гласа "за", 4 "против" и 13 "въздържали се". Европейски полицейски колеж Парламентът отложи освобождаването от отговорност за изпълнението на бюджета на Европейския полицейски колеж (ЕПК), базиран в Брамшил, Великобритания, поради "продължаващата липса на съответствие с Финансовия регламент". ЕПК е единствената европейска агенция, на която беше отказано освобождаване от отговорност за управлението на бюджета за 2008 г. Европейска агенция по лекарствата ЕП отложи решението си за освобождаването от отговорност и на базираната в Лондон Европейска агенция по лекарствата. Европейските депутати смятат, че липсват необходимите гаранции за независимостта на експертите, осъществяващи научните оценки на лекарствата в хуманната медицина, както и че при някои от експертите е налице конфликт на интереси по отношение на лекарството Benfluorex. Докладът критикува и управлението на обществените поръчки от страна на Агенцията, както и липсата на ясни критерии за наемането на персонал. Бюджет на ЕП По отношение на бюджета на Парламента, европейските депутати смятат, че ЕП трябва да даде пример за съкращения на разходите. Сред мерките за икономии, приети от членовете на ЕП, е предложението да се осигурява автоматично превод само на 6 езика за срещите на работните групи (френски, немски, английски, полски, испански и италиански). Превод на други езици ще се предоставя само при изрична молба от европейските депутати. Другите предложения предвиждат нови правила за пътуванията на дълги разстояния с официалните автомобили на Парламента, както и специални мерки, които да не допускат европейските депутати да наемат роднини за свои асистенти. Докладът за ЕП беше приет с 534 гласа "за", 91 "против" и 25 "въздържали се". Процедура : освобождаване от отговорност за изпълнението на бюджета на ЕС Докладчик за Комисията: Jorgo Chatzimarkakis (АЛДЕ, Германия) Докладчик за ЕП: Ville Itälä (ЕНП, Финландия) Докладчик за другите институции: Crescenzio Rivellini (ЕНП, Италия) Докладчик за агенциите на ЕС : Georgios Stavrakakis (С&Д, Гърция) Приетите текстове ще бъдат публикувани на този адрес (изберете дата 10.05.2011 г.) Тук можете да гледате видеозапис от дебата по въпроса (изберете дата 10.05.2011 г.) Прессъобщение относно процедурата по освобождаване на отговорност на Комисията (от 28.03.2011 г.) Прессъобщение относно вота по процедурата за ЕП и другите институции (22.03.2011 г., на англ. език) Прессъобщение относно вота в комисия по процедурата за агенциите на ЕС (11.04.2011, на англ. език) Докладчик за Комисията: Jorgo Chatzimarkakis (АЛДЕ, Германия) Докладчик за ЕП: Ville Itälä (ЕНП, Финландия) Докладчик за другите институции: Crescenzio Rivellini (ЕНП, Италия) Докладчик за агенциите на ЕС: Georgios Stavrakakis (С&Д, Гърция)
Дебат по предложението за временно възстановяване на контрола на границите в Шенген
Дебатът по Шенген Искането на Франция и Италия за временно възстановяване на граничния контрол в рамките на Шенген, в отговор на внезапния приток на бежанци от Северна Африка, бе обсъдено с унгарското председателство на Съвета и с Европейската Комисия във вторник следобед. Много от изказалите се подчертаха необходимостта да се подобри контрола на потока от бежанци и имигранти в ЕС, други поставиха въпроса, дали наистина има криза. Повечето изказали се обявиха против всеки опит за заобикаляне на принципа "Европа без граници".
Г-жа Enikő Győri (унгарското председателство на Съвета) подчерта, че кризата с бежанците е "сериозно предизвикателство, което ни кара да преосмислим управлението на границите". Тя съобщи, че в Съвета ще се търси решение "как да се гарантира свободно движение и високо ниво на вътрешна сигурност" преди Европейската среща на върха през юни. Според нея преразглеждането на правилата трябва да "позволи временното въвеждане на контрол, но на базата на обективни критерии и със съгласие на европейско ниво".
Председателят на ЕК Барозу подчерта, че "свободното движение в Европа е като фундаментът на сградите, премахнем ли го, цялата структура е заплашена. Възможността (за възстановяване на граничния контрол) съществува по силата на Шенгенската система при изключителни обстоятелства. Тези изключения трябва да бъдат абсолютно крайна мярка".
Той посочи още, че "страните, които са пряко изложени (на миграционните потоци) не се очаква да се справят с това сами.... Имиграцията е европейско предизвикателство, така че налага европейски отговор".
Manfred Weber (ЕНП, Германия) каза, че Шенген е ключов успех на европейския проект и гражданите усещат това всеки ден, когато са на път". "Ние ще защитаваме принципа на правото от Шенген". Той даде за пример Швеция, която е приела 25 000 бежанци на година, но "никой не е стигнал до идеята заради това да постави Шенген под въпрос". Той каза още, че достъпът на България и Румъния до Шенгенското пространство не трябва да се забавя, заради подобни дебати.
Според Martin Schulz (С & Д, Германия): 25 000 мигрантите не представлява криза и проблемът лесно може да бъде преодолян при правилно разпределяне на тежестта. Той също така напомни, че правото от Шенген включва механизми за справяне с извънредни ситуации. Той хвърли вината върху Франция и Италия за това, че създават проблема и след това изискват затваряне на границите, за да го решат: "Вие не може просто да отнемете правата на европейските граждани по този начин...Ние губим европейския дух".
Guy Verhofstadt (АЛДЕ, Белгия) говори от "игра на пинг-понг между двете правителства на гърба на бежанците". Възстановяването на контрола на вътрешните граници е "против същността на ЕС" и е непропорционално предвид мащаба на проблема. "Ние ще се борим с всички групи срещу повторното въвеждане на проверки по границите".
Timothy Kirkhope (ЕКР, Великобритания): "Сега е времето да се съсредоточим не само върху свободното движение, но и върху по-добра охрана на границите....Сега са налице предизвикателства, които не са съществували досега: мащабна безработица, миграция от Северна Африка, тероризъм.... Сегашната система е погрешна и зле подготвена за тези нови обстоятелства."
Daniel Cohn-Bendit (Зелени, Франция) припомни, че по време на войната в Босна "Германия прие няколко стотин хиляди бежанци и въпреки това не се е сринала". Той призова за солидарност в рамките на ЕС.
Rui Tavares (ЕОЛ / СЗЛ, Португалия): Ние не можем и не трябва да отменяме правото от Шенген.... Ние трябва да защитаваме гражданите, но това също така означава и хората в Сирия, Бенгази и на други места".
Nigel Farage (ЕСД, Великобритания): "Спорът избухнал, между Италия и Франция показва, че когато има криза, националната държава е тази, която печели". Обръщайки се към Барозу той заяви "Вие атакувате тези, които искат да контролират собствените си граници, че са ксенофоби, екстремисти и популисти. Но популистите всъщност са демократи. "
Повече информация
650 милиона души преминават границите на Шенгенското пространство на година
От началото на годината повече от 20 000 имигранти са успели да влязат в ЕС незаконно, имигрантите отиват главно в Италия и Малта
257 800 са поискали убежище в ЕС за 2010 година
Конфликтът между Италия и Франция López Aguilar: "Правото на Шенген няма нужда от преразглеждане" Дебат в Комисията по правосъдие и граждански права Шенген, обяснение по парламентарния ТВ канал
Обучението на децата в ранна възраст
©GETTY Колко дълго децата да си останат в къщи и на каква възраст да започнат да посещават ясла или детска градина? Възможна ли обща европейска позиция по такава чувствителна тема, предвид различните традиции в отделните страни. В страни като Белгия, бебето често тръгва на ясла едва на три месеца, в други страни, като Словакия и Финландия например, децата обикновено си остават в къщи до близо тригодишна възраст. С тези въпроси се занимава докладът на Mary Honeyball (С & Д, Великобритания), който ще бъде гласуван в пленума в четвъртък.
Докладът на г-жа Honeyball е относно обучението в ранна детска възраст в Европейския съюз. Според Honeyball, "идеалното място за едно дете през първата година от живота му е у дома с един или и с двамата родители."
Родителите са първите възпитатели на децата си, но това право не се признава по един и същи начин във всички държави-членки. В доклада се отхвърля "универсален" подход към обучението в ранна детска възраст за децата от 0 до 6 години като неподходящ и трудно приложим, което се дължи на различията в образователните традиции на континента.
От друга страна възрастта от 0 до 3 години е критична за физическото и психическото развитие на децата и изследванията показват, че инвестирането в обучение в ранна възраст носи по-голяма възвръщаемост във всеки друг етап.
Основният акцент в доклада е върху :
• нуждите на детето,
• предоставяне на по-добри възможности за родителски отпуск,
• централното място на родителите като първи възпитатели на детето
• по-голямо участие на бащите в процесите на вземане на решения
В доклада се казва, че предоставянето на дълъг родителски отпуск е основен елемент на добре функциониращото ранно обучение и подчертава значителните разлики между държавите-членки по отношение на платения родителски отпуск и правото на детето да постъпи в детско заведение. Honeyball цитира шведския модел, където всички работещи родители имат право на 16 месеца платен отпуск за дете и той се разделя между майката и бащата.
Евродепутатът Hannu Takkula (АЛДЕ, Финландия) смята, че "като политици ние трябва да гарантираме, че родителите разполагат с различни опции, като те варират от родителски отпуск (за майките и за бащите) до различни опции за отглеждане на децата."
Takkula също така подчерта, че "ние не трябва да отиваме твърде далеч с формалните, организирани образователни дейности: детето винаги трябва да има правото да си остане дете!"
Евродепутатка Róża Gräfin von THUN UND HOHENSTEIN (ЕНП, Полша) коментира, че "ранното развитие на децата е точно толкова лесно, колкото да посветиш 20 минути на ден да четеш на детето. Това изгражда изключително важната връзка между родител и дете и подобрява езиковите и познавателните способности на децата. В Полша имахме много успешна кампания с тази цел, следващата стъпка е общоевропейска кампания." Докладът на Honeyball
ЕС и културнaта дипломация
Marietje Schaake Докладът на Marietje Schaake бе представен на 1 декември в Комисията по култура Възможна ли е "запазена марка Европа"? Целта на културата вече не е само да създава изкуство и литература. "Културната дипломация" все повече се използва като средство за насърчаване на демократичните ценности и на участието в демократичните процеси. Холандската евродепутатка Marietje Schaake (АЛДЕ), автор на доклад относно културните аспекти на външната дейност на ЕС обяснява що е то културна дипломация и как европейската култура може да помогне за разпространяването на демократичните ценности по света.
Нейният доклад бе приет единодушно от Комисията по култура на 17 март 2011 година.
Вотът в пленума е заплануван за четвъртък.
Защо са важни културните аспекти на външна политика?
Културата улеснява развитието, приобщаването, демокрацията, правата на човека, свободата на словото. Културата все повече се признава като средство за изпълнение на други цели, които са ориентирани към ценностите.
Съществува обмен между ученици, учители, журналисти, хора на изкуството, както и използване на средства по линия на развитието за култура и партньорство с трети страни. Този доклад предлага как тези политики да се използват по-синхронизирано и как да се подобри координацията между отделните програми.
В доклада предлагате да има културен администратор в представителствата на ЕС по света. Каква може да е длъжностната характеристика за подобен пост?
Да, докладът предлага да има по един представител, който да се занимава с координиране на културни програми. Този човек трябва да познава всички културни дейности и програми на ЕС и да информира хората за тях. Това може да стане и чрез интернет. Мисля, че трябва да имаме стратегия за цифрова дипломация.
Споменавате за ролята на "новите медии"...
Хората все повече си взаимодействат по интернет. Новите медии могат да помогнат за насърчаване на ценности като свобода на изразяване, достъп до информация и демократично участие. Сега е възможно да се пробият цензурата и табутата и е много важно да се ангажират хората за демокрацията и правата на човека чрез тези нови медии. Това също е част от културните програми.
Авторите на блогове са журналистите на днешния ден, има хора, които са хвърлени в затвора заради блоговете, които пишат и заради начина, по който използват новите медии. Това е просто реалността в новия свят - една реалност, която още не е взета предвид в политиките, сега е моментът това да се направи.
Как Европа може да защитава и наблюдава свободата на словото в интернет, и смятате ли, че интернет - такъв, какъвто го познаваме днес - може да оцелее след случая с Уикилийкс?
Много е важно Европа да бъде за свободен и отворен интернет. Това е важно за свободата на словото и за участието в демократичните процеси.
Случаят с Уикилийкс е симптоматичен за това как интернет и технологиите променят демокрация. Трябва да преосмислим дипломацията, демокрацията и управлението и да видим как можем да ги направим много по-отворени. Случаи като Уилилийкс са разработени в климат на недоверие към правителството.
Отворените правителства трябва да бъдат стандарт и тайната трябва да бъде изключение. Така че се надявам, този момент да бъде използван за създаване на повече прозрачност. Надявам се, че доверието може да бъде възстановено ефективно между правителствата и хората.
Във вашия доклад се споменава и понятието "запазена марка Европа". Как мислите, че може да се реализира това? Имаме много държави, различни култури....
Това разнообразие е точно това, което прави Европа толкова привлекателна. Разнообразието също е имидж. Марката Европа е начин да променим гледната точка, да мислим за Европа в света, а не за различията между страните членки.
Резолюцията ще бъде гласувана в четвъртък, какво очаквате да е нейното влияние върху европейската външна политика?
Ако гледаме на културата като на сериозен и стратегически елемент от външната политика, тогава ЕС ще се изравни с останалата част на света. Хилъри Клинтън представи стратегия за глобална Интернет свобода. НАТО използва културата за превенция и преодоляване на конфликти. Китай инвестира сериозно в културната дипломация, за да подобри имиджа си в света и да привлича на туристи. Има много причини за Европейския съюз да се обърне към културната и цифровата дипломация и няма никаква причина да не ги превърне в приоритет.
Една от основните цели на резолюцията е насърчаване на "свободата на словото, печата и достъпа до информационни технологии". Как ЕС ще може да помогне на арабските революции да намерят своя път към демокрацията?
Достъпът до Интернет става все по-важен като посредник на универсални права. Свободата на пресата, достъпът до информация, документация и информацията за нарушения на човешките права стават немислими без интернет.
Репресивните режими също разбират това. Има случаи когато хората са измъчвани, за да издадат паролите си, така че опозиционери да могат да бъдат проследени и арестувани.
Европа трябва да адаптира своите политики към реалността на 21-ви век. Отворените общества позволяват отворени пазари. Това е печелившо и в двата аспекта : и за спазването на човешките права и за повече възможности за достъп до пазара. Това е само един пример за това как новите технологии трябва да бъдат част от външнополитическите ни стратегии.
Достъпът до творчество чрез интернет също расте, като позволява на хората от всички краища на света да се насладят на културното многообразие на Европа. Тъй като ЕС има атрактивно и разнообразно културно съдържание, то трябва да бъде по-достъпно за хората по целия свят. Докладът на Marietje Schaake Marietje Schaake
Нов европейски закон ще отвори повече честоти за мобилен интернет
Gunnar Hokmark В сряда Парламентът даде категоричната си подкрепа за плановете, които ще ускорят разпространението на мобилен интернет на територията на ЕС. В същото време, европейските депутати настояват ЕС да бъде по-решителен в действията си и да заеме ролята на световен лидер в тези технологии.
Осигуряването на достъп до високоскоростен широколентов интернет за всички европейски граждани и компании, включително и тези, намиращи се в отдалечени и селски райони, е невъзможно без безжичен интернет, който се нуждае от специални радиочестоти за непрекъсната връзка. Това условие трябва да бъде изпълнено чрез разпределение на "цифровия дивидент" - радио честоти, които ще бъдат освободени, когато държавите членки преминат от аналогова към дигитална телевизия. Първата политическа програма за радиочестотния спектър (основен компонент на Цифровата програма за Европа) цели осигуряване на достъп до интернет на територията на целия ЕС до 2013 г. и достигане на високоскоростна връзка от поне 30 Mbps до 2020 г. Така ще се преодолее "дигиталната пропаст", все още съществуваща между гражданите на различните региони. Независимо, че разпределението на радиочестотите попада в обхвата на националните правомощия на държавите членки, съществува необходимост от въвеждането на правила на европейско равнище, регулиращи разпределението на радиочестотния спектър между доставчиците и потребителите на интернет. Програмата за радиоспектъра ще подпомогне координацията на използването му и ще гарантира максималната му гъвкавост и достъпност. Според редица изследвания, преносът на данни по мобилните мрежи нараства значително, като търсенето се удвоява всяка година. С това темпо, неговото увеличение между 2009 и 2014 г. ще достигне 40 пъти. По-бързият интернет - ключ към бум на иновациите "Искам Европа да има най-добрия капацитет за широколентов достъп и най-бързите скорости, защото така ние ще бъдем източник на развитието на всички нови услуги от ключово значение за модерната икономика. Искам новото поколение на Google, Yahoo, Apple и всички други компании, символ на конкурентоспособност и иновации, да бъде в Европа." Това заяви докладчикът по въпроса Gunnar Hökmark (ЕНП, Швеция) в рамките на пленарния дебат в понеделник. Парламентът изрази подкрепата си за проекта при гласуването на изменения текст в сряда, който беше приет с 615 гласа "за", 26 гласа "против" и 16 "въздържали се". 800 MHz - честота за мобилен интернет от 2013 г. Според плановете на Комисията, държавите членки трябва да направят възможно използването на радиочестотната лента 800 MHz за хармонизирана употреба на безжични широколентови услуги до 1 януари 2013 г. Парламентът прие изменение, което допуска държавите членки да поискат отлагане на приложението на новото законодателство до края на 2015 г., дори и в по-дълъг срок, ако срещат проблеми с трансграничното координиране на честотите със съседните страни. Депутатите настояват ЕС да бъде дори по-решителен в действията си след 2013 г., осигурявайки възможността за използване на радиочестотни ленти от 1.5 GHz и 2.3 GHz. докато спектърът, отпуснат за пренос на мобилни данни, трябва да достигне не по-малко от 1200 MHz до 2015 г. Освен това, Комисията трябва да наблюдава технологичното развитие и ефективността на употребата на радиоспектъра, ако има необходимост от хармонизирането на допълнителни честоти (като радиочестотна лента от 700 MHz) за осигуряване на достъп за нови потребители или услуги. Следващи стъпки Министрите на държавите членки ще обсъдят законодателното предложение на 27 май. Засега обаче европейските съзаконодатели (ЕП и Съвета) все още не са постигнали споразумение върху финалния текст на предложението. Процедура: процедура по съвместно вземане на решения, първо четене Докладчик: Gunnar Hökmark (ЕНП, Швеция) Приетият текст ще бъде публикуван на този адрес (изберете дата 11.05.2011 г. ) Тук можете да гледате видеозапис от дебата по въпроса (изберете дата 09.05.2011 г.)
Парламентът подкрепи общия регистър за лобисти на ЕП и Комисията
На пленарното заседание в сряда европейските депутати подкрепиха плановете за създаване на общ регистър за лобистите и другите групи по интереси, търсещи достъп до ЕП и Комисията. Освен това, контактите, които депутатите поддържат с лобисти, ще трябва да бъдат обявявани в анекс за "законодателен отпечатък" към докладите на ЕП. Депутатите се надяват, че и Съветът ще се включи в т.нар. "регистър за прозрачност". Те смятат, че регистрацията на лобистите в регистъра трябва да бъде задължителна.
В рамките на пленарния дебат във вторник, докладчикът по въпроса Carlo Casini (ЕНП, Италия) заяви, че приетите текстове са "първата стъпка към по-голяма прозрачност". "Смятам, че това е ясен знак за нашата ангажираност към необходимостта от прозрачност", добави той. Въвеждането на общ регистър за двете институции е стъпка към по-голяма прозрачност, тъй като гражданите ще могат да намират на едно място цялата информация за хората и организациите, поддържащи контакти с институциите, смятат европейските депутати. Тази "единна система" ще улесни и задачата на представителите на интереси, които са длъжни да се регистрират само веднъж. Регистърът ще обедини вече съществуващите регистри на Парламента и Комисията, за което двете институции се договориха още през ноември 2010 г. Промяната на името на регистъра от "лобистки" на "регистър за прозрачност" ще улесни присъединяването на организации с нестопанска цел, каквито са мозъчните тръстове и организациите, представляващи църкви и религиозни общности. Доброволна или задължителна регистрация? Според правилата, договорени между ЕП и Комисията, включването в регистъра няма да бъде задължително. От своя страна обаче, Парламентът ще направи задължителна регистрацията за лобисти, желаещи достъп до сградите на институцията. Европейските депутати призоваха Съвета да се присъедини към общия регистър в най-кратки срокове и приветстваха факта, че институцията изрази намерението си да го направи. "Законодателен отпечатък" и други подобрения Парламентът подкрепи и плановете за създаване на анекс за "законодателен отпечатък" към докладите, изготвяни от европейските депутати. Този обяснителен меморандум ще споменава всички лобисти, с които докладчиците са се срещали при подготовката за законодателния документ. Освен това, новият общ регистър ще предоставя и допълнителна информация, като например броя на лицата, участващи в дейности, свързани с регистъра, както и данни за европейско финансиране или други форми на подкрепа, получени от регистрирания. Той ще регламентира и процедурите по разглеждане и обработване на жалби и налагане на санкции. В отделно гласуване относно Правилника за дейността Парламента, депутатите взеха решение, че членовете на ЕП ще трябва да актуализират финансовите си декларации "веднага след настъпването на промени", като обновяването им ще се прави поне веднъж годишно. Допълнителна информация Парламентът има действащ регистър на лобистите от 1996 г., а Комисията - от 2008 г. През 2008 г. ЕП прие резолюция за създаването на общ регистър на институциите, който да включва и Съвета на министрите. По този повод, Парламентът и Комисията създадоха работна група, която през ноември 2010 г. се споразумя за условията по въвеждане на общ регистър. Предвижда се той да бъде достъпен онлайн през юни 2011 г. Процедура : процедура по междуинституционално споразумение и Правилник за дейността на ЕП Приетите текстове ще бъдат публикувани на този адрес (изберете дата 11.05.2011 г.) Тук можете да гледате видеозапис на дебата (изберете дата 10.05.2011 г.) Тук можете да намерите регистрите на ЕП и Комисията
ЕП прие новите правила за етикетите на текстилните продукти
Toine Manders Потребителите вече няма да бъдат изложени на риска да купуват без тяхно знание текстилни продукти, съдържащи естествена кожа или козина, предвиждат новите европейски правила за текстилните етиките. Те трябва да спомогнат и за по-бързото навлизане на пазара на нови тъкани и иновативни продукти. Комисията от своя страна трябва да представи до 2013 г. оценка на възможността за обозначаване на етикетите на страната на произход, което може да бъде съпътствано от законодателно предложение по въпроса.
Парламентът прие в сряда, 11 май, споразумението на второ четене относно етикетите на текстилните продукти, което беше постигнато със Съвета преди Великден. Преговорният екип на Парламента, оглавяван от Toine Manders (АЛДЕ, Нидерландия), успя да спечели важни отстъпки от страна на държавите членки по отношение на етикетирането на съставките от кожа и възможността за обозначаване на страната на произход. Кожата и кожените продукти трябва да бъдат упоменати Според новите правила, всяко използване на материали от животински произход трябва да бъде ясно упоменато на етикетите на текстилните продукти. Кожата често се използва за украса при относително евтини облекла и обикновено е трудно за потребителите да различат естествената от висококачествената изкуствена кожа. Поради това, етикетите на текстилните продукти, съдържащи материали от естествена кожа, трябва да обозначават наличието на "нетекстилни части от животински произход", за да могат потребителите да ги разпознават. По този начин хората, страдащи от алергии, за които естествената кожа представлява потенциална опасност за здравето, ще бъдат информирани за наличието на подобни съставки. В допълнение, Комисията трябва да изследва до 30 септември 2013 г. възможната обвързаност на алергичните реакции и химичните вещества (например бои, биоциди и наночастици), използвани в текстилните продукти. Етикети "Произведено в" Парламентът настояваше също така посочването на страната на произход да бъде задължително за текстилни продукти, които се внасят от трети страни. Срещу това предложение обаче се обявиха някои от държавите членки на ЕС, поради което, въпреки настойчивостта на депутатите, Съветът в крайна сметка отхвърли това предложение. Все пак в окончателния текст на законодателството се иска Комисията да представи до 30 септември 2013 г. проучване относно приложимостта на схема за етикетиране, която да позволява пълно проследяване на произхода на текстилните продукти. Това проучване може да бъде съпътствано и от законодателно предложение по въпроса. Бъдещи хармонизирани изисквания и нови технологии Проучването на Комисията трябва също така да разгледа и целесъобразността на законодателни предложения за въвеждане на хармонизирана система за етикетиране на указанията за поддръжка на текстилните продукти (в момента е доброволно), единна система за обозначаване на размера в ЕС, както и за посочване на алергенните вещества. Същевременно, Комисията ще разгледа начините за прилагане на нови технологии, като микрочипове и радиочестотна идентификация, които да бъдат използвани вместо традиционните етикети за в бъдеще. Изключение за самостоятелно заетите шивачи Приетите изисквания за задължително етикетиране в настоящия регламент няма да се прилагат за единични продукти, изработени от самостоятелно заети шивачи. Следващи стъпки След приемането от ЕП, новите правила трябва формално да бъдат одобрени и от държавите членки. Новото законодателство ще влезе в сила 20 дни след публикуването му в Официалния вестник на ЕС. Въпреки това, за новите изисквания за етикетиране, като обозначаването на съставките от кожа, ще има преходен период от две години и половина, които да позволят на индустрията да се приспособи към новите правила. Процедура : процедура по съвместно вземане на решение, компромис на второ четене, регламент Докладчик: Toine Manders (АЛДЕ, Нидерландия) Прессъобщение след гласуването в парламентарната комисия (22.03.2011 г., на англ. език) Прессъобщение относно споразумението между ЕП и Съвета (20.04.2011, на англ. език)
Депутатите искат единна роля на ЕС в арабските бунтове и строги санкции за Сирия
Аштън в пленума По-силна и единна роля на ЕС по отношение на вълненията в арабските страни поискаха европейските депутатите, начело с представителите на ЕНП и С&Д, в рамките на дебата с Върховния представител Катрин Аштън. АЛДЕ, ЕКР и Зелените критикуваха небалансирания подход на ЕС спрямо Сирия и призоваха президентът Башар ал-Асад да бъде добавен към списъка на лицата, на които ЕС наложи санкции.
Необходимо е създаването на нова пътна карта за външната политика и политиките за сигурност и отбрана на ЕС, посочиха членовете на Парламента в три незаконодателни резолюции, приети на 11 май. Сирия, Бахрейн и Йемен Положението в Сирия представлява "голяма катастрофа" и се превръща в "арабския Тянанмън", изтъкна лидерът на АЛДЕ Guy Verhoftsadt (Белгия) по време на дебата. Тази политическа група, заедно с ЕКР и Зелените, призова президентът Башар ал-Асад да бъде включен "възможно най-скоро" към списъка на сирийските официални лица, на които ЕС наложи санкции. На 6 май Съветът на министрите се договори да наложи забрана за пътуване и замразяване на активите на 13 длъжностни лица с ръководни длъжности в Сирия, но изключи от санкциите президента на страната. Сред ключовите искания на ЕП, изложени в резолюциите с докладчици Gabriele Albertini (ЕНП, Италия) и Roberto Gualtieri (С&Д, Италия), е призива ЕС да наложи оръжейно ембарго спрямо Сирия, Бахрейн и Йемен, както и призив за мораториум над екзекуциите на четирима протестиращи в Бахрейн. В същото време, Парламентът призовава ЕС да прекрати продължаващите преговори за сключване на Споразумение за асоцииране с Сирия. Либия По време на пленарния дебат, членовете на ЕП аплодираха обявеното от К. Аштън намерение ЕС да отвори представителство в Бенгази, "което да подпомага хората и Временния преходен национален съвет". Мандатът на ООН за защита на либийците не трябва да бъде превишаван с непропорционално използване на сила, предупредиха по-късно в своята резолюция членовете на ЕП, призовавайки Аштън да работи в тясна връзка с опозиционния Временен преходен национален съвет. Също така, те настояха Върховния представител за външната политика да "изпълнява силна и пряка роля за поощряване на политическите инициативи" и да предприеме конкретни мерки за бързо прекратяване на огъня с цел да се спрат кръвопролитията. Целта трябва да бъде оставката на Кадафи и осигуряването на незабавна хуманитарна помощ за Мисрата и други региони на Либия, смятат още депутатите. Бъдещи приоритети Други приоритети, които депутатите изтъкнаха по време на дебата, са искането за разследване на убийството на ирански дисиденти в лагера Ашраф в Ирак, както и необходимостта да се постигне напредък в разрешаването на близкоизточния конфликт. Оказването на по-голям натиск за освобождаване на политическите затворници в Беларус и разследването на твърденията за трафик на органи в Косово също са сред исканията на ЕП. В по-общ план, Парламентът подчерта, че ЕС трябва да извлече поуки от миналото и да постави човешките права в центъра на дневния си ред по отношение на трети страни и при международни споразумения, като тези, сключени с Русия и Индия. Постоянно място за ЕС в Съвета за сигурност на ООН Третата проекторезолюция, изготвена от Marí a Muñiz de Urquiza (С&Д, Испания), настоява за засилване на позицията на ЕС в ключовите многостранни организации чрез "всеобхватна" реформа на ООН, която да позволи създаването на постоянно място за ЕС в Съвета за сигурност. На 3 май Общото събрание на ООН гласува даването на подобрен статут на Съюза, който позволява на европейските представители да правят обръщения към асамблеята, но в същото време не предоставя право на глас. Процедура : незаконодателни резолюции Gabriele Albertini (ЕНП, Италия) Roberto Gualtieri (С&Д, Италия) María Muñiz de Urquiza (С&Д, Испания) Приетите текстове ще бъдат публикувани на този адрес (изберете дата 11.05.2011 г.) Тук можете да гледате видеозапис от дебата по въпроса (изберете дата 11.05.2011 г.)
BG
2
LINK
/wps-europarl-internet/frd/live/live-video?eventId=20110509-1700-PLENARY_SESSION&language=bg
BG
4
LINK
http://europa.eu/lobbyists/interest_representative_registers/index_bg.html
BG
5
VIDEOLINK
http://www.europarltv.europa.eu/bg/player.aspx?pid=0ae8c7b6-4f04-474f-bec2-9ec4012b074e
BG
7
LINK
/parliament/expert/staticDisplay.do;jsessionid=LPbTNDrGVSJhJr9RtFkch1nwhXWv6lbDSTn2Y1K2kT2v86L12p51!-1442410313?language=BG&id=65
BG
8
PHOTO
20091210PHT66307.jpg
BG
9
LINK
/wps-europarl-internet/frd/live/live-video?eventId=20110509-1700-PLENARY_SESSION&language=bg
BG
10
LINK
/wps-europarl-internet/frd/vod/player?askedDiscussionNumber=13&date=20110404&language=bg
BG
12
PHOTO
20110502PHT18546.jpg
BG
13
LINK
/oeil/FindByProcnum.do?lang=en&procnum=RSP/2011/2665
BG
14
LINK
http://www.eba.europa.eu/EU-wide-stress-testing/2010/2010-EU-wide-stress-test-results.aspx
BG
15
LINK
/bg/pressroom/content/20110502IPR18524/html/EU-financial-system-still-weighed-down-by-risk
BG
17
PHOTO
20110504PHT18680.jpg
BG
20
LINK
http://ec.europa.eu/environment/waste/hazardous_index.htm
BG
21
A
/members/public/yourMep/view.do?language=BG&partNumber=1&name=chatzima*&id=28243
BG
22
A
/members/public/yourMep/view.do?language=BG&partNumber=1&name=itala&id=28313
BG
23
A
/members/public/yourMep/view.do?language=BG&partNumber=1&name=rivel*&id=97199
BG
24
A
/members/public/yourMep/view.do?language=BG&partNumber=1&name=stavra*&id=97008
BG
25
LINK
/activities/plenary/ta/calendar.do?language=BG
BG
26
LINK
/wps-europarl-internet/frd/vod/research-by-date?language=bg
BG
30
LINK
/members/public/yourMep/view.do?language=BG&partNumber=1&name=chatzima*&id=28243
BG
31
LINK
/members/public/yourMep/view.do?language=BG&partNumber=1&name=itala&id=28313
BG
32
LINK
/members/public/yourMep/view.do?language=BG&partNumber=1&name=rivel*&id=97199
BG
33
LINK
/members/public/yourMep/view.do?language=BG&partNumber=1&name=stavra*&id=97008
BG
34
PHOTO
20110502PHT18582.jpg
BG
35
VIDEOLINK
http://www.europarltv.europa.eu/fr/player.aspx?pid=5ae5fc75-3bcb-4aaa-bcef-9ed1012e309d
BG
36
LINK
/bg/headlines/content/20110429STO18376/html/L%C3%B3pez-Aguilar-%D0%9F%D1%80%D0%B0%D0%B2%D0%BE%D1%82%D0%BE-%D0%BD%D0%B0-%D0%A8%D0%B5%D0%BD%D0%B3%D0%B5%D0%BD-%D0%BD%D1%8F%D0%BC%D0%B0-%D0%BD%D1%83%D0%B6%D0%B4%D0%B0-%D0%BE%D1%82-%D0%BF%D1%80%D0%B5%D1%80%D0%B0%D0%B7%D0%B3%D0%BB%D0%B5%D0%B6%D0%B4%D0%B0%D0%BD%D0%B5
BG
37
LINK
/bg/pressroom/content/20110504IPR18677/html/Don't-use-immigrants-as-a-pretext-to-undermine-Schengen-MEPs-say
BG
38
VIDEOLINK
http://www.europarltv.europa.eu/fr/player.aspx?pid=24b8c31a-0301-4b72-a484-9ede00a5a96c
BG
39
PHOTO
20110502PHT18542.jpg
BG
41
PHOTO
20101206PHT06440.jpg
BG
43
LINK
/members/public/yourMep/view.do?language=BG&partNumber=1&name=Schaake&id=96945
BG
44
PHOTO
20110502PHT18570.jpg
BG
45
LINK
/members/public/yourMep/view.do?name=H%C3%B6kmark&partNumber=1&language=BG&id=28124
BG
46
LINK
/activities/plenary/ta/calendar.do?language=BG
BG
47
LINK
/wps-europarl-internet/frd/vod/research-by-date;jsessionid=E1CD417F027819D9FE5371C67483A2A6?language=bg
BG
48
LINK
/activities/plenary/ta/calendar.do?language=BG
BG
49
LINK
/wps-europarl-internet/frd/vod/research-by-date?language=bg
BG
50
LINK
http://europa.eu/lobbyists/interest_representative_registers/index_bg.html
BG
51
PHOTO
20110504PHT18696.jpg
BG
52
LINK
/members/public/yourMep/view.do?name=Manders&partNumber=1&language=BG&id=4560
BG
53
LINK
/en/pressroom/content/20110318IPR15855/html/Made-in-labels-should-be-compulsory-for-textiles
BG
54
LINK
/en/pressroom/content/20110418IPR18137/html/Deal-on-textile-labelling-fur-must-be-mentioned
BG
55
PHOTO
20110502PHT18584.jpg
BG
56
LINK
/members/public/yourMep/view.do?name=Albertini&partNumber=1&language=BG&id=28367
BG
57
LINK
/members/public/geoSearch/view.do?country=IT&partNumber=1&zone=Centrale&language=BG&id=96892
BG
58
LINK
/members/public/yourMep/view.do?name=Mu%C3%B1iz+de+Urquiza&partNumber=1&language=BG&id=96701
BG
59
LINK
/activities/plenary/ta/calendar.do;jsessionid=EAFC27CA41EC6F5C717385465C1C864B?language=BG
BG
60
LINK
/wps-europarl-internet/frd/vod/research-by-date;jsessionid=E1CD417F027819D9FE5371C67483A2A6?language=bg
-//EP//TEXT AGENDA 20110509 SYN NOT XML V0//BG
-//EP//TEXT REPORT A7-2011-0174 0 NOT XML V0//BG
-//EP//TEXT IM-PRESS 20080414FCS26495 0 NOT XML V0//BG
-//EP//TEXT RULES-EP 20110323 RULE-150 NOT XML V0//BG
-//EP//TEXT IM-PRESS 20100414FCS72750 0 NOT XML V0//BG
-//EP//TEXT OQ O-2011-000065 0 NOT XML V0//BG
-//EP//TEXT OQ O-2011-000066 0 NOT XML V0//BG
-//EP//TEXT IM-PRESS 20110328IPR16524 0 NOT XML V0//BG
-//EP//TEXT IM-PRESS 20110318IPR15866 0 NOT XML V0//BG
-//EP//TEXT IM-PRESS 20110411IPR17414 0 NOT XML V0//BG
-//EP//TEXT REPORT A7-2011-0099 0 NOT XML V0//BG
-//EP//TEXT COMPARL PE-450.904 04 NOT XML V0//BG
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
