Въпрос с искане за устен отговор O-000003/2012
до Комисията
Член 115 от Правилника за дейността
Silvana Koch-Mehrin
от името на групата ALDE Относно: Осъвременяване на Митническия кодекс и въвеждане на списък от непреференциални правила за произход
Понастоящем произходът на стоките се определя от принципа, залегнал в член 24 от Митническия кодекс на Общността (Регламент (ЕИО) № 2913/92 на Съвета), който гласи, че стоките, чието производство включва участието на повече от една страна, се счита, че произхождат от страната, в която са претърпели последната си съществена, икономически обоснована обработка или преработка в оборудвано за тази цел предприятие и довела до производството на нов продукт или която представлява важен стадий за производството.
СТО предприема стъпки за хармонизиране на непреференциалния произход на стоки. Въз основа на проекта на СТО и като част от усилията за модернизиране на Митническия кодекс, Комисията е разработила различни обвързващи правила за произход за непреференциалните правила за произход. Според Комисията този списък от правила ще доведе до по-голяма правна яснота относно вноса и ще послужи като ясна правна основа, особено за случаите на дъмпинг. За дружествата обаче неговото въвеждане ще направи процедурата много по-трудна и сложна. Докато преди изнасящата страна определяше произхода на стоките, съгласно предложението на Комисията произходът на стоки от трети страни ще се определя от самия ЕС.
1. Как ще се осъществява този мониторинг? При положение че антидъмпинговите дела засягат само 0,7 % от целия внос в ЕС, дали все още е валиден аргументът за създаване на правна сигурност за европейските вносители?
2. В зависимост от групите, към които принадлежат продуктите, или продуктите, използвани за производството им, могат да възникнат различни случаи, при които даден продукт вече няма да има произход от ЕС. Каква е оценката на Комисията на риска от намаляване на производството на ЕС?
3. Що се отнася до износа, Комисията предлага внасящите страни да могат да прилагат свои собствени правила за произход. Как ще се осъществи това? Какви ресурси ще предостави Комисията за икономическите оператори, за да им помогне да прилагат правила за произход за повече от 190 страни? Ще означава ли тома още повече бюрокрация?
4. При вноса се предвиждат правила за произход на равнище на ЕС; за износа, от друга страна, съществуват повече възможности. Изясни ли Комисията дали различните правила за произход при износа и вноса съответстват на правото на ЕС и на правилата на СТО?
5. Въвеждането на списъка съответства ли на целите на „Small Business Act“ за Европа и стратегията на ЕС за интернационализация на МСП?
