4.3.2010 B7-0163/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно положението на гражданското общество и националните малцинства в Беларус
Jacek Protasiewicz
,
Elmar Brok
,
José Ignacio Salafranca Sánchez-Neyra
,
Ioannis Kasoulides
,
Hans-Gert Pöttering
,
Traian Ungureanu
,
Filip Kaczmarek
,
Jacek Saryusz-Wolski
,
Vytautas Landsbergis
от името на групата PPE
PE433.025v01-00 B7‑0163/2010 Резолюция на Европейския парламент относно положението на гражданското общество и националните малцинства в Беларус
Европейският парламент ,
– като взе предвид предишните си резолюции относно положението в Беларус, и по-специално своята резолюция от 17 декември 2009 г. Приети текстове, P7_TA-PROV(2009)0117 .
,
– като взе предвид заключенията относно Беларус на Съвета по общи въпроси и външни отношения от заседанието му, проведено на 17 ноември 2009 г., включващи продължаване на временното прекратяване на прилагането на забраната за издаване на визи на определени държавни служители от Беларус, включително на президента Александър Лукашенко, както и удължаването на рестриктивните мерки до октомври 2010 г.,
– като взе предвид декларацията на Европейския съвет относно Източното партньорство от заседанието му, проведено на 19 март 2009 г., както и съвместната декларация от посветената на Източното партньорство среща на високо равнище в Прага на 7 май 2009 г.,
– като взе предвид Рамковата конвенция на Съвета на Европа за защита на националните малцинства от 1 февруари 1995 г.,
– като взе предвид международните принципи и стандарти в областта на правата на националните малцинства, особено тези, съдържащи се в международните конвенции относно правата на човека, като Заключителния акт от Хелзинки от 1 август 1975 г. (Раздел 1.VII), Документа от срещата в Копенхаген от 29 юни 1990 г. относно човешкото измерение и Парижката харта за нова Европа от 21 ноември 1990 г.,
– кат взе предвид своето разискване от 24 февруари 2010 г. относно Беларус, както и мисията на ad hoc делегацията на Европейския парламент в Беларус през периода 25-27 февруари 2010 г. и нейните констатации,
– като взе предвид член 110, параграф 2 от своя правилник,
A. като има предвид, че беларуските органи не признаха демократично избраното ръководство на Съюза на поляците в Беларус (СПБ) през 2005 г. и 2009 г.,
Б. като има предвид, че беларуските органи използваха полицейските сили срещу членовете на СПБ в гр. Hrodna през 2005 г. и в гр. Ivyanets през 2010 г.,
В. като има предвид, че беларуските органи попречиха на представителите на СПБ, които бяха призовани да се явят на заседание на съда като свидетели на г-жа Teresa Sobol, председател на местния клон на СПБ в гр. Ivyanets, да присъстват на процеса,
Г. като има предвид, че представителите на Европейските институции, включително г-н Йежи Бузек, председател на Европейския парламент, баронеса Аштън, заместник-председател на Комисията/Върховен представител на Съюза по въпросите на външните работи и политиката на сигурност, и г-жа Сесилия Малстрьом, член на Комисията, отговарящ за вътрешните работи, както и полският парламент и френското министерство на външните работи изразиха своята загриженост относно предприетите наскоро действия на беларуските органи срещу СПБ и осъдиха използването на полиция срещу неговите членове,
Д. като има предвид, че тези действия на беларуските органи противоречат на международните стандарти за защита на националните малцинства, съдържащи се, наред с другото, в Рамковата конвенция на Съвета на Европа за защита на националните малцинства от 1 февруари 1995 г., докато Беларус засили действията си срещу членството в тази организация,
Е. като има предвид, че в параграф 1 на съвместната декларация от посветената на Източното партньорство среща на високо равнище в Прага, подписана от първия заместник министър-председател на Република Беларус, е записано, че: "Участниците в срещата на високо равнище в Прага са съгласни, че Източното партньорство ще се основава на ангажимент към принципите на международното право и на фундаментални ценности, включително демокрацията, върховенството на закона и зачитането на човешките права и основни свободи",
Ж. като има предвид, че в своите заключения от 17 ноември 2009 г. Европейският съвет признава, че са се открили нови възможности за диалог и задълбочено сътрудничество между Европейския съюз и Беларус с цел насърчаване на действителен напредък към демокрация и зачитане на правата на човека, и потвърждава в този контекст своята готовност да задълбочи отношенията на Европейския съюз с Беларус в зависимост от по-нататъшния напредък към демокрация, права на човека и правова държава, както и да подпомогне тази държава в постигането на изброените цели,
З. като има предвид, че беларуските органи обявиха планове за изграждане на нова атомна електроцентрала на границата с ЕС и в райони, чието коренно население принадлежи към литовското малцинство, като в същото време липсва яснота относно бъдещето на селата в райони, населени с представители на местното литовско малцинство, и на цялото национално малцинство,
1. осъжда репресивните мерки, използвани от беларуските органи срещу лидерите и членовете на СПБ, ръководен от г-жа Angelika Borys, като например използване на полицейски сили в гр. Ivyanets, отказан достъп до заседанията на съда, налагане на административни глоби и арестуване и задържане на активисти (сред тях и Anatol Liabedzka, председател на Обединената гражданска партия и лидер на Обединените демократични сили), които са се опитвали да изразят своята солидарност с репресираните поляци;
2. изисква беларуските органи отново да узаконят СПБ, ръководен от Angelika Borys, и да гарантират, че неговото имущество в гр. Ivyanets, финансирано от полската държава, ще му бъде възстановено своевременно;
3. осъжда взетите наскоро от беларуските органи мерки срещу протестантската общност "Нов живот" в Беларус, която е наказана с прекалено високи административни такси по обвинения в увреждане на терен, и по този начин й е отнет нейният официален храм; в тази връзка изисква беларуските органи бързо да разрешат този конфликт, да прекратят натиска върху религиозните малцинства и да гарантират равно третиране и религиозни свободи в страната;
5. отново заявява своята заинтересованост от открит и структуриран диалог с Беларус, при условие, че либерализацията на политическата система в Беларус води до конкретни резултати и отразява зачитането на правата на човека и принципа на правовата държава;
6. повтаря своя призив, изразен в последните резолюции, в частност в тези от 15 януари и 17 декември 2009 г., да бъде гарантирана свободата на словото и на сдружаване и да се гарантира свобода на регистрирането на политически партии като например "Беларуска християндемокрация" (БХД), религиозната свобода и създаването на условия, благоприятстващи дейността на организации на гражданското общество, НПО (центърът за правата на човека "Viasna") и независимите медии в Беларус;
7. подчертава, че диалогът на ЕС с Беларус може да бъде взаимноизгоден и вярва, че Беларус може да бъде подкрепен, за да извлече максимални ползи от Източното партньорство, в частност за най-ефективно усвояване на финансовите средства, отпуснати по тази програма за проекти в областта на инфраструктурата и енергетиката и социалната област и чрез прилагане на други инструменти и политики на ЕС, при условие, че беларуските органи се ангажират с реални промени в областта на свободите, демокрацията, принципа на правовата държава и зачитането на правата на човека, и в частност правата на националните малцинства;
8. изтъква, че Беларус няма да се възползва от следното:
- сключването и ратифицирането на Споразумението за партньорство и сътрудничество между ЕС и Беларус (СПС),
- ефективното използване на финансовите инструменти на ЕС, като например инструментите на Европейската инвестиционна банка (ЕИБ) и Европейския инструмент за съседство и партньорство (ЕИСП)
- разширяването на обхвата на финансирането от Европейската банка за възстановяване и развитие (ЕБВР), така че да включва проекти в Беларус, в които участват държавни структури,
- възстановяване на общата система на преференции (ОСП+) за Беларус,
- получаване на друг транш от стабилизационния заем от Международния валутен фонд (МВФ),
- възобновяването на преговорите за присъединяване на Беларус към СТО,
- подкрепа за включване на Беларус в програмата на ОИСР,
ако беларуските органи не спазват основните права на човека и критериите, свързани с демокрацията;
9. придава голямо значение на либерализирането на политическия и обществения живот в Беларус и подчертава, че бъдещи нарушения на правата на човека и принципа на правовата държава в Беларус могат да доведат до преразглеждане на позицията на ЕС по отношение на Беларус, включително ново налагане на санкциите;
10. вярва, че начинът, по който са третирани конфликтите със СПБ и други организации на гражданското общество, ще окаже влияние върху това, дали диалогът между ЕС и Беларус ще получи нов тласък или рискува да се върне назад;
11. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на парламента и правителството на Беларус.
