ЕП призова за повече усилия в борбата срещу нелегалния риболов
Рибно стопанство
2007-02-15 - 12:21
Депутатите приеха доклад по собствена инициатива за прилагането на плана на действие на ЕС за борба с нелегалния, безотчетен и нерегламентиран риболов. Докладът подчертава, че Зелената книга относно новата морска политика на Съюза би могла да служи като рамка за сътрудничество в тази област. Членовете на ЕП искат от ЕК да публикува черни списъци с плавателни съдове и да обмисли предложението за създаването на брегова охрана на ЕС.
В работната си програма за 2007 година Европейската комисия обяви за приоритет борбата с нелегалния, безотчетен и нерегламентиран риболов - в тази връзка ЕК ще представи съобщение и предложение за регламент за нова стратегия. Докладът на Marie-Hélène Aubert (Зелени, Франция) цели да даде на Европейската комисия идеи и предложения за конкретни действия, които трябва да се предприемат.
Според депутатите трябва да се създаде регистър на Общността за плавателни съдове, които осъществяват НБН риболов, в който да се включат плавателните съдове от черните списъци на регионалните организации за управление на рибното стопанство РОУРС. Този регистър ще улесни бързия обмен на информация между държавите-членки и ще предостави възможност за наблюдение на плавателните съдове при отчитане на евентуална смяна на знамето. Общи минимални наказания за сериозни нарушения трябва да бъдат приложими във всички държави-членки, се казва в текста.
Всички приети от РОУРС черни списъци на риболовни съдове и плавателни съдове за превоз на риба, включително техните собственици или оператори, трябва да бъдат публикувани и включени пряко в правото на Общността. На плавателните съдове в тези списъци от страни извън ЕС следва да се забрани да влизат в пристанища на Общността по каквато и да е причина, освен поради форсмажорни обстоятелства или поради хуманитарни причини. На всички плавателни съдове, плаващи под знаме на ЕС, трябва да се забрани да предоставят подкрепа (гориво, припаси, прехвърляне на товари и др.) на тези плавателни съдове в открито море.
Законният произход на рибата трябва да бъде доказан, преди да се разреши разтоварването й в пристанища на ЕС или вноса й в Европейския съюз. Депутатите приканват Комисията да гарантира, че физическите или юридически лица, отговорни за нерегламентирания риболов не получават каквато и да е помощ или субсидия от фондове на Общността за който и да е клон от тяхната дейност, както и да поиска от държавите-членки да предприемат подобни действия във връзка със съответните им държавни помощи. Проследяване на рибата от мрежата до чинията
Членовете на ЕП призовават Европейската комисия да представи предложение за еко-етикетиране до месец юни 2007 г. Те потвърждават убеждението си, че подобряването на проследяването на рибата, от мрежата до чинията, което би се изисквало от схемите на еко-етикетиране, ще бъдат от значителна помощ за откриване на рибата, уловена при НБН риболов и отстраняването й от пазара.
Депутатите искат от Комисията да организира кампания за информация на Общността, за да се подобри обществената осведоменост за сериозния размер на естеството на нерегламентирания риболов.
20070209IPR02931
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
