A6-0391/2008
14.10.2008
*
ДОКЛАД
относно предложението за регламент на Съвета за изменение на Регламент (ЕО) № 1290/ 2005 относно финансирането на Общата селскостопанска политика и на Регламент (ЕО) № 1234/2007 за установяване на обща организация на селскостопанските пазари и относно специфични разпоредби за някои земеделски продукти
(„Общ регламент за ООП“) с цел да се създаде схема за предлагане на плодове в училищата
(COM(2008)0442 – C6‑0315/2008 – 2008/0146(CNS))
Комисия по земеделие и развитие на селските райони
Докладчик:
Niels Busk
PE 409.729v01-00
Легенда на използваните знаци
* Процедура на консултация
мнозинство от подадените гласове
**I Процедура на сътрудничество (първо четене)
мнозинство от подадените гласове
**II Процедура на сътрудничество (второ четене)
мнозинство от подадените гласове за одобряване на общата позиция
мнозинство от всички членове на Парламента за отхвърляне или изменение на общата позиция
*** Одобрение
мнозинство от всички членове на Парламента, освен в случаите по членове 105, 107, 161 и 300 от Договора за ЕО и член 7 от Договора за ЕС
***I Процедура на съвместно вземане на решение (първо четене)
мнозинство от подадените гласове
***II Процедура на съвместно вземане на решение (второ четене)
мнозинство от подадените гласове за одобряване на общата позиция
мнозинство от всички членове на Парламента за отхвърляне или изменение на общата позиция
***III Процедура на съвместно вземане на решение (трето четене)
мнозинство от подадените гласове за одобряване на съвместния проект
(Посочената процедура се базира на правното основание, предложено от Комисията.)
Изменения на законодателен текст
Измененията, внесени от Парламента, се обозначават в получер курсив . В случай на акт за изменение, дословно възпроизведените части от съществуваща разпоредба, която Парламентът желае да измени, а Комисията не е променила, се отбелязват с получер шрифт. Евентуални заличавания, които засягат такива пасажи, се обозначават по следния начин: [...]. Отбелязването в курсив е предназначено за съответните специализирани отдели и се отнася до частите от законодателния текст, за които е предложено изменение с цел изготвяне на окончателния текст (например очевидно грешни или липсващи части в дадена езикова версия). Поправките от този вид подлежат на съгласуване между съответните служби.
СЪДЪРЖАНИЕ
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ....5
ИЗЛОЖЕНИЕ НА МОТИВИТЕ.............................................................................................21
ПРОЦЕДУРА...........................................................................................................................23
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за регламент на Съвета за изменение на Регламент (ЕО) № 1290/ 2005 относно финансирането на Общата селскостопанска политика и на Регламент (ЕО) № 1234/2007 за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) с цел да се създаде схема за предлагане на плодове в училищата
( COM(2008)0442 – C6‑0315/2008 – 2008/0146(CNS) )
(Процедура на консултация)
Европейският парламент ,
– като взе предвид предложението на Комисията до Съвета ( COM(2008)0442 ),
– като взе предвид членове 36 и 37 от Договора за ЕО, съгласно които Съветът се е консултирал с него ( C6‑0315/2008 ),
– като взе предвид член 51 от своя правилник,
– като взе предвид доклада на комисията по земеделие и развитие на селските райони ( A6‑0391/2008 ),
1. одобрява предложението на Комисията във вида, в който е изменено;
2. отправя покана към Комисията да внесе съответните изменения в предложението си, съгласно член 250, параграф 2 от Договора за ЕО;
3. отправя покана към Съвета, в случай че възнамерява да се отклони от текста, одобрен от Парламента, да информира последния за това;
4. призовава Съвета да се консултира отново с него, в случай че възнамерява да внесе съществени изменения в предложението на Комисията;
5. възлага на своя председател да предаде позицията на Парламента съответно на Съвета и на Комисията.
Изменение
1
Предложение за регламент – акт за изменение
Съображение 2
Текст, предложен от Комисията
Изменение
(2) Целите на ОСП, определени в член 33 от Договора, включват стабилизирането на пазарите, като се осигурява предлагането на стоки и се гарантира, че стоките достигат до потребителите на разумни цени. Предоставянето на помощ от Общността по Схема за предлагане на плодове в училищата за доставяне на плодове, зеленчуци и бананови продукти на ученици в учебните заведения би отговорило на тези цели. Освен това схемата ще накара младите потребители да ценят плодовете и зеленчуците и следователно ще увеличи бъдещото потребление, като по този начин се подпомагат доходите в селското стопанство, което също е цел на ОСП. В допълнение, съгласно член 35, буква б) от Договора, в рамките на общата селскостопанска политика могат да се предвидят общи мерки, като например схема за предлагане на плодове в училищата, за насърчаване на консумацията на някои продукти.
(2) Целите на ОСП, определени в член 33 от Договора, включват стабилизирането на пазарите, като се осигурява предлагането на стоки и се гарантира, че стоките достигат до потребителите на разумни цени. Предоставянето на помощ от Общността по Схема за предлагане на пресни плодове в училищата за доставяне на плодове, зеленчуци и банани, които да са произведени в Общността и да са максимално пресни, сезонни и достъпни на ниски цени, на ученици в учебните заведения би отговорило на тези цели В съответствие с принципа на субсидиарността, при определянето на целевата група държавите-членки следва да разполагат с достатъчно гъвкавост, която да им позволи, в съответствие с потребностите в тях, да доставят плодове в училищата на възможно най-голям кръг от потребители. Освен това схемата следва да накара младите потребители да ценят плодовете и зеленчуците и следователно следва да окаже силно положително въздействие върху общественото здраве и борбата срещу детската бедност, да насърчи бъдещото потребление, да даде тласък на мултиплициращ ефект, като обхване ученици, родители и учители, като по този начин се окаже изразено положително влияние върху общественото здраве и се подпомагат доходите в селското стопанство, което също е цел на ОСП. В допълнение, съгласно член 35, буква б) от Договора, в рамките на общата селскостопанска политика могат да се предвидят общи мерки, като например схема за предлагане на пресни плодове в училищата, за насърчаване на консумацията на някои продукти, които следва да съдържат допълнителен елемент на възпитаване на здравна и хранителна култура и да насърчават и стимулират местните продукти, включително тези от планинските райони.
Изменение
2
Предложение за регламент – акт за изменение
Съображение 2 а (ново)
Текст, предложен от Комисията
Изменение
(2а) Схемата за предлагане на пресни плодове в училище следва да бъде ясно определена като инициатива на ЕС, насочена към борба срещу затлъстяването сред младите хора и изграждаща техния вкус. Тя следва също така да служи, с помощта на подходящи образователни програми, за развиване у децата на познание за смяната на сезоните. За целта органите в сферата на образованието следва да предлагат предимно сезонни плодове, като се предпочита разнообразието от плодове, така че да се даде на децата възможност да откриват различни вкусове.
Изменение
3
Предложение за регламент – акт за изменение
Съображение 3
Текст, предложен от Комисията
Изменение
(3) Освен това, в член 152, параграф 1 от Договора се поставя изискването, че „при разработването и изпълнението на всички политики и дейности на Общността се осигурява високо равнище на закрила на човешкото здраве“. Ясните ползи за здравето от схемата за предлагане на плодове в училищата са аспекти, които следва да се интегрират в прилагането на ОСП.
(3) Освен това, в член 152, параграф 1 от Договора се поставя изискването, че „при разработването и изпълнението на всички политики и дейности на Общността се осигурява високо равнище на закрила на човешкото здраве“. Ясните ползи за здравето от схемата за предлагане на плодове в училищата са аспекти, които следва да се интегрират в прилагането на политиките на ЕС изобщо и в ОСП , в частност .
Обосновка
ОСП следва да бъде пример за интегриране на високо ниво на здравна защита в схемите си.
Изменение
4
Предложение за регламент – акт за изменение
Съображение 3 а (ново)
Текст, предложен от Комисията
Изменение
(3a.) Европейският план за действие в областта на биологичните храни и биологичното земеделие предлага да се започне многогодишна кампания в целия ЕС за информиране и насърчаване на училищата във връзка с ползите от биологичното земеделие, както и за повишаване на информираността и познаването от страна на потребителите по отношение на биологичните продукти, включително и на логото на ЕС. Схемата за предлагане на пресни плодове в училищата следва да подкрепя тези цели, особено по отношение на биологичните плодове, а придружаващите мерки следва да включват информиране относно биологичното земеделие.
Изменение
5
Предложение за регламент – акт за изменение
Съображение 6
Текст, предложен от Комисията
Изменение
(6) Следователно трябва да се предвиди помощ от Общността, за да се съфинансира доставянето на учениците в учебните заведения на някои здравословни продукти от секторите на плодовете и зеленчуците, непреработените плодове и зеленчуци и на бананите , както и за някои свързани с това разходи за логистика, разпределение, оборудване, комуникация, наблюдение и оценка. Комисията следва да определи условията на схемата.
(6) Следователно трябва да се предвиди помощ от Общността, за да се финансира доставянето на учениците в учебните заведения на някои здравословни продукти от секторите на пресните плодове и зеленчуци, на преработените плодове и зеленчуци и на бананите , както и за някои свързани с това разходи за логистика, разпределение, оборудване, комуникация, наблюдение и оценка , както и за съпътстващите мерки, които се изискват за гарантиране на ефективността на схемата . Комисията следва да определи условията на схемата. Следва да се обръща особено внимание на критериите за качество и устойчивост на продуктите, които схемата обхваща: те следва да отговарят на най-високите стандарти и да бъдат за предпочитане сезонни и местно производство, когато това е възможно, или произведени в Общността .
Изменение
6
Предложение за регламент – акт за изменение
Съображение 7
Текст, предложен от Комисията
Изменение
(7) С цел да се гарантира правилното прилагане на схемата за предлагане на плодове в училище, държавите-членки, които желаят да се възползват от нея, следва да разработят предварително стратегии на национално или на регионално ниво. Те трябва също да предвидят съпътстващи мерки, необходими за ефективното въвеждане на схемата.
(7) С цел да се гарантира правилното прилагане на схемата за предлагане на пресни плодове в училище, държавите-членки, които желаят да се възползват от нея, следва да разработят предварително стратегии на национално или на регионално ниво , включително в областта на образованието за целевите групи . Те трябва също да предвидят съпътстващи образователни и логистични мерки, необходими за ефективното въвеждане на схемата , а Комисията следва да предостави насоки за прилагане на настоящия регламент. Държавите-членки могат да включат тези мерки по начин, подходящ за образователни цели, в учебните си програми в областта на здравеопазването и храненето .
Изменение
7
Предложение за регламент – акт за изменение
Съображение 8
Текст, предложен от Комисията
Изменение
(8) За да не се ограничава общото въздействие на подобни национални мерки, държавите-членки трябва да имат възможност да предоставят допълнителна национална помощ за доставка на продуктите и свързаните с това разходи и съпътстващи мерки, а схемата на Общността за предлагане на плодове в училищата следва да не ощетява никоя отделна национална схема за предлагане на плодове в училищата, съобразена със законодателството на Общността. За да се гарантира обаче практически ефект на схемата на Общността, тя не трябва да замества текущо финансиране за съществуващи национални схеми за предлагане на плодове в училище или други училищни разпределителни схеми, които включват плодове.
(8) За да не се ограничава общото въздействие на подобни национални мерки, държавите-членки трябва да бъдат насърчавани да предоставят допълнителна национална помощ за доставка на продуктите и свързаните с това разходи и съпътстващи мерки, а схемата на Общността за предлагане на пресни плодове в училищата следва да не ощетява никоя отделна национална схема за предлагане на плодове в училищата, съобразена със законодателството на Общността. За да се гарантира обаче практически ефект на схемата на Общността, тя не трябва да замества текущо национално финансиране за съществуващи многогодишни схеми за предлагане на плодове в училище или други училищни разпределителни схеми, които включват плодове. Общностното финансиране следва да бъде допълващо по същност и остава запазено за нови схеми или за разширяване на вече съществуващи схеми.
Изменение
8
Предложение за регламент – акт за изменение
Съображение 9
Текст, предложен от Комисията
Изменение
(9) За да се гарантира разумно управление на бюджета, трябва да се предвидят фиксирана горна граница на помощта от Общността и максимален размер на съфинансиране, а финансовото участие на Общността в схемата следва да се добави към списъка с мерки, допустими за финансиране по линия на ЕФГЗ, определени в член 3, параграф 1 от Регламент № 1290/2005 на Съвета от 21 юни 2005 г. относно финансирането на общата селскостопанска политика.
(9) За да се гарантира разумно управление на бюджета, следва да се предвидят фиксирана горна граница на помощта от Общността и максимален размер на съфинансиране, а финансовото участие на Общността в схемата следва да се добави към списъка с мерки, допустими за финансиране по линия на ЕФГЗ, определени в член 3, параграф 1 от Регламент № 1290/2005 на Съвета от 21 юни 2005 г. относно финансирането на общата селскостопанска политика. Ако една или повече държави-членки не се възползват от общностното финансиране, средствата могат да се прехвърлят и да се използват в други държави-членки.
Обосновка
Колкото повече деца вземат участие в схемите, толкова по-големи са ползите за здравето. Колкото повече деца участват, толкова по-голяма помощ следва са се отпуска, както в схемата за предоставяне на мляко в училищата. Следва да бъде възможно да се използват нереализираните средства в държави-членки, които не желаят да участват, в други държави-членки.
Изменение
9
Предложение за регламент – акт за изменение
Съображение 10
Текст, предложен от Комисията
Изменение
(10) За да се предвиди време за гладкото изпълнение на схемата, тя ще се прилага от учебната 2009/10 година. След три години следва да се представи доклад за прилагането й .
(10) За да се предвиди време за гладкото изпълнение на схемата, тя ще се прилага от учебната 2009/10 година. Държавите-членки следва да извършват годишна оценка на прилагането и въздействието на схемата, а Комисията следва да представи доклад пред Европейския парламент и пред Съвета след три години. Тъй като дългосрочни ползи могат да се постигнат единствено от дългосрочна програма, е необходимо да се осигури контрол и оценка на програмата с цел да се измерва нейната ефективност и предлагат възможни подобрения.
Обосновка
Държавите-членки за отговорни за администрирането на схемата и за да бъде тяхното управление правилно, те трябва да извършват редовна оценка, с цел да вземат необходимите решения.
Изменение
10
Предложение за регламент – акт за изменение
Съображение 11
Текст, предложен от Комисията
Изменение
(11) За да се направи схемата по-ефективна, Общността следва да може да финансира мерки за информиране, наблюдение и оценка, насочени към повишаване на обществената осведоменост и изграждането на мрежи, свързани със схемата за плодове в училище и нейните цели, без да се нарушават нейните правомощия да съфинансира, в рамките на Регламент (ЕО) № 3/2008 на Съвета от 17 декември 2007 г. относно действията за информиране и насърчаване, свързани със селскостопанските продукти на вътрешния пазар и в трети страни, необходимите съпътстващи мерки за повишаване на осведомеността относно благоприятното здравословно въздействие на консумацията на плодове и зеленчуци.
(11) За да се направи схемата по-ефективна, Общността следва да може да финансира мерки за информиране, наблюдение и оценка, насочени към повишаване на обществената осведоменост и изграждането на мрежи, свързани със схемата за пресни плодове в училище и нейните цели, без да се нарушават нейните правомощия да съфинансира, в рамките на Регламент (ЕО) № 3/2008 на Съвета от 17 декември 2007 г. относно действията за информиране и насърчаване, свързани със селскостопанските продукти на вътрешния пазар и в трети страни, необходимите съпътстващи мерки за повишаване на осведомеността относно благоприятното здравословно въздействие на консумацията на плодове и зеленчуци. От съществено значение е Комисията да предприеме сериозна кампания за популяризиране на схемата в целия ЕС.
Изменение
11
Предложение за регламент – акт за изменение
Член 2 – параграф 1 – буква а
Регламент (ЕО) № 1234/2007
Част II – Дял I – Глава IV – Раздел IVa – Подраздел IIa – Заглавие
Текст, предложен от Комисията
Изменение
СХЕМА ЗА ПРЕДЛАГАНЕ НА ПЛОДОВЕ В УЧИЛИЩАТА
СХЕМА ЗА ПРЕДЛАГАНЕ НА ПРЕСНИ ПЛОДОВЕ В УЧИЛИЩАТА
Обосновка
Преработените плодове и зеленчуци са с по-ниска хранителна стойност и следва да бъдат изключени от настоящия регламент. Предвид целта да се постигне по-здравословно хранене за децата на Европа, следва да се подкрепя единствено безплатното предоставяне на плодове и зеленчуци.
Изменение
12
Предложение за регламент – акт за изменение
Член 2 – параграф 1 – буква а
Регламент (ЕО) № 1234/2007
Част II – Дял I – Глава IV – Раздел IVa – Подраздел IIa – Член 103 ж - Заглавие
Текст, предложен от Комисията
Изменение
Помощ за доставяне на плодове, зеленчуци и бананови продукти на ученици
Помощ за доставяне на плодове, зеленчуци и банани на ученици
Обосновка
Преработените плодове и зеленчуци са с по-ниска хранителна стойност и следва да бъдат изключени от настоящия регламент. Предвид целта да се постигне по-здравословно хранене за децата на Европа, следва да се подкрепя единствено безплатното предоставяне на плодове и зеленчуци.
Изменение
13
Предложение за регламент – акт за изменение
Член 103жа – параграф 1
Член 2 от Регламента, изменение на Регламент (ЕО) № 1234/2007, подраздел ІІа, член 103жа, параграф 1
Текст, предложен от Комисията
Изменение
1. При условия, които се определят от Комисията, от учебната 2009/10 година за осигуряване за учениците в учебните заведения на някои продукти от секторите на плодовете и зеленчуците , на преработените плодове и зеленчуци и на бананите, които се определят от Комисията, се предоставя помощ от Общността, като такава може да се предостави и за някои свързани с това разходи за логистика, разпределение, оборудване, комуникация, контрол и оценка.
1. При условия, които се определят от Комисията, от учебната 2009/10 година за осигуряване за учениците в учебните заведения и в детските заведения за предучилищна подготовка на някои пресни, произведени в ЕС продукти от секторите на плодовете и зеленчуците , които са избрани от Комисията и следва да се определят в детайл от държавите-членки, се предоставя помощ от Общността, като такава следва да се предостави и за някои свързани с това разходи за логистика, разпределение, оборудване, комуникация, контрол и оценка , както и за финансиране на необходимите придружаващи мерки, които се изискват за ефективно прилагане на схемата.
Комисията и държавите-членки избират зеленчуци и плодове, които са максимално пресни, сезонни и достъпни на ниски цени, въз основата на здравни критерии като например най-малко неестествени и нездравословни добавки.
Местните продукти следва да се предпочитат, за да се избегне ненужно транспортиране и произтичащото от него замърсяване на околната среда.
Особено внимание се обръща на биологичните и местни плодове и зеленчуци, ако такива има.
Изменение
14
Предложение за регламент – акт за изменение
Член 2 – параграф 1 – буква а
Регламент (ЕО) № 1234/2007
Част II – Дял I – Глава IV – Раздел IVa – Подраздел IIa – Член 103 ж - Параграф 2
Текст, предложен от Комисията
Изменение
2. Държавите-членки, които желаят да участват в схемата, предварително разработват на национално или на регионално ниво стратегии за нейното прилагане. Те предвиждат също така съпътстващи мерки, необходими за ефективното прилагане на схемата.
2. Държавите-членки, които желаят да участват в схемата, предварително разработват на национално или на регионално ниво стратегии за нейното прилагане , като вземат предвид почвените и климатичните условия, при които са произведени плодовете и зеленчуците . В тази връзка, към въпросните продукти се прилагат предпочитанията на Общността. Същите държави-членки предоставят също така общностните и националните финансови ресурси, необходими за изпълнението, и предприемат съпътстващи мерки, необходими за ефективното прилагане на схемата , като се дава предимство на децата на предучилищна възраст или от началното училище, на които плодовете трябва да се предоставят безплатно и ежедневно.
Съобразно тази стратегия държавите-членки определят, наред с другото:
- продуктите, които се предоставят, като вземат предвид факта, че става въпрос за сезонни и местно произведени продукти;
- възрастовите групи на учениците бенефициери;
- училищата, които участват в схемата .
В съответствие с обективни критерии държавите-членки дават предимство на произведени на местна почва, традиционни плодове и зеленчуци, и подкрепят по-малки стопанства при прилагането на схемата.
Придружаващите мерки включват предоставяне на здравни съвети и съвети в областта на храненето, информация относно здравословните предимства на плодовете, подходящи за възрастта на учениците, както и информация за специфичните характеристики на биологичното земеделие.
Изменение
15
Предложение за регламент – акт за изменение
Член 2 – параграф 1 – буква а
Регламент (EО) № 1234/2007
Част II – Дял I – Глава IV – Раздел IV a – Подраздел II a – Член 103ж a – Параграф 3 – Буква a
Текст, предложен от Комисията
Изменение
а) да не превишава 90 милиона евро за една учебна година,
а) да не превишава 500 милиона евро за една учебна година,
Обосновка
Поради високите цени на храните, по функция 2 (селскостопански разходи) остават значителни неизползвани средства.
Изменение
16
Предложение за регламент – акт за изменение
Член 2 – параграф 1 – буква а
Регламент (ЕО) № 1234/2007
Част II – Дял I – Глава IV – Раздел 4a – Подраздел IIa – Член 103 жа - Параграф 3 - Буква б
Текст, предложен от Комисията
Изменение
б) да не превишава 50% от разходите за доставка и свързаните с това разходи, посочени в параграф 1 , или 75% от тези разходи в районите, допустими по цел „Сближаване“ .
б) да не превишава разходите по доставяне и свързаните с това разходи, както и разходите за съпътстващи мерки, посочени в параграф 1, и
Изменение
17
Предложение за регламент – акт за изменение
Член 2 – параграф 1 – буква а
Регламент (ЕО) № 1234/2007
Част II – Дял I – Глава IV – Раздел 4a – Подраздел IIa – Член 103 жа - Параграф 3 - Буква в
Текст, предложен от Комисията
Изменение
в) да не покрива разходи, различни от разходите по доставяне и свързаните с това разходи, посочени в параграф 1, и
в) да не покрива разходи, различни от разходите по доставяне и свързаните с това разходи, както и разходите за съпътстващите мерки, които се изискват за гарантиране на ефективността на схемата, посочени в параграф 1, и
Изменение
18
Предложение за регламент – акт за изменение
Член 2 – параграф 1 – буква а
Регламент (EО) № 1234/2007
Част II – Дял I – Глава IV – Раздел IVa – Подраздел IIa – Член 103 жа - Параграф 3 - Буква г
Текст, предложен от Комисията
Изменение
г) да не се използва за заместване на текущо финансиране за съществуващи национални схеми за предлагане на плодове в училищата или други училищни разпределителни схеми, които включват плодове.
г) да не се използва за заместване на текущо обществено финансиране за съществуващи национални схеми за предлагане на плодове в училищата или други училищни разпределителни схеми, които включват плодове.
Обосновка
Изменението леко пояснява текста, така че буква г) да се прилага само за обществено финансиране, както може би предполага настоящата формулировка. Частното финансиране, например даренията, следва да не се засягат от разпоредбите на буква г).
Изменение
19
Предложение за регламент – акт за изменение
Член 2 – параграф 1 – буква а
Регламент (EО) № 1234/2007
Част II – Дял I – Глава IV – Раздел IVa – Подраздел IIa – Член 103 жа - Параграф 5
Текст, предложен от Комисията
Изменение
5. Схемата на Общността за предлагане на плодове в училищата не накърнява нито една отделна национална схема за предлагане на плодове в училищата, която е в съответствие със законодателството на Общността.
5. Схемата на Общността за предлагане на пресни плодове в училищата не накърнява нито една отделна национална схема за предлагане на плодове в училищата, която е в съответствие със законодателството на Общността. Пилотни проекти, провеждани на експериментални начала в малък брой учебни заведения за ограничени срокове, не се считат за национални схеми по параграф 3, буква г).
Обосновка
Идеята е да се изясни понятието „съществуваща национална схема”, за да се позволи принципът на допълняемост да започне да действа по-лесно. От началото на учебната 2008 г. Франция провежда пилотна схема за предлагане на плодове в училище, която тече в тясно ограничен брой училища; що се отнася до финансирането, 50% се осигурява от обществени средства (местни и регионални органи), а другите 50% - от частно финансиране (от органи за превенция и институти за здравни застраховки, наред с другото).
Изменение
20
Предложение за регламент – акт за изменение
Член 2 – параграф 1 – буква а
Регламент (ЕО) № 1234/2007
Част II – Дял I – Глава IV – Раздел IVa – Подраздел IIa – Член 103 ж - Параграф 6
Текст, предложен от Комисията
Изменение
6. Общността може да финансира също така съгласно член 5 от Регламент (ЕО) № 1290/2005 мерки за информиране, наблюдение и оценка, свързани със схемата за предлагане на плодове в училищата, включително за повишаване на обществената осведоменост за нея и свързаните с това мерки за изграждане на мрежи.“
6. Общността може да финансира също така съгласно член 5 от Регламент (ЕО) № 1290/2005 мерки за информиране, наблюдение и оценка, свързани със схемата за предлагане на пресни плодове в училищата, включително за повишаване на обществената осведоменост за нея и свързаните с това мерки за изграждане на мрежи.“
Обосновка
Преработените плодове и зеленчуци са с по-ниска хранителна стойност и следва да бъдат изключени от настоящия регламент. Предвид целта да се постигне по-здравословно хранене за децата на Европа, следва да се подкрепя единствено безплатното предоставяне на плодове и зеленчуци.
Изменение
21
Предложение за регламент – акт за изменение
Член 2 – параграф 3
Регламент (EО) № 1234/2007
Член 184 – Параграф 6
Текст, предложен от Комисията
Изменение
(6) преди 31 август 2012 г. на Европейския парламент и на Съвета относно прилагането на схемата за предлагане на плодове в училищата, предвидена в член 103жa, заедно с, ако е необходимо, подходящи предложения. В доклада се разглеждат по-специално въпросите доколко схемата е насърчила въвеждането на добре функциониращи схеми за предлагане на плодове в училищата в държавите-членки, както и нейното отражение върху подобряването на хранителните навици на децата.
(6) преди 31 август 2012 г. на Европейския парламент и на Съвета относно прилагането на схемата за предлагане на плодове в училищата, предвидена в член 103жa, заедно с, ако е необходимо, подходящи предложения. В доклада се разглеждат по-специално въпросите :
- доколко схемата е насърчила въвеждането на добре функциониращи схеми за предлагане на плодове в училищата в държавите-членки, както и нейното отражение върху подобряването на хранителните навици на децата ;
- доколко изборът на национално съфинансиране с принос от страна на родителите е оказал или не влияние върху обсега и ефективността на схемата;
- уместност и въздействие на националните съпътстващи мерки, особено начинът, по който схемата за предлагане на пресни плодове в училищата и допълнителната информация относно здравословното хранене са включени в националната учебна програма;
ИЗЛОЖЕНИЕ НА МОТИВИТЕ
УВОД
В ЕС се ядат твърде малко плодове и зеленчуци в сравнение с препоръките на СЗО за минимум 400 грама дневно, като при това консумацията намалява. В същото време сред децата се наблюдава епидемия от затлъстяване; смята се, че в ЕС децата с наднормено тегло са 22 милиона, от които 5,1 милиона са с тегло много над нормата.
Приемът на плодове и зеленчуци намалява риска от множество болести и предпазва от наднормено тегло и затлъстяване. Хранителните навици се създават в детските години и наблюденията сочат, че деца, които са се научили да ядат много плодове и зеленчуци, продължават да се хранят по този начин и като възрастни.
През 2007 г. организацията на пазара на плодове и зеленчуци претърпя основна реформа, насочена към по-голямо пазарно ориентиране, и така бе съгласувана с останалата част от модернизираната обща европейска селскостопанска политика. Отговорността за предотвратяване на кризи и справяне с тях е на организациите на производителите; помощите за износ и за преработка се спрени и сега плодовете и зеленчуците са напълно интегрирани в единната система за плащане. С други думи, търсенето определя предлагането. Заедно с реформирането на организацията на пазара на плодове и зеленчуци бе решено единодушно да се предизвика обрат в намаляваща консумация на плодове и зеленчуци. Повишеното търсене на първо място ще подобри общественото здраве, но също така ще бъде от полза за европейските селскостопански производители на плодове и зеленчуци.
Най-важната причина за започване на схема за предоставяне на плодове в училищата е здравният аспект.
БЮДЖЕТ
Наднорменото тегло води до повишен риск от сърдечносъдови заболявания, диабет, високо кръвно налягане и някои видове рак. Тези заболявания представляват едни от най-големите заплахи пред общественото здраве в ЕС и разходите за лечение са тежко бреме за бюджетите за здравеопазване на държавите-членки. В своята оценка на въздействието Комисията посочва две от твърде малкия брой проучвания върху връзката между разходите за здравеопазване и ниския прием на плодове и зеленчуци. Разгледани по този начин, разходите за схема за предоставяне на плодове в училищата представляват спестяване от бюджетите за здравеопазване в държавите-членки и като цяло имат положителен ефект, преди всичко за общественото здраве, но също така и за европейската икономика. Докато бъде постигнат дневен прием от 600 грама, препоръчван от някои експерти за всички на възраст над 11 години, съветът е: колкото повече плодове и зеленчуци, толкова по-голямо спестяване. Превенцията е по-евтина от лечението.
Комисията предлага да се заделят 90 милиона евро в бюджета на Общността. Това съответства на един плод един ден от седмицата в продължение на 30 седмици годишно за деца от 6 до 10 години. Държавите-членки могат да допълват и разширяват схемата, но помощите не могат да се използват вместо съществуващи постоянни схеми.
За да се постигнат всички положителни ефекти от въвеждането на схемата за предоставяне на плодове в училищата, трябва да има значително повече средства. Един плод седмично не е достатъчен нито да промени навиците на хранене, нито да постигне ефект върху общественото здраве. Схемата за предоставяне на плодове в училищата следва да се състои от порция плодове за всеки ученик всеки ден и да не обхваща само учениците от 6 до 10 години, както предлага Комисията.
За да обхване многото различни традиции и схеми, вече съществуващи в ЕС, схемата за предоставяне на плодове в училищата трябва да бъде достатъчно гъвкава, за да включи местните, регионални и национални условия. Тази гъвкавост също така следва да се отнася и до националното съфинансиране, като всяка отделна държава-членка да може да решава как да финансира националната част от него (чрез национални, регионални или местни бюджети, заплащане от страна на родителите и др.)
ПЛОДОВЕ И МЛЯКО В УЧИЛИЩАТА
В продължение на повече от 30 години са били предоставяни различни помощи от страна на ЕС за доставяне на мляко на учениците. През учебната 2006-2007 година в 22 държави-членки са били разпределени 305 000 тона мляко за училищата, като приносът на ЕС е повече от 50 милиона евро. Правилата за предоставяне на мляко в училищата бяха опростени и списъкът с продуктите – разширен, така че държавите-членки могат да избират обезмаслени млечни продукти, и така схемата бе свързана с правилното хранене.
За предоставянето на мляко в училищата няма бюджетен лимит, а има само количествен лимит от 0,25 литра мляко на ученик дневно. Това означава, че колкото повече деца участват, толкова повече помощ се отпуска. Желателна е подобна система за предоставяне на плодове в училищата, при която може да се постави количествен лимит от една порция плодове или зеленчуци на ученик дневно.
Радостно е да се види, че Комисията е използвала широкия опит, натрупан при предоставянето на мляко в училищата.
В заключение докладчикът настоява Комисията да продължи да информира Европейския парламент за списъка с продукти, одобрен на общностно равнище за включване в схемата за предоставяне на плодове в училищата.
ПРОЦЕДУРА
Заглавие
Програма в полза на консумацията на плодове в училищата
Позовавания
COM(2008)0442 – C6-0315/2008 – 2008/0146(CNS)
Дата на консултация с ЕП
12.9.2008
Водеща комисия
Дата на обявяване в заседание
AGRI
23.9.2008
Подпомагаща(и) комисия(и)
Дата на обявяване в заседание
BUDG
23.9.2008
ENVI
23.9.2008
Неизказано становище
Дата на решението
BUDG
3.9.2008
ENVI
16.7.2008
Докладчик(ци)
Дата на назначаване
Niels Busk
24.6.2008
Разглеждане в комисия
9.9.2008
7.10.2008
Дата на приемане
7.10.2008
Резултат от окончателното гласуване
+:
–:
0:
33
0
0
Членове, присъствали на окончателното гласуване
Vincenzo Aita, Peter Baco, Niels Busk, Luis Manuel Capoulas Santos, Giovanna Corda, Albert Deß, Gintaras Didžiokas, Konstantinos Droutsas, Constantin Dumitriu, Michl Ebner, Duarte Freitas, Ioannis Gklavakis, Lutz Goepel, Friedrich-Wilhelm Graefe zu Baringdorf, Esther Herranz García, Lily Jacobs, Elisabeth Jeggle, Heinz Kindermann, Stéphane Le Foll, Véronique Mathieu, Mairead McGuinness, Rosa Miguélez Ramos, Neil Parish, María Isabel Salinas García, Agnes Schierhuber, Willem Schuth, Czesław Adam Siekierski, Alyn Smith, Petya Stavreva, Donato Tommaso Veraldi
Заместник(ци), присъствал(и) на окончателното гласуване
Katerina Batzeli, Esther De Lange, Maria Petre, Zdzisław Zbigniew Podkański, Struan Stevenson
Заместник(ци) (чл. 178, пар. 2), присъствал(и) на окончателното гласуване
Bernard Wojciechowski
Дата на внасяне
14.10.2008
