13.12.2010 B7-0721/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Кот д’Ивоар
Véronique De Keyser
,
Miguel Angel Martínez Martínez
,
Kader Arif
от името на групата S&D
PE450.553v01-00 B7‑0721/2010 Резолюция на Европейския парламент относно положението в Кот д’Ивоар
Европейският парламент ,
– като взе предвид разпоредбите на избирателния кодекс на Кот д’Ивоар, по-конкретно Закон 2001-303 и Наредба 2008-133, и по-конкретно член 64 от нея,
– като взе предвид временния доклад на мисията на Европейския съюз за наблюдение на изборите,
– като взе предвид член 110, параграф 2 от своя правилник,
A. като има предвид, че според докладите на независимите наблюдатели, по-конкретно на ООН и Европейския съюз, изборите, чиято организация струваше 400 милиона долара, като цяло се проведоха по задоволителен начин,
Б. като има предвид, че мнозинството, свързано с тръгващия си президент обвинява в сериозни измами , които са в състояние да повлияят на крайния резултат от изборите, като неговите представители не са имали достъп до избирателните секции в някои северни региони на страната,
В. като има предвид, че заключенията на наблюдателите и сравненията между резултатите на първия и втория кръг опровергават тези твърдения за масови измами, които биха могли да променят крайния резултат,
Г. като има предвид, че Конституционният съвет, по отношение на народа на Кот д’Ивоар, има задължение за безпристрастно прилагане на закона и че Конституцията, Законът 2001-303 и член 64 от Наредбата от 2008 г. му дават само правомощие да отмени изборите за президент, без да му дават възможност за обявяване на резултати различни от тези на Независимата избирателна комисия,
Д. като има предвид, че двете резолюции на ООН, приети след мирното споразумение от 2005 г., натоварват Обединените нации с удостоверяването на резултатите, за първи път в Африка,
Е. като има предвид, че единствената демократичната легитимност е избраната чрез всеобщо гласуване, с резултати, удостоверени от ООН, които посочват Alassane Ouattara за новоизбрания президент,
Ж. като има предвид, че досегашния президент – Laurent Gbagbo, и назначените от него министри незаконно заемат официалните помещения, най-вече свързаните с финансовите органи, както и седалищата на големи публични дружества,
З. като има предвид, че настоящото положение поставя под въпрос трудно постигнатото равновесие в страната,
И. като има предвид, че националната армия на Кот д’Ивоар беше принудена да напусне северната част на страната и да остави контрола върху нея на бивши бунтовнически въоръжени сили,
Й. като има предвид липсата на плурализъм в държавните радио и телевизия и закриването на чуждестранни информационни канали,
К. като има предвид, че заместник-прокурорът на Международния наказателен съд заяви, че наблюдава внимателно положението и за възможни „престъпни инциденти“,
Л. като има предвид, че Съветът за сигурност на ООН осъжда „всяко усилие за отхвърлянето на волята на народа“,
М. като има предвид, че операцията за опазване на мира в Кот д’Ивоар (UNOCI), съставена от 9150 сини каски и 1500 полицаи и цивилни служители, за шест години струваше 2,26 милиарда евро,
Н. като има предвид, че Световната банка, МВФ и Африканската банка за развитие са изразили отказа си да работят с правителството, което ООН не признава,
О. като има предвид, че облекчаването с 3 милиарда на външния дълг на Кот д’Ивоар в рамките на инициативата за бедните силно задлъжнели страни, беше обусловено от демократични избори,
П. като има предвид, че помощта за развитие на Европейския съюз, предвидена за Кот д’Ивоар е в размер на 254,7 милиона евро и че Световната банка настоява за повече от 740 милиона долари за проекти,
Р. като има предвид, че сред икономическите среди съществуват опасения, че настоящото положение може да доведе до обедняване на страната и във връзка с това на населението, както и на Западна Африка като цяло, като се има предвид, че Кот д’Ивоар отговаря за 40% от БВП на Западноафриканския икономически и валутен съюз (ЗАИВС),
С. като има предвид, че стабилността в Кот д’Ивоар е от съществено значение за цяла Западна Африка,
Т. като има предвид, че председателят на Африканския съюз поиска от отиващия си президент да се оттегли, за да „зачете волята на народа“ и да се избегне „кървава баня“; като взе предвид усилията на пратеника на Африканския съюз – Thabo Mbeki, за избягване на логиката на конфронтация, и решението на Африканския съюз за временно преустановяване на членството на Кот д’Ивоар, докато новоизбраният президент действително заеме длъжност,
У. като взе предвид решението на ECOWAS да изключи временно Кот д’Ивоар от всичките си дейности,
Ф. като има предвид, че досегашният президент има отговорност да даде възможност за мирен преход, който да гарантира гражданския мир от съществено значение за бъдещето на Кот д’Ивоар, като се оттегли и по този начин се избегне ново изпитание за неговия народ и за региона,
1. призовава всички страни, особено напускащия президент и назначеното от него нелегитимно правителство, да зачетат волята на народа и да приемат резултатите от изборите, тъй като те са удостоверени от специалния представител на генералния секретар на ООН;
2. потвърждава своето доверие към специалния представител на генералния секретар на ООН, отговарящ за удостоверяването на резултатите;
3. изразява дълбоко съжаление поради решението на Конституционния съвет на Кот д’Ивоар, чиито членове са назначени от отиващия си президент, за промяна на обявените от избирателната комисия резултати, в нарушение на закона, с чието прилагане е натоварен;
4. изразява съжаление поради извършените актове на насилие и счита, че защитата на цивилното население е приоритет;
5. отправя към всички призив за спокойствие и призовава политическите лидери да бъдат максимално сдържани в употребата на сила, за да наложат своите гледища, дори и те да са законни;
6. призовава всички международни органи, по-специално финансовите органи, да продължат да признават единствено демократично избрания президент и министрите, които той е назначил;
7. подкрепя върховния представител на Съюза по въпросите на външните работи и политиката на сигурност в нейното решение за предприемане на целенасочени мерки срещу онези, които поставят пречки пред демократичния процес;
8. изразява желанието си, Европейският съюз и всички международни организации да могат да продължат да предоставят помощ за развитие на Кот д’Ивоар, с помощта на законното правителство;
9. възлага на своя председател да предаде настоящата резолюция на Съвета, на Комисията, на Обединените нации и на органите на Кот д’Ивоар.
