ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0031/08
съгласно член 108 от Правилника за дейността на ЕП
от
Neil Parish
, от името на Комисия по земеделие и развитие на селските райони
към Комисията
Относно: Режим на нулева търпимост по отношение на неразрешени генетично модифицирани организми (ГМО) и икономически последици от него
Регламент (ЕО) № 1829/2003 беше приет с цел регулиране на пускането на пазара на генетично модифицирани култури. Понастоящем Европейският съюз е изправен пред нарастващ брой инциденти, свързани със случайното присъствие на следи от генетично модифицирани култури, които все още не са разрешени в ЕС, но вече са получили одобрение от основни търговски партньори на Съюза. Вносителите и заинтересованите страни полагат необходимите усилия за избягване на подобни инциденти, но въпреки това има вероятност те да възникват отново поради появата на нови обстоятелства в страните износители и прилагането на режим на нулева търпимост по отношение на присъствието на неразрешени ГМО във внасяните в ЕС стоки. Ситуацията се влошава и може да доведе до още по-високи цени на фуражите в ЕС.
Като се има предвид, че ЕС е до голяма степен зависим от вноса на богати на протеини фуражи (напр. соево брашно и царевичен глутен), как би оценила Европейската комисия последиците от политиката на нулева търпимост в краткосрочен и дългосрочен план за конкурентоспособността на животновъдството на ЕС?
Как би обосновала Комисията настоящата ситуация, при която се забраняват дори фуражи, съдържащи само незначителни следи от неразрешени ГМО, а месо, получено от хранени с неразрешени ГМО животни, може свободно да влиза в ЕС, като по този начин предизвиква значително нарушаване на конкуренцията в ущърб на европейските селскостопански производители?
Счита ли Комисията, че по отношение на случайното присъствие на следи от неразрешени ГМО, които вече са получили положителна оценка от Европейския орган за безопасност на храните (ЕОБХ) или са били подложени на оценка на риска за безопасност на храните и фуражите в съответствие с насоките на CODEX за генетично модифицираните растения, следва да се прилага гранична стойност (каквато вече е практиката за случайното присъствие на следи от разрешени ГМО с оглед етикетирането на продуктите като "несъдържащи ГМО") вместо действащия режим на нулева търпимост? Възнамерява ли Комисията да представи конкретни предложения в този смисъл?
Очаква ли Комисията настоящата ситуация, ако бъде оставена без промени, да доведе до търговски спорове със засегнати страни износители, като тези спорове биха могли да имат отрицателно въздействие върху износа на някои европейски продукти? Ако подобно развитие се очаква, то по какъв начин Комисията възнамерява да избегне такива търговски спорове?
OВ L 268, 18.10.2003 г., стр. 1