29.6.2011 B7-0381/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 35, параграф 3 от Правилника за дейността
относно Работната програма на Европейската комисия за 2012 г.
József Szájer
,
Joseph Daul
от името на групата PPE
PE465.707v01-00 B7‑0381/2011 Резолюция на Европейския парламент относно Работната програма на Европейската комисия за 2012 г.
Европейският парламент,
– като взе предвид съобщението на Комисията, озаглавено „Работна програма на Комисията за 2011 г.“ (COM(2010)623),
– като взе предвид последното Рамково споразумение за отношенията между Европейския парламент и Европейската комисия, а именно Приложение 4 към него,
– като взе предвид член 35, параграф 3 от своя правилник,
A. като има предвид, че е от изключително значение диалогът между Европейския парламент и Комисията да се провежда навременно, така че усилията да могат да бъдат съсредоточени върху определянето на ключовите стратегически цели на ЕС за следващата година и предстоящите години,
Б. като има предвид, че политическите приоритети следва да се съгласуват с наличните финансови ресурси,
В. като има предвид, че европейската политика и действия заедно с държавите-членки, в съответствие с принципа на субсидиарност, могат и трябва да имат реално влияние при оказването на помощ на гражданите да изпреварят и реагират на условията в едно бързо променящо се общество,
1. изразява твърдо убеждение, че трябва да бъде по-добре развита текущата систематична политическа оценка, извършвана в рамките на диалога между Комисията и ЕП, на изпълнението на действащата Работна програма на Комисията;
2. настоятелно призовава Комисията като се придържа към определен график да адаптира възможно най-бързо достиженията на общностното право към разпоредбите на членове 290 и 291 от ДФЕС;
ВЪЗОБНОВЯВАНЕ НА РАСТЕЖА ЗА СЪЗДАВАНЕ НА РАБОТНИ МЕСТА: УСКОРЯВАНЕ КЪМ 2020 г.
3. счита, че стратегията „Европа 2020“ следва да представлява основната политическа референция за Европейския съюз през 2012 г.; приветства вече представените от Комисията предложения за водещи инициативи и призовава Комисията да даде по-подробни предложения в подкрепа на целите за 2020 г., по-специално в следващото поколение многогодишни програми (например Осма рамкова програма, Структурните фондове и Програмата за конкурентоспособност и иновации); освен това счита, че рестартирането на единния пазар е съществен елемент от стратегията „Европа 2020“, който засилва взаимодействието между нейните различни водещи инициативи;
4. призовава Комисията да улесни приемането на Многогодишната финансова рамка (МФР) след 2013 г. като осигури подаването на информация към ЕП и като улесни провеждането на открит и конструктивен диалог и сътрудничество в пълно съответствие с разпоредбите на Договора от Лисабон по време на цялата процедура какъвто ангажимент поеха председателствата на Съвета през декември 2010 г.; настоятелно призовава Комисията и Съвета да положат всички необходими усилия за бързо постигане на споразумение с Парламента относно практическия работен метод за МФР; припомня, че одобрението на Парламента, базирано на доклад на комисията по бюджети, е задължително за приемането на МФР от Съвета; припомня насоките на ЕП за МФР след 2013 г., така както са гласувани в доклада на специалната комисия по политическите предизвикателства и бюджетните средства за устойчив Европейски съюз след 2013 г.: „Инвестиция за бъдещето: нова Многогодишна финансова рамка (МФР) за конкурентоспособна, устойчива и приобщаваща Европа“;
5. очаква предложението за обща стратегическа рамка, което да обхваща Кохезионния фонд, Европейския фонд за регионално развитие (ЕФРР), Европейския социален фонд (ЕСФ), Европейския земеделски фонд за развитие на селските райони (ЕЗФРСР), Европейския фонд за рибарство (ЕФР), да бъде представено възможно най-скоро и призовава Комисията да внесе предложение за регламент на Европейския парламент и на Съвета с правно основание член 289, параграф 1 и член 294 от ДФЕС; също така настоятелно призовава Комисията да представи ново предложение за регламент на Европейския парламент и на Съвета относно фонд „Солидарност“ на Европейския съюз (REGI); подчертава, че средствата, заделени за политиката на сближаване в бъдещата многогодишна финансова рамка, следва да останат поне на настоящото ниво;
Регулиране на финансовия пазар: завършване на реформата
6. призовава Комисията спешно да представи:
- - предложение за четвърта Директива за капиталовите изисквания (CRD 4);
- предложение за Директива за пазарите на финансови инструменти (MIFID), която би осигурила ключова регулаторна рамка за търговията с ценни книжа, за местата за търговия и извършването на търговска дейност за инвестиционните дружества;
- предложение за управление на кризи за банковите/кредитните институции, след като приключат банковите стрес тестове, които се извършват понастоящем;
7. призовава Комисията да представи на Европейския парламент през 2012 г.:
- допълнителни предложения за интегриране на банкирането на дребно, което все още до голяма степен е национално ограничено, за да се използват изцяло предимствата на големия финансов пазар на ЕС;
- предложение за механизъм за преодоляване на кризи за застрахователните дружества ;
Интелигентен растеж
8. припомня нарастващото значение на правата върху интелектуална собственост за икономическия растеж и творческия потенциал на Европа и подчертава, че следва да се осигури подходяща защита на тези права; приветства Съобщението на Комисията относно правата върху интелектуална собственост и призовава Комисията бързо да предприеме последващи действия като представи предложения в тази област;
9. настоятелно насърчава Комисията да представи още тази година законодателно предложение за следващата Рамковата програма за научни изследвания, технологично развитие и демонстрационни дейности (РП8);
Устойчив растеж
10. призовава Комисията да подобри своята Стратегия за климата, за да се насърчава водещата роля на ЕС в борбата с изменението на климата и същевременно да се засилва конкурентоспособността на ЕС и да се постигне балансирано международно споразумение;
11. призовава за изготвянето на всеобхватна външна енергийна стратегия на ЕС, като се интегрират суровините и редките природни богатства и като се даде приоритет на отворените световни пазари;
12. отдава първостепенно значение на навременното преразглеждане на Директивата за ядрената безопасност през 2012 г., за да се укрепи директивата като се вземат предвид резултатите от стрес тестовете, и призовава Съвета да не пренебрегва основните искания на Парламента;
13. призовава Комисията да представи:
предложение за Седмата програма за действие на Общността за околната среда,
подробна и всеобхватна стратегия на ЕС за водите, която да бъде интегрирана във всички относими политики на ЕС,
силна стратегия за биологичното разнообразие,
законодателно предложение за забрана на пускането на пазара на хранителни продукти, произведени от клонирани животни и тяхното поколение,
законодателно предложение за лекарствените продукти за усъвършенствана терапия;
14. счита, че следва да се даде предимство на навременното преразглеждане на насоките за TEN-T, за да се развие всеобхватна мултимодална транспортна мрежа с ефективна съмодалност и оперативна съвместимост; изисква, следователно, Комисията да представи законодателно предложение за либерализиране на железопътния сектор успоредно с разширяване на правомощията на Европейска железопътна агенция (ERA) в областта на сертифицирането и безопасността;
15. отново настоятелно призовава идеята за интернализиране на външните разходи на всички видове транспорт да се включи в законодателно предложение, при условие че приходите, генерирани на равнище ЕС, се използват за подобряване на устойчивостта на мобилността;
16. призовава за силна, устойчива, конкурентна и справедлива селскостопанска политика, която да служи на европейските земеделски стопани и потребители, да насърчава развитието на селските райони и да защитава околната среда; подчертава, че след 2013 г. бъдещата Обща селскостопанска политика ще продължи да осигурява доставките на висококачествена и същевременно достъпна храна за европейското население; призовава за ефективно и лишено от бюрократични пречки прилагане на т.нар. „позеленяване“ на ОСП; съответно отхвърля въвеждането на допълнителна система за плащане, контрол и санкции; в този контекст, подкрепя опростяването на ОСП и съществуващите правила за кръстосано спазване и призовава за поддържането на достатъчен бюджет за земеделие на ЕС за следващия финансов период поне на същото равнище като бюджета за земеделието за 2013 г.;
17. настоятелно призовава Комисията да предложи адекватни мерки за съгласувана, ефективна и с оглед на пазарните изисквания подходяща политика на популяризиране на ЕС, за да се увеличи конкурентоспособността на селскостопанския сектор и да се повиши информираността за висококачествените европейски селскостопански продукти в ЕС и по света; подчертава в този контекст, че стандартите на ЕС по отношение на безопасността на храните, опазването на околната среда, хуманното отношение към животните и спазването на минимални социални норми са най-високите в света; призовава, особено в условията на по-либерализиран и глобализиран пазар, за ОСП, която да гарантира високо равнище на европейския селскостопански сектор и същевременно му позволява да бъде конкурентоспособен на международната сцена;
18. приветства съобщението на Комисията, че първият пакет от реформи на общата политика в областта на рибарството ще бъде приет на 13 юли 2011 г.; въпреки това изразява загриженост относно индикациите, дадени от Комисията, че тя ще внесе ново предложение за технически мерки едва през 2013 г., когато изтича срокът на действие на преходните мерки, които са в сила;
19. приветства усилията на Комисията да деблокира очакваните предложения за многогодишни планове за хамсията и сафрида. Отново потвърждава, че многогодишните планове са ключови за общата политика в областта на рибарството и че следователно те трябва да бъдат приети съгласно обикновената законодателна процедура;
20. настоява подходящи финансови ресурси да бъдат заделени за реформираната обща политика в областта на рибарството, за да се осигури успешното й прилагане;
Приобщаващ растеж
21. подчертава значението, което следва да се отдава на новите многогодишни програми в областта на образованието, културата, аудиовизуалните услуги, младежта, спорта и гражданството; следва да се предприемат действия и мерки, базирани на подходяща и ефективна бюджетна рамка, за да се гарантира, че тези вече въведени програми продължават да отговарят на нуждите на европейските граждани;
Разликите в заплащането на жените и мъжете и съчетаване на професионалния и семейния живот
22. приветства инициативите, предприети от Комисията, за да се намали разликата в заплащането на мъжете и жените, включително създаването на ден на равенството в заплащането, но изразява съжаление, че разликите в заплащането продължават да са истинско предизвикателство, което предстои да бъде преодоляно, и отново изразява искането си за поемането на силен ангажимент, насочен към премахването на различните причини за неравенството в заплащането между мъжете и жените чрез преразглеждане на съществуващото законодателство; Комисията следва да разгледа възможността от внасяне на законодателни предложения, насочени към различните видове отпуска, т.е. отпуск за отглеждане на дете, за осиновяване и за гледане на родители, както и да създаде европейска стратегия, базирана на най-добрите практики в държавите-членки, с цел осигуряване на условия за постигане на целите за заетост, залегнали в стратегията „Европа 2020“;
23. приветства намерението на Комисията през 2012 г. да измени Директива 2004/37 относно защитата на работниците от рискове, свързани с експозицията на канцерогени или мутагени по време на работа; подчертава, че нови фактори и данни показват необходимостта от промяна и следователно настоятелно призовава Комисията спешно да представи предложение за изменение, като направи преценка и за разширяването на обхвата на директивата, за да се намали риска и веществата, които са отровни за репродуктивното здраве, и с цел опазване на здравето и осигуряване на безопасността на работното място за всички европейски работници;
24. очаква Европейската комисия да играе конструктивна посредническа роля в хода на процедурите по приемане на регламентите относно политиката на сближаване, с оглед постигането възможно най-рано на споразумение в рамките на законодателната процедура, за да се предотвратят нежелани закъснения и ефективно да се преодолеят характерни начални трудности, които могат да възникнат в процеса на изпълнение на оперативните програми на политиката на сближаване за следващия програмен период;
Разгръщане на потенциала на единния пазар за растеж
25. призовава за действия в посока европейско договорно право като незадължителен инструмент посредством регламент придружен от инструментариум; създаването на незадължителен инструмент европейско договорно право е ключово за по-доброто функциониране на единния пазар и ще доведе до по-голяма правна сигурност за гражданите;
26. призовава Комисията приоритетно да представи своето вече обявено предложение за алтернативни механизми за уреждане на спорове, тъй като решаването на спорове, постигнато чрез извънсъдебни средства за правна защита може да бъде по-бързо и да води до по-малко разходи; отново изразява резервите си по отношение на инициативите на Комисията относно колективното обезщетение; припомня, че всяка инициатива в областта на колективното обезщетение трябва да бъде в съответствие с Резолюцията на Парламента от 26 март 2009 г. относно Бяла книга относно исковете за обезщетение за вреди при нарушаване на антитръстовите правила на Европейската общност; тя не следва да води до злоупотреба при предявяването на съдебни искове и следва да спазва принципа на субсидиарност;
27. настоятелно призовава Комисията да представи законодателно предложение относно насърчаване на продажбите, което допълнително би подобрило състоянието на единния пазар и защитата на потребителите и бизнеса;
28. изразява безпокойство, че според Комисията тестът за МСП не е бил приложен правилно и последователно във всички нови законодателни предложения, по-специално на национално равнище; следователно призовава Комисията да предложи минимални стандарти и изисквания, основаващи се на най-добрите практики, за да може тестът за МСП да се прилага на равнище ЕС и национално равнище;
ОСЪЩЕСТВЯВАНЕ НА ПРОГРАМАТА НА ГРАЖДАНИТЕ: СВОБОДА, СИГУРНОСТ И ПРАВОСЪДИЕ
Управление на границите.
29. признава необходимостта от интелигентни външни граници и нуждата от по-добро управление на външните граници, и от ефективна и надеждна политика по отношение на външните граници, счита, че контролът на достъпа до територията на ЕС е една от ключовите задачи на пространство без вътрешни граници и че граничният контрол на външните граници на ЕС трябва да бъде непрестанно подобряван, за да отговаря на новите предизвикателства, свързани с миграцията и сигурността, и че поради това трябва да бъде изработена балансирана визова политика; в този контекст призовава Комисията да приключи въвеждането на системите ШИС ІІ (Шенгенска информационна система от второ поколение ), ВИС (Визова информационна система) и Евродак (Европейска система за сравняване на дактилоскопични отпечатъци на лицата, които търсят убежище ), както и на създаването на новата Агенция за информационни системи;
30. има положително отношение към изменението на наръчника за SIRENE, осъвременяването на общото Практическо ръководство за гранична охрана, както и към по-нататъшното развитие на Европейска система за наблюдение на границите (EUROSUR) и към установяването на система от Европейска гранична охрана в съответствие със Стокхолмската програма;
31. приветства инициативата на Комисията за допълнително изясняване на условията, при които органите на държавите-членки имат право да извършват дейности по наблюдение на границите, да обменят оперативна информация и да сътрудничат помежду си и с Frontex; споделя идеята, че Frontex има водеща роля в управлението на граничния контрол и приветства споразумението за изменение на правната рамка на агенцията, за да й се даде възможност да бъде по-ефективна от гледна точка на оперативния си капацитет по външните граници;
32. отбелязва, че работата по пакета за предоставяне на убежище следва да продължи, за да се създаде обща Европейска система за предоставяне на убежище, която да гарантира пълна защита на лицата, които се нуждаят от нея, и да предотвратява превръщането на правото в областта на убежището в инструмент за постигане на други цели, и преди всичко - за икономическа миграция; призовава за политики в областта на убежището, които да са амбициозни, но същевременно реалистични, като се вземе предвид и положението на държавите-членки, които са външни граници на Съюза и са изправени пред диспропорционална тежест поради големите миграционни потоци;
33. отбелязва, че Шенген е важно постижение, което следва да бъде укрепено; подкрепя по-добър механизъм за оценка, за да се гарантира, че външните граници се контролират ефективно и отново заявява, че за да се осигури стабилността на Шенгенското пространство е нужна повече солидарност; отбелязва, че всяко решение за повторно въвеждане на ограничен граничен контрол в рамките на Шенгенското пространство следва да бъде изключително по характер и да подлежи на предварително разрешение от Комисията;
Жертвите
34. приветства изцяло инициативата на Комисията за пакет от мерки, насочени към жертвите, и счита, че е изключително важно да се увеличат правата и подкрепата за жертвите на престъпления в ЕС; подкрепя механизъм в контекста или на гражданското, или на наказателното производство; Изразява становище, че следва да бъдат осигурени някои допълнителни мерки за защита и специфични мерки за определени групи жертви, като например жертвите на тероризъм. Тези мерки се отнасят до компенсацията, възпоменанието и подкрепата за жертвите; до покриването на разходи и подпомагането (включително психологическо и социално подпомагане), когато те се намират извън ЕС; до получаването на социално признание (възпоменание); до защитата на моралната неприкосновеност от страна на медиите; до финансовата помощ, и подчертава необходимостта от Харта на европейските права за жертвите на тероризъм;
35. настоява на своя многократно повтарян призив Комисията да представи през 2012 г. Европейска харта за правата на пътниците във всички видове транспорт;
ЕВРОПА В СВЕТА — ПО-ГОЛЯМА ТЕЖЕСТ НА ЕС НА СВЕТОВНАТА СЦЕНА
36. подчертава, че биха били приветствани нови инициативи по следните теми :
- подновяване на дейността на Трансатлантическия икономически съвет на базата на конкретни мерки за преодоляване на съществуващите бариери пред икономическата интеграция и за постигане на трансатлантически пазар до 2015 г.;
- по-голяма европейска отбранителна способност с цел засилване на трансатлантическата сигурност;
- преглед на Съюза за Средиземноморието, въз основа на оценка на настоящите недостатъци и с оглед на последните събития, свързани с Арабската пролет;
- стратегия за нова политика за съседство;
- стратегия по отношение на страните от групата БРИК (Бразилия, Русия, Индия и Китай), - ролята на ЕС в борбата срещу тероризма, включително по тясна координация на Европейска стратегия за сигурност и на Стратегията за вътрешна сигурност;
Цялостна търговска политика
37. подкрепя усилията на Европейската комисия във всички текущи двустранни и регионални преговори за постигане на положителен резултат, който се изразява в сключването на всеобхватни и балансирани търговски споразумения през 2012 г., което значително би увеличило търговските перспективи на ЕС и възможностите пред дружествата от ЕС в целия свят, въпреки това счита, че са необходими постоянни усилия от страна на ЕС, за да се възползва от възможностите, открили се през 2011 г. по време на многостранните преговори в рамките на кръга „Доха“, които следва да подготвят условията за световна икономическа стабилност; счита, че Европейският съюз следва да засили своята търговска връзка с другите важни икономически и политически участници на международната сцена, по-специално САЩ, Китай и Япония, като използва съществуващите средства и инструменти за сътрудничество и ги разширява винаги, когато е възможно;
38. счита, че премахването на пречките пред търговията и инвестициите в световен мащаб продължава да бъде ключов въпрос и основен елемент от световната търговска стратегия на ЕС; във връзка с това отбелязва, че последният доклад на Комисията от 2011 г. относно пречките пред търговията и инвестициите показва наличието на значителни и неоправдани пречки в нашите отношения със стратегически партньори, които водят до ограничаване на достъпа до пазара на важни трети държави; следователно отново заявява призива си към Комисията да се съсредоточи върху и да бъде твърда в преследването на дневния си ред и да продължи да се бори с неоправданите протекционистки мерки;
Разширяване на ЕС, политики за развитие и хуманитарна помощ
39. подкрепя пакетите за 2012 г. във връзка с разширяването и европейската политика за съседство; отново потвърждава, че пълното и стриктно спазване на всички критерии от Копенхаген и капацитетът за интеграция на ЕС продължават да са основата за присъединяване към ЕС; припомня ангажимента на ЕП към европейското бъдеще на страните от Западните Балкани; настоятелно призовава Комисията да приключи преговорите за присъединяване на Хърватия преди лятната ваканция;
40. подкрепя разширяването на програмите за осигуряване на училищна храна, така че да обхващат всички деца в засегнати от глада зони като използват храни местно производство, и подкрепя премахването на потребителските такси за начално училище и основни здравни услуги, което ще бъде компенсирано, ако е необходимо от увеличаване на помощта от донори;
Бюджетен контрол
41. призовава Комисията да предостави информация относно реалните административни разходи и разходи за персонал, свързани с програмното изпълнение на бюджета на Европейския съюз, в зависимост от вида на изпълнението - централизирано изпълнение (пряко и непряко), споделено управление и съвместно управление с международни организации, което ще осигури по-добър преглед на реалните разходи за организация и управление и ще позволи по-ефективна употреба на наличните средства;
42. възлага на своя председател да предаде настоящата резолюция на Съвета и Комисията, както и на правителствата и парламентите на държавите-членки.
