24.9.2007
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларация на Съвета
съгласно член 103, параграф 2 от правилника
от Pasqualina Napoletano, Raimon Obiols i Germà, Elena Valenciano Martínez-Orozco и Józef Pinior
от името на групата PSE
относно всеобщ мораториум върху смъртното наказание
Резолюция на Европейския парламент за всеобщ мораториум върху смъртното наказание
Европейският парламент ,
–
като взе предвид резолюциите си от 1 февруари и 26 април 2007 г. относно инициативата за всеобщ мораториум върху смъртното наказание,
–
като взе предвид насоките от 3 юни 1998 г. относно политиката на ЕС по отношение на трети страни по въпроса за смъртното наказание,
–
като взе предвид изявлението относно премахването на смъртното наказание, направено на 19 декември 2006 г. от председателството на ЕС пред Общото събрание на ООН, първоначално подписано от 85 страни от всички географски групи,
–
като взе предвид изявлението на председателството на ЕС от името на Европейския съюз по време на четвъртата сесия на Съвета по правата на човека на ООН на 29 март 2007 г.,
–
като взе предвид подкрепата на мораториума, изразена публично от генералния секретар на ООН по време на неотдавнашното му посещение в Рим,
–
като взе предвид обявяването на 10 октомври за Европейски ден срещу смъртното наказание, подкрепено и от Председателския съвет на 12 юли 2007 г.,
–
като взе предвид член 2 от Хартата на ЕС за основните права,
–
като взе предвид член 103, параграф 2 от своя правилник,
А.
като има предвид, че призивът за всеобщ мораториум върху смъртното наказание представлява ясно политическо решение за премахване на смъртното наказание във всички страни,
Б.
като има предвид, че в резолюциите му от 1 февруари 2007 г. и 26 април 2007 г. се призовава председателството на ЕС незабавно да представи резолюция на настоящото Общо събрание на ООН и да информира Парламента относно постигнатите резултати; като има предвид, че на този етап не са били представяни никакви резолюции на настоящото Общо събрание на ООН,
В.
като има предвид, че изявлението относно смъртното наказание, направено от Европейския съюз пред Общото събрание на ООН на 19 декември 2006 г., понастоящем е събрало 95 подписа от страни от всички географски групи,
1.
Напомня на председателството на ЕС и на държавите-членки, че основното политическо съдържание на резолюцията, която ще се внесе пред Общото събрание на ООН, трябва да бъде приемането на световен мораториум като решителна стъпка към премахването на смъртното наказание;
2.
Призовава председателството на ЕС и държавите-членки да си поставят за цел резолюцията относно мораториума да бъде включена в дневния ред на Общото събрание на ООН в точката „Права на човека“, за да бъде приета на 62-та му сесия; отново отправя своя призив към председателството на ЕС да положи всички усилия, за да убеди възможно най-много страни да станат съавтори на резолюцията;
3.
Призовава председателството на ЕС да насърчава останалите страни, които не са подписали и ратифицирали Втория факултативен протокол към Международния пакт за граждански и политически права, както и държавите-членки, които не на подписали Протокол № 13 към Европейската конвенция за правата на човека относно смъртното наказание, да направят това;
4.
Отново заявява пълната си подкрепа институциите на ЕС и държавите-членки да обявят, съвместно със Съвета на Европа, 10 октомври за Европейски ден срещу смъртното наказание; изразява съжаление по повод липсата на единодушие в Съвета по този въпрос и призовава бъдещото полско правителство напълно да подкрепи тази инициатива, която отразява основни ценности на Европейския съюз; призовава всички институции и държавите-членки на ЕС, съвместно със Съвета на Европа, да продължават да подкрепят тези действия и упълномощава своя председател да предприема мерки за насърчаване на тази политическа инициатива;
5.
Призовава Съвета и Комисията да използват всяка възможност, за да подпомогнат създаването на регионални коалиции в подкрепа на мораториума и премахването на смъртното наказание;
6.
Възлага на своя председател да предаде настоящата резолюция на Съвета, Комисията, държавите-членки на ЕС, генералния секретар на ООН, председателя на Общото събрание на ООН, както и на всички държави-членки на ООН.
