10.11.2008
ПРЕДЛОЖЕНИЕ ЗА РЕЗОЛЮЦИЯ
внесено в следствие на въпрос, изискващ устен отговор B6‑0480/2008
съгласно член 108, параграф 5 от Правилника
от Neil Parish
от името на комисията по земеделие и развитие на селските райони
относно състоянието на пчеларството
Резолюция на Европейския парламент относно състоянието на пчеларството
Европейският парламент ,
–
като взе предвид член 108, параграф 5 от своя Правилник,
A.
като има предвид, че пчеларството в световен план, и в частност европейското пчеларство, среща много големи трудности,
Б.
като има предвид благотворното въздействие на пчеларството върху цялата екосистема и в частност върху селскостопанските екосистеми,
В.
като има предвид изключителната важност на опазването на биологичното разнообразие, за което пчеларството има съществен принос благодарение на кръстосаното опрашване,
Г.
като има предвид, че в Европа пчеларството е дейност, упражнявана от хилядолетия насам, и е неразделна част от културното наследство и наследството в областта на селското стопанство,
Д.
като отбелязва ползата от продуктите от пчеларството по отношение на храненето и медицината,
Е.
като има предвид разнообразието и високото качество на меда и другите пчелни продукти като пчелното млечице, прополиса (пчелния клей), пчелната отрова и пчелния восък, произвеждани от европейските пчелари, благодарение на познанията им в тази област и богатството на климатичната среда,
Ж.
като има предвид, че секторът страда от нелоялната конкуренция на продуктите, внасяни на пазара на Общността от трети страни,
З.
като има предвид, че мед може да се внася от различни райони на света, но единствено пчелите и то в достатъчен брой, позволяват да се гарантира опрашването,
И.
като отбелязва сериозната опасност от упадък на пчелните семейства вследствие на силното намаляване на източниците на пчелен прашец и нектар,
Й.
като напомня за драстичното намаляване на броя на пчелните семейства по целия свят,
К.
като има предвид, че причина за кризата със заболяванията на пчелите е, наред с други, непрекъснатото наличие в кошерите на паразити Varroa spp., разпадането на пчелните семейства и разпространението на Nosema ceranae,
Л.
като има предвид, че 76% от производството на хранителни продукти, предназначени за използване от човека, се осигуряват от пчеларството,
М.
като има предвид, че 84% от растителните видове, отглеждани в Европа, зависят от опрашването,
Н.
като има предвид, че при използването на биоциди твърде често се пренебрегват препоръките и добрите практики,
О.
като припомня, че все още не съществуват начини за изкореняване на някои болести по пчелите, водещи до намалената им устойчивост и до загубата на кошери,
1.
счита, че е от съществено значение да се реагира незабавно на кризата със заболяванията на пчелите по подходящ начин и с ефективни мерки;
2.
счита, че трябва да се намери решение на проблема с нелоялната конкуренция на продукти от пчеларството от трети страни, която е отчасти резултат от по-ниските производствени разходи, по-специално по отношение на цената на захарта и на работната сила;
3.
призовава Комисията да ускори незабавно научните изследвания, свързани с паразитите, болестите и техните причини, които водят до масово измиране на пчелите, като предостави допълнителни бюджетни средства за тези изследвания;
4.
счита за изключително важно да се въведе задължение за отбелязване на страната на произход на пчелния мед върху етикетите;
5.
призовава Комисията, в рамките на проверката на състоянието на Общата селскостопанска политика, да въведе мерки за насърчаване създаването на райони за компенсиране на екологичните последствия (като площи под угар, ползвани от пчеларите), особено в основните региони на отглеждане на полски култури; призовава такива райони да се разполагат в най-трудните за обработване части, където биха могли да се отглеждат растения като фацелия, пореч, дива горчица и бяла детелина, които са богат източник на нектар за медосборния район на пчелите;
6.
призовава Комисията да насърчава необходимите мерки за ограничаването на рисковете от недостатъчно опрашване, както за пчеларите, така и за земеделците, чиято производителност би могла да нарасне значително;
7.
призовава Комисията да гарантира контрола и наблюдението на качеството на повърхностните води, тъй като пчелите са силно чувствителни към всяко влошаване на състоянието на околната среда;
8.
призовава Комисията да направи проучване относно връзката между смъртността при пчелите и използването на средствата за растителна защита като тиаметоксам, имидаклоприд, клотианидин и фипронил, така че при необходимост да може вземе всички целесъобразни мерки по отношение разрешаването на такива продукти;
9.
призовава Комисията да координира цялата информация по въпроса, с която разполагат държавите-членки към настоящия момент; изразява своето желание Комисията да сътрудничи с компетентните органи с оглед обмен на научната информация, с която последните разполагат във връзка с влиянието на средствата за растителна защита върху пчелите;
10.
счита за изключително важно въвеждането на задължително изследване на вносния мед за наличието на спори на американски гнилец;
11.
настоятелно призовава Комисията да предложи механизъм за финансова помощ за стопанствата, срещащи трудности вследствие на смъртността в техните кошери;
12.
призовава Комисията да включи в рамките на своята ветеринарна политика научните изследвания и борбата срещу заболяванията на пчелите;
13.
призовава Комисията настоятелно да прикани всички държави-членки към оказване на незабавна подкрепа за сектора на пчеларството;
14.
възлага на своя председател да предаде настоящата резолюция на Съвета и на Комисията.
