Въпрос за времето за въпроси H-0544/2010
до Комисията
Период на сесията: Ноември 2010
Член 116 от Правилника за дейността
Oreste Rossi
(EFD) Относно: Подобряване на защитата на работниците и гражданите, изложени на азбест
Както е известно, азбестът е изключително вредно и опасно вещество, което причинява появата на респираторни заболявания и различни видове рак, включително мезотелиом на плеврата. В Италия има около 32 милиона тона азбестоцимент, които трябва да бъдат обезвредени, а 3 000 души годишно стават жертви на заболявания, свързани с това вещество. В Холандия всяка година се диагностицират 1 000 случая на заболявания, свързани с експозиция на азбест, а във Франция броят на жертвите е нараснал до 3 000 годишно.
Като се има предвид фактът, че Европейският съюз разгледа въпроса в Директива 2009/148/ЕО относно защитата на работниците от рискове, свързани с експозиция на азбест по време на работа, възнамерява ли Комисията да приеме по-строги мерки, за да гарантира справедливост за гражданите, засегнати от заболявания, свързани с експозиция на азбест, както и за семействата, загубили близки, и да предвиди подходящо финансиране, за да гарантира възстановяването на замърсените обекти?
