2.9.2009 B7-0028/2009 ПРЕДЛОЖЕНИЕ ЗА ПРЕПОРЪКА ДО СЪВЕТА внесено съгласно член 121, параграф 1 от Правилника за дейността
относно бъдещото пространство на свобода, сигурност и правосъдие (2010–2014 г.)
Juan Fernando López Aguilar
от името на групата S&D
PE428.632v01-00 B7‑0028/2009 Препоръка на Европейския парламент до Съвета относно бъдещото пространство на свобода, сигурност и правосъдие (2010-2014 г.)
Европейският парламент ,
– като взе предвид заседанието на Европейския съвет на 10 декември 2009 г., на което ще бъдат определени приоритетите по отношение на пространството на свобода, сигурност и правосъдие през следващите години,
– като взе предвид съобщението на Комисията по този въпрос и приноса на държавите-членки на ЕС, националните парламенти и представителите на гражданското общество,
– като взе предвид член 121, параграф 1 от своя правилник,
A. като припомня, че Парламентът взе участие в изготвянето на предходните многогодишни програми в Тампере (1999–2004 г.) и Хага (2004–2009 г.) Относно програмата от Тампере вж. резолюция до Европейския съвет, приета на 27 януари 1999 г. ( http://www.europarl.europa.eu/oeil/file.jsp?id=107392&noticeType=null&language=en );
Относно програмата от Хага вж. препоръката, приета на 14 декември 2004 г. ( http://www.europarl.europa.eu/oeil/FindByProcnum.do?lang=en&procnum=INI/2004/2175 )
, както и в първия етап от текущите преговори по новата Стокхолмска програма Резолюция, приета на 24 април 2009 г., относно годишния дебат относно постигнатия през 2008 г. напредък по отношение на пространството на свобода, сигурност и правосъдие ( P6_TA-PROV(2009)0329 ).
и че е от съществено значение новоизбраният Парламент да отправи своите препоръки към Европейския съвет и към Съвета, тъй като е повече от вероятно новата многогодишна програма да бъде приета и изпълнена съгласно новата правна рамка, установена с Договора от Лисабон,
Б. като има предвид, че след като новият договор влезе в сила, политиките във връзка с пространството на свобода, сигурност и правосъдие ще навлязат в нов етап и ще се превърнат в още по-голяма степен в център на много интензивни отношения между институциите на ЕС и държавите-членки предвид факта, че „Съюзът представлява пространство на свобода, сигурност и правосъдие, в което се зачитат основните права и различните правни системи и традиции на държавите-членки“ (член 67 от Договора за функционирането на Европейския съюз),
1. отправя до Съвета следните препоръки по отношение на бъдещата Стокхолмска програма:
a) да вземе предвид член 2 от новия договор, в съответствие с който ЕС се основава на „ценностите на зачитане на човешкото достойнство, на свободата, демокрацията, равенството, правовата държава, както и на зачитането на правата на човека, включително правата на лицата, които принадлежат към малцинства. Тези ценности са общи за държавите-членки в общество, чиито характеристики са плурализмът, недискриминацията, толерантността, справедливостта, солидарността и равенството между жените и мъжете“;
б) да спазва принципа, съгласно който особено по отношение на политиките във връзка с пространството на свобода, сигурност и правосъдие „Съюзът зачита принципа на равенство между гражданите, които се ползват от еднакво внимание от страна на институциите, органите, службите и агенциите на Съюза“;
в) съответно да приложи спрямо политиките във връзка с пространството на свобода, сигурност и правосъдие относимите членове от Хартата на основните права, като насърчава антидискриминационни политики, както и интеграцията на граждани на трети държави;
г) да задълбочи демократичната отчетност по отношение на политиките на ЕС в тази област, като повиши прозрачността и засили участието на националните парламенти в изготвянето, договарянето и прилагането на мерки във връзка с пространството на свобода, сигурност и правосъдие;
д) да извърши промени по отношение на вътрешните и външните достижения на правото в областта на пространството на свобода, сигурност и правосъдие, като вземе предвид новата правна рамка (в резултат на премахването на „третия стълб“) и новите роли на Съда на Европейските общности, Европейския парламент и националните парламенти;
е) да изготви цялостна европейска стратегия за сигурност, основана на плановете за сигурност на държавите-членки, на принципа за по-голяма солидарност и на обективна оценка на добавената стойност на агенциите на ЕС, мрежите и обмена на информация;
2. възлага на своя председател да предаде настоящата препоръка на Съвета и, за сведение, на Европейския съвет, както и на Комисията.
