Преносимост на допълнителните пенсионни права в ЕС
Политика по заетостта
2007-06-20 - 13:46
Допълнителното пенсионно осигуряване придобива все по-голямо значение за осигуряването на жизнен стандарт на възрастните във всички държави-членки и затова е необходимо да се подобрят условията за придобиване, запазване и прехвърляне на придобити права. Това е целта на директива, която ЕП гласува на първо четене.
Изследване на Евростат от 2003 г. твърди, 8.2% от работещите в ЕС сменят работното си място след една година. Работниците в ЕС работят на едно работно място средно по 10.6 години за разлика от 6.7 години в САЩ. Относно географската мобилност само 1.5% от гражданите на ЕС работят и живеят в страна-членка, различна от родината им. 7.2% от европейските граждани сменят местоживеенето си всяка година - 15% от тях заради промяна в работата си. Новата директива за подобряване на преносимостта на допълнителните пенсионни права ще улесни упражняването на правото на гражданите на ЕС на свободно движение, професионалната мобилност, както и ранното и всеобхватно развитие на допълнително пенсионно осигуряване, чрез отстраняване на пречките, възникнали въз основа на определени правила, регулиращи схемите за допълнително пенсионно осигуряване. В доклада от Ria Oomen-Ruijten (EНП-EД, Холандия), който ЕП прие на първо четене днес се казва, че "схема за допълнително пенсионно осигуряване" означава всяка пенсионна схема, създадена в съответствие с националното законодателство и практики и обвързана с трудово правоотношение, която трябва да предлага допълнителни пенсии на наети лица. Членовете на ЕП искат новите условия да не се отнасят за: - схеми за допълнително пенсионно осигуряване, които към момента на влизане в сила на настоящата директива са приключили приема на нови активни членове и новите членове нямат достъп до тях - схеми за допълнително пенсионно осигуряване, които подлежат на мерки, включващи намесата на орган или съд съобразно националното право, с цел да се гарантира или възстанови тяхното финансово състояние, включително процедури по ликвидация - охранителни мерки срещу несъстоятелност, компенсаторни мерки и национални пенсионни резервни фондове. Държавите-членки трябва да приемат необходимите законови, подзаконови и административни разпоредби, за да приемат директивата не по-късно от 1 юли 2008 г. Условия за придобиване на пенсионни права За да се подобрят правата на работници, които се движат в рамките на Общността и в рамките на една и съща държава-членка, депутатите считат, че трябва да се предвидят определени минимални изисквания за установяването и запазването на придобити пенсионни права на напускащи работници в обвързана с трудово правоотношение схема за допълнително пенсионно осигуряване. Според тях, когато схемата за допълнително пенсионно осигуряване предвижда придобивен период [1] , той не бива да превишава пет години. В никакъв случай не трябва да се прилага условие за придобивен период по отношение на член на схема за допълнително пенсионно осигуряване, след като е достигнал възраст 25 години. Ако напускащ работник няма придобити пенсионни права към момента на прекратяване на трудовото си правоотношение, схемата за допълнително пенсионно осигуряване изплаща вече направените от напускащия работник или от работодателя в полза на работника вноски въз основа на законови разпоредби или колективни споразумения или договори или, ако напускащият работник носи инвестиционния риск - произлизащата от тези вноски инвестиционна стойност. Справедливо третиране на пасивните права В съответствие с националните правни разпоредби и практики е необходимо да се осигури справедливо третиране на стойността на пасивните права, казват депутатите. Стойността на правата към момента на напускане на пенсионната схема от заетото лице се изчислява съобразно всеобщо признати актюерски принципи. При изчисляването на стойността следва да се отчетат особеностите на схемата, интересите на напускащия работник и оставащите в схемата членове. Ако стойността на придобитите от напускащ работник пенсионни права не надвишава установен от съответната държава-членка праг и ако трябва да се избегнат извънредно големи разходи, произхождащи от управлението на голям брой пасивни права с ниска стойност, на пенсионните схеми може да се даде възможност да не запазват тези придобити пенсионни права, а да предвидят капиталово плащане съобразно придобитите права. Размерът на капиталовото плащане трябва винаги да се изчислява въз основа на признати актюерски принципи и да съответства на актуализираната стойност на придобитите пенсионни права към момента на плащането. Постепенно подобрение на прехвърлянето на придобити пенсионни права Членовете на ЕП се обявиха против предложението на ЕК за включване на правото за прехвърляне на придобити пенсионни права в директивата. Техният подход е по-предпазлив. Според тях "за насърчаване на свободното движение на работниците държавите-членки следва да се стремят, в рамките на възможното и в частност при въвеждането на нови схеми за допълнително пенсионно осигуряване, постепенно да подобрят прехвърлянето на придобити пенсионни права." Също така депутатите искат не по-късно от пет години след изпълнение на настоящата директива Комисията да изготви доклад, по-специално относно условията на прехвърляне на капитала, съответстващ на допълнителните пенсионни права на работниците. Този доклад ще бъде базата за предложения на нови изменения към тази директива. [1] "придобивен период" означава периодът на активно членство в схема, който е необходим съобразно националното право или правилата на дадена схема за допълнително пенсионно осигуряване, за установяването на право на допълнителна пенсия
20070615IPR07896
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
