11.2.2009
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника, от
– José Ignacio Salafranca Sánchez-Neyra, Charles Tannock, Michael Gahler and Ioannis Kasoulides, от името на групатаPPE-DE , – Pasqualina Napoletano, Hannes Swoboda и Véronique De Keyser, от името на групата PSE , – Annemie Neyts-Uyttebroeck, от името на групата ALDE, – Daniel Cohn-Bendit и Monica Frassoni, от името на групата Verts/ALE , – Brian Crowley, Adam Bielan, Roberta Angelilli, Ryszard Czarnecki, Inese Vaidere, Hanna Foltyn-Kubicka и Ģirts Valdis Kristovskis, от името на групата UEN , – André Brie, Kyriacos Triantaphyllides, Luisa Morgantini и Miguel Portas, от името на групата GUE/NGL ,
относно хуманитарната помощ за ивицата Газа
Резолюция на Европейския парламент относно хуманитарната помощ за ивицата Газа
Европейският парламент ,
–
като взе предвид предходните си резолюции и по-специално резолюциите от 16 ноември 2006 г. относно положението в ивицата Газа, от 11 октомври 2007 г. относно хуманитарното положение в ивицата Газа, от 21 февруари 2008 г. относно положението в ивицата Газа и от 15 януари 2009 г. относно положението в ивицата Газа,
–
като взе предвид резолюции 242 (1967), 338 (1973) и 1860 от 8 януари 2009 г. на Съвета за сигурност на ООН,
–
като взе предвид Четвъртата женевска конвенция (1949 г.),
–
като взе предвид плана за бързо действие на Агенцията на ООН за подпомагане на палестинските бежанци (UNRWA), който предвижда възстановяване на услугите от първа необходимост за бежанците в Газа (януари - септември 2009 г.),
–
като взе предвид член 103, параграф 2 от своя правилник,
A.
като има предвид, че конфликтът в ивицата Газа допълнително утежни хуманитарната криза в региона, която достигна нечовешко равнище; като има предвид, че 88 % от населението в Газа зависи от помощи под формата на хранителни продукти,
Б.
като има предвид, че контролно-пропускателните пунктове от и към Газа са затворени от осемнайсет месеца насам и че забраната за движението на лица и стоки възпрепятства доставянето на хуманитарна помощ за населението и като има предвид, че количеството стоки, което е разрешено да се внася в ивицата Газа, е недостатъчно за задоволяване на елементарни човешки потребности,
В.
като има предвид, че обществените услуги от ключово значение в ивицата Газа са изправени пред сериозни затруднения поради липсата на основни материали, необходими за тяхното функциониране; като има предвид, че липсата на лекарствени средства и гориво в болничните заведения продължава да излага на опасност живота на палестинци,
Г.
като има предвид, че UNRWA и Световната програма по прехраната играят роля от първостепенно значение, като снабдяват със стоки от първа необходимост населението в ивицата Газа с пълната подкрепа на международната общност; като има предвид, че част от продуктите в рамките на хуманитарната помощ, насочена към подобряване на условията на живот в региона, загубиха годността си в резултат от препятствията по веригата за доставяне; като има предвид, че на 3 и 5 февруари Хамас иззе стотици колети с хранителни продукти и хиляди завивки, предназначени за цивилните жители на Газа, и те бяха върнати вследствие на прекратяването на всякакво внасяне на помощи от UNRWA в ивицата Газа,
Д.
като има предвид, че значителната финансова помощ от страна на Европейския съюз за палестинците изигра важна роля в опита за предотвратяване на хуманитарна катастрофа в ивицата Газа; като има предвид, че Европейският съюз, въпреки всички препятствия, продължава да предоставя хуманитарна помощ,
Е.
като има предвид, че на 2 март 2009 г. в Кайро ще се проведе международна донорска конференция за възстановяването на ивицата Газа,
1.
признава страданията на палестинското население в ивицата Газа и призовава за незабавно и безпрепятствено увеличаване на хуманитарната помощ за тях, помощ, която представлява морално задължение и която трябва да се предоставя без никакви условия и ограничения; призовава израелските органи да позволят организирането на непрекъснат и достатъчно голям поток на хуманитарна помощ, включващ всички материали и оборудване за UNRWA и други агенции на ООН, необходими за изпълнението на задълженията им, така че да се отговори на потребностите на населението;
2.
още веднъж призовава за прекратяване на блокадата на ивицата Газа съгласно споразумението за движение и достъп от ноември 2005 г., както и за незабавно и дългосрочно отваряне на пропускателните пунктове и предотвратяването на контрабандата и незаконната търговия с оръжие и муниции;
3.
призовава за подробна оценка на пораженията в ивицата Газа и за задълбочено проучване на потребностите на населението на Газа, които могат да служат за основа на планове за възстановяване;
4.
призовава за финансово, икономическо и социално възстановяване на ивицата Газа, което е основен елемент за сигурността в региона; припомня, че в съответствие с ангажиментите, поети от международната общност и Европейския съюз, помощта следва да включва плащания в брой за изплащане на заплати, пенсии и надбавки за най-уязвимите лица и семейства;
5.
счита също така, в перспективата за провеждането на международната донорска конференция на 2 март в Кайро, че за всяка дългосрочна политика за възстановяване и развитие на ивицата Газа е необходимо дълготрайно примирие, съпътствано от възобновяване на сериозни мирни преговори между израелци и палестинци, а също и от процес на национално помирение между палестинците;
6.
отново подчертава, че финансовата подкрепа за палестинците от страна на Европейския съюз не следва да се подкопава от продължаващи разрушения, намаляващи подкрепата за проектите за възстановяване от страна на европейското обществено мнение;
7.
призовава Комисията да изготви цялостен преглед и оценка на средносрочните и дългосрочните перспективи за проекти за възстановяване в ивицата Газа, финансирани от Европейския съюз в рамките на механизма за финансиране PEGASE и ГД „Хуманитарна помощ“ (ECHO), както и на техните бюджетни последици;
8.
възлага на своя председател да предаде настоящата резолюция на Съвета, Комисията, върховния представител по Общата външна политика и политика на сигурност, правителствата и парламентите на държавите-членки, пратеника на Четворката за Близкия изток, президента на Палестинската автономна власт, Палестинския законодателен съвет, израелското правителство и Кнесета.
