Въпрос с искане за устен отговор O-000039/2012
до Комисията
Член 115 от Правилника за дейността
Michael Cashman
,
Juan Fernando López Aguilar
,
Sylvie Guillaume
,
Claude Moraes
,
Tanja Fajon
от името на групата S&D Относно: Присъединяването на ЕС към Европейската конвенция за защита на правата на човека и основните свободи (ЕКПЧ) и реформата на Европейския съд по правата на човека (ЕСПЧ)
Европейската конвенция за защита на правата на човека и основните свободи (ЕКПЧ) бе създадена от пепелта на Втората световна война с цел защита на демокрацията, принципите на правовата държава, правата на човека и основните свободи в Европа. Тя дава възможност на индивидите да изправят пред европейски съд правителства, отговорни за нарушения на основните права.
ЕС винаги е отдавал огромно значение на ЕКПЧ, което се потвърждава от факта, че като предварително условие за членство в ЕС една държава трябва да е член на Съвета на Европа и да е подписала ЕКПЧ. Освен това ЕС отдавна се стреми към присъединяване към ЕКПЧ, което сега е задължен да направи съгласно член 6 от ДЕС (в който се определя, че „Съюзът се присъединява към Европейската конвенция за защита на правата на човека и основните свободи“). ЕС също така прогласи Харта на основните права на ЕС, която се отнася за институциите на ЕС и държавите членки, когато те прилагат правото на Съюза.
Европейската комисия води преговори със Съвета на Европа относно присъединяването на ЕС към ЕКПЧ. Бе постигнато проектоспоразумение, но понастоящем то се оспорва от някои европейски правителства, в резултат на което целият процес на присъединяването е изложен на риск.
Същевременно правителството на Обединеното кралство, което понастоящем председателства Съвета на Европа, обяви, че ще се съсредоточи върху по-нататъшните реформи на Европейския съд по правата на човека (ЕСПЧ) . Председателят на ЕСПЧ подчерта отговорността на държавите – страни по конвенцията, за гарантиране на прилагането на съдебните решения , а Парламентарната асамблея на Съвета на Европа добави, че държавите следва да разгледат структурните/системните проблеми и да укрепят ЕСПЧ, за да обезпечат неговата ефикасност .
- Може ли Комисията да предостави информация за текущото състояние на преговорите по присъединяването на ЕС към ЕКПЧ и съдържанието на проектоспоразумението, както и за представените предложения, провежданите разисквания и приетите позиции в Съвета?
- Какъв е планираният срок за присъединяване на ЕС към ЕКПЧ?
- Какви са предложенията и позициите на ЕС и на неговите държави членки в рамките и по отношение на органите на Съвета на Европа относно присъединяването и реформата на ЕСПЧ? Възприемат ли държавите членки обща за ЕС линия въз основа на член 2 и член 6 от Договора за ЕС?
- Какви действия ще предприеме Комисията, за да укрепи системата на ЕКПР и да насърчи държавите членки да изпълняват решенията на ЕСПР, включително чрез преглед на структурните/системните проблеми?
Процесът на реформа, започнат преди години, доведе до приемането на Протокол 14 и декларациите от Интерлакен и Измир; той доведе до конкретни реформи на ЕСПЧ, като например даването на предимство на основни дела и укрепване на процедурите за идентифициране на неоснователни жалби. Вж. http://www.number10.gov.uk/news/european-court-of-human-rights/. http://www.independent.co.uk/opinion/commentators/nicolas-bratza-britain-should-be-defending-european-justice-not-attacking-it-6293689.html. http://assembly.coe.int/Main.asp?link=/Documents/WorkingDocs/Doc12/EDOC12811.htm, http://assembly.coe.int/Mainf.asp?link=/Documents/AdoptedText/ta12/ERES1856.htm, http://assembly.coe.int/Mainf.asp?link=/Documents/AdoptedText/ta12/EREC1991.htm.