14.4.2010 B7-0235/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявлението на Върховния представител на Съюза по въпросите на външните работи и политиката на сигурност/Заместник-председател на Комисията
съгласно член 110, параграф 2 от Правилника за дейността
относно срещата на високо равнище ЕС-Канада
Reinhard Bütikofer
,
Nicole Kiil-Nielsen
от името на групата Verts/ALE
PE439.756v01-00 B7‑0235/2010 Резолюция на Европейския парламент относно срещата на високо равнище ЕС-Канада
Европейският парламент ,
– като взе предвид член 218 от ДФЕС,
– като взе предвид своята резолюция от 9 февруари 2010 г. Приети текстове от тази дата, P7_TA(2010)0009 .
относно преработено Рамково споразумение между Европейския парламент и Комисията за следващия парламентарен мандат ( B7‑0091/2010 ),
– като взе предвид преговорите относно всеобхватно икономическо и търговско споразумение, започнати на срещата на върха ЕС-Канада, проведена на 6 май 2009 г. в Прага,
– като взе предвид 32-та междупарламентарна среща на Междупарламентарната делегация за връзки с Канада, проведена в Брюксел през ноември 2009 г.,
– като взе предвид своята резолюция от 9 октомври 2008 г. ОВ С 9Е, 15.1.2010 г., стр. 41.
относно управлението на Арктика,
– като взе предвид член 110, параграф 2 от своя правилник,
A. като има предвид, че Канада е един от най-старите и близки партньори на Европейския съюз и отношенията между тях датират от 1959 г.,
Б. като има предвид, че водените понастоящем преговори за всеобхватно икономическо и търговско споразумение могат да укрепят отношенията между ЕС и Канада,
В. като има предвид, че Канада председателства групата от страни Г-8 през 2010 г. и ще бъде домакин на следващата среща на високо равнище на Г-20,
Г. като има предвид, че се очаква предстоящата среща на високо равнище ЕС-Канада, която ще се проведе в Брюксел на 5 май 2010 г., да се съсредоточи върху укрепването на вече близките политически отношения между двамата партньори, като по-специално бъдат разгледани такива общи предизвикателства като: преговорите относно всеобхватно икономическо и търговско споразумение; предизвикателствата пред външната политика и сигурността, включително Афганистан и Пакистан; общ път за решаване на проблемите, свързани с Иран; неразпространението на ядрено оръжие; Хаити и последващите действия след донорската конференция в Ню Йорк; сътрудничеството за развитие; координиран отговор на финансовата и икономическа криза; изменението на климата и енергетиката; както и продължаването на кръга търговски преговори на СТО от Доха,
Д. като има предвид, че ЕС и Канада споделят общи ценности и сериозен ангажимент за действия на многостранна основа за преодоляване на основните предизвикателства,
1. отбелязва изявлението на Комисията, в което напредъкът в преговорите относно всеобхватно икономическо и търговско споразумение (ВИТС) се цитира като основна точка в икономическите отношения между ЕС и Канада; във връзка с това счита, че срещата на високо равнище ЕС-Канада, която ще се проведе в Брюксел на 5 май 2010 г., представлява добра възможност за продължаване на тези преговори;
2. очаква двамата партньори в преговорите относно ВИТС да се въздържат от представяне на искания, които са в противоречие с позиции по вътрешните политики на другия партньор или с парламентарни прерогативи, като искането на ЕС за пълно включване на провинциите на Канада в либерализирането на обществените поръчки или искането на Канада за глава относно инвестициите, с която да се създаде механизъм за спорове между инвеститори и държавата; призовава ЕС, като проява на добра воля, да се откаже от оспорването на изискванията за местно съдържание съгласно закона на Онтарио за зелена енергия и на решението на Върховния съд на Канада от август 2004 г. относно монопола на Канадските пощи, което понастоящем е предмет на съдебни процедури;
3. отбелязва, че както ЕС, така и Канада са страни в многостранните преговори за търговско споразумение за борба с фалшифицирането (ACTA); призовава двете страни да настояват пред партньорите си по ACTA, че занапред преговорите следва да бъдат водени с възможно най-голяма прозрачност, и счита, че в противен случай следва да се обсъди налагането на временен мораториум върху преговорите;
4. отбелязва стабилността на канадската икономика, по-специално на банковия сектор, по време на икономическата криза; изразява своето желание да работи в близко сътрудничество с Канада в контекста на Г-20, за да се постигне координиран глобален подход към стабилизирането на финансовите и икономическите пазари;
5. отбелязва, че както Канада, така и ЕС са поели ангажимент да приемат координиран, съгласуван и цялостен подход за посрещане на непосредствените и по-дългосрочните потребности на Хаити; потвърждава, че заедно ние сме напълно ангажирани с изграждането на ново Хаити, което да отговаря на легитимните и отдавнашни въжделения на народа на Хаити за страната, като същевременно се гарантира националният контрол на Хаити над процеса на възстановяване;
6. отбелязва различните изявления на Канадското правителство относно неговия ангажимент за изграждане на безопасна и устойчива нисковъглеродна глобална икономика при същевременно укрепване на способността за приспособяване към влиянието на изменението на климата; подчертава важността на продължаващите дискусии по въпроси, свързани с околната среда, в рамките на диалога на високо равнище по въпросите на околната среда между ЕС и Канада; приветства ангажимента на Канада, изразен в произнесената неотдавна тронна реч, за инвестиции в чисти енергийни технологии, за гарантиране на позицията на страната като свръхсила в областта на чистата енергия и за постигане на водеща роля по отношение на създаването на „зелени” работни места;
7. във връзка с това изразява своето разочарование от липсата на конкретен ангажимент и действия от страна на Канада с оглед на намаляването на емисиите на парникови газове въпреки международните ангажименти; отново призовава да се гарантира общо намаляване на емисиите на парникови газове в развитите страни в горната граница на диапазона от 25–40% до 2020 г. (в сравнение с 1990 г.), както беше препоръчано от четвъртия доклад за оценка, изготвен от Международната експертна група по изменение на климата (IPCC 4AR);
8. изразява своето разочарование от продължаващото извличане на нефт от битуминозни пясъци в Канада чрез производствен процес, при който се генерират емисии на CO 2 до 5 пъти по-високи от конвенционалното извличане на нефт; във връзка с това счита, че наред с другите отрицателните последствия за околната среда използването им представлява сериозна заплаха за климата и за правата и здравето на коренното население; призовава ЕС да прилага последователно своето собствено законодателство относно климата, като приеме подход на жизнения цикъл по отношение на емисиите на парникови газове от горивата, пускани на пазара на ЕС;
9. отбелязва интереса на европейските дружества, включително BP Plc, Royal Dutch Shell, Total и StatoilHydro в разработването на сектора на битуминозните пясъци на Канада; призовава ЕИБ и агенциите за експортни кредити на държавите-членки да не предоставят никаква публична подкрепа за проекти, свързани с извличането на нефт от битуминозни пясъци;
10. призовава ЕС и Канада да започнат международни преговори с оглед сключването на международен договор за опазване на Арктика в съответствие със съществуващия Антарктически договор; призовава – като се има предвид уязвимостта на околната среда в Арктика и факта, че извличането на минерални ресурси е в противоречие с глобалните целите по отношение на климата – за сериозно разглеждане на налагането на мораториум върху всякакво проучване или по-нататъшно извличане на минерални ресурси в региона до сключването на международно споразумение относно неговото опазване;
11. изразява своето разочарование от факта, че Канада не покани други заинтересовани страни със законни интереси в арктическия регион, включително Швеция, Финландия, Исландия и групи от коренното население, на проведената от нея на 29 март 2010 г. международна среща относно Арктика;
12. призовава Канада да включи всички страни, които имат законни интереси в региона, по-специално коренното население, в бъдещите международни дискусии относно Арктика, с цел да се избегне създаването на нови разделения;
13. отбелязва намерението на Канада да започне основна реформа на своята система за управление на рибното стопанство, в която се предвижда и участие на Организацията за риболов в северозападната част на Атлантическия океан (NAFO); изразява разочарованието си от позицията, приета от правителството на Канада на последната конференция на страните по Конвенцията за международната търговия със застрашени видове от дивата фауна и флора (CITES) по отношение на включването на червената риба тон в Допълнение 1 към CITES, както и жалбата й относно забраната на ЕС за внос на тюленови продукти в рамките на Механизма за уреждане на спорове на СТО;
14. отново изразява своята загриженост за това, че Канада все още налага изисквания за виза за граждани на Чешката република, Румъния и България и призовава за възможно най-бързо премахване на тези изисквания; във връзка с това приветства откриването на визова служба в канадското посолство в Прага и създаването на работна група от експерти по този въпрос и очаква да се види дали обещаното цялостно преразглеждане на канадската система за приемане на бежанци ще доведе до премахването на това изискване;
15. припомня на Съвета и на Комисията, че след влизането в сила на Договора от Лисабон Европейският парламент трябва да даде одобрението си за сключване на международни споразумения и да участва пълноценно на всички етапи от процедурата, и очаква в близко бъдеще становище от Комисията за начина, по който възнамерява да постигне това;
16. изисква ролята и прерогативите на канадските провинции да бъдат надлежно взети предвид във всички аспекти на отношенията между ЕС и Канада;
17. възлага на своя председател да предаде настоящата резолюция на Съвета, на Комисията, на ротационното председателство на ЕС, на върховния представител на Съюза по въпросите на външните работи и политиката на сигурност/заместник-председател на Комисията, както и на правителството на Канада.
