Въпрос с искане за устен отговор O-000068/2011
до Комисията
Член 115 от Правилника за дейността
Rui Tavares
,
Cornelia Ernst
,
Willy Meyer
,
Helmut Scholz
от името на групата GUE/NGL Относно: Решение на администрацията на САЩ за отмяна на преустановяването на съдебните производства, водени в залива Гуантанамо от "военна комисия"
На 22 януари 2009 г. президентът Обама нареди да се преустанови повдигането на нови обвинения от „военна комисия“, като спря изпълнението на предходното решение на администрацията на САЩ, с което се позволяваше военни комисии да разглеждат дела срещу заподозрени лица, задържани в центъра за задържане в залива Гуантанамо. Спирането на изпълнението означаваше, че „заподозрените за тероризъм лица“ щяха да се съдят в граждански федерални съдилища на континенталната територия на САЩ, като същевременно президентът Обама издаде и заповед за затварянето на „Гуантанамо“ в срок до една година. На 7 март 2011 г. президентът на САЩ отмени продължилото две години спиране на изпълнението, с което разреши възстановяването на водените от „военна комисия“ съдебни производства, и нареди законът да бъде изменен, за да позволява практиката да се държат лица задържани за неопределен срок и без повдигнати обвинения, какъвто е случаят в „Гуантанамо“. Също така е започнат процес на преразглеждане, позволяващ преразглеждане на делата след изтичането на първата година, а след това и на всеки 4 години. В „Гуантанамо“ остават 172 задържани лица, от които около 40 са определени за съдебни производства в наказателни съдилища или пред военна комисия. След 11 септември 2001 г. едва няколко дела са разгледани от военни комисии, предимно в случаите на заподозрени лица, признаващи се за виновни, докато успешно приключилите в граждански съдилища съдебни преследвания са над 170. Европейският парламент многократно призова за затварянето на центъра за задържане в Гуантанамо и приветства спирането на производствата, водени от военни комисии, като призова САЩ да гарантират, че задържаните в „Гуантанамо“ лица могат да се ползват от своите човешки права и основни свободи, въз основа на международното право и конституционното право на САЩ, както и че всички задържани лица, срещу които САЩ имат достатъчно доказателствен материал, се привличат незабавно и надлежно под съдебна отговорност чрез справедлив и открит процес, воден от компетентен, независим и безпристрастен съд, като в случай на осъдителна присъда изтърпят лишаването си от свобода в САЩ.
Ще повдигне ли Комисията, и по-специално върховният представител на ЕС по въпросите на външните работи, пред органите на САЩ въпроса, свързан със сериозното опасение на ЕС относно неотдавнашното решение за отмяна на преустановяването на съдебните процеси, водени от военна комисия, задържане за неопределен срок и непрекъснатото отлагане на затварянето на центъра за задържане в залива Гуантанамо?
Предприела ли е Комисията някога извършването на оценка на цялото съответно законодателство в държавите-членки, както и на официалните и неофициалните споразумения между разузнавателните служби на държавите-членки и на САЩ от гледна точка на правата на човека?
Какви действия и инициативи ще предприеме Комисията, и по-специално върховният представител, пред органите на САЩ с цел разрешаване на този въпрос?
