ВЪПРОС С ИСКАНЕ ЗА УСТЕН ОТГОВОР H-0092/10
за времето за въпроси на месечната сесия през Март 2010
съгласно член 116 от Правилника за дейността на ЕП
от
Nikolaos Chountis
към Съвета
Относно: Пакт за стабилност и състояние на обществените финанси в държавите-членки
На заседанията на Европейския съвет от 11 февруари и на Еврогрупата от 16 февруари бяха взети исторически решения. За пръв път държава-членка - Гърция, бива поставена под тристранно наблюдение, за пръв път Съветът диктува изрични мерки за заплатите, здравните системи, пенсионното осигуряване, държавната администрация, пазарите и др. Прави впечатление, че Съветът до днес не е споменал нищо за окаяното финансово състояние на другите държави от ЕС, като например Испания с нейния дефицит от 11.2% и темп на увеличение на дълга 20%, Франция - с дефицит 8.3% и увеличение на дълга 10%, Италия с дефицит 5.3% и дълг в размер на 114% от БВП, Португалия с дефицит 8.7% и темп на увеличение на дълга 10%, Великобритания с нейните 12% - колкото и на Гърция, и темп на увеличение на дълга 20%, както и за общия дълг на Нидерландия, който възлиза на 234% от БВП, на Ирландия - 222%, на Белгия - 219%, на Испания - 207% и на Гърция - 179%.
Съгласно горепосочените данни Пактът за стабилност на практика е отменен. Може ли Съветът да признае това? Може ли да ни информира дали огромните дългове в ЕС се дължат на различните „незаконни” пакети за подкрепа на банки и предприятия? Мерките в ущърб на гръцките трудещи се предвестник ли са на съответни „препоръки” по отношение на трудещите се в цялата еврозона? Гърция опитно зайче ли е, както твърди гръцкият министър-председател?
