19.2.2008
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 103, параграф 4 от правилника от
– João de Deus Pinheiro, Rodi Kratsa-Tsagaropoulou, Edward McMillan-Scott и Tokia Saïfi, от името на групата PPE-DE
– Pasqualina Napoletano, Thijs Berman, Véronique De Keyser, Richard Howitt, Jamila Madeira, Béatrice Patrie и Hannes Swoboda, от името на групата PSE
– Annemie Neyts-Uyttebroeck, Philippe Morillon и Elizabeth Lynne, от името на групата ALDE
– Brian Crowley, Cristiana Muscardini, Roberta Angelilli, Adam Bielan, Konrad Szymański, Ryszard Czarnecki, Eugenijus Maldeikis и Hanna Foltyn-Kubicka, от името на групата UEN
– Daniel Cohn-Bendit, Caroline Lucas, Margrete Auken, Jill Evans, David Hammerstein, Johannes Voggenhuber, Angelika Beer, Hélène Flautre, Cem Özdemir и Pierre Jonckheer, от името на групата Verts/ALE
– Francis Wurtz, Luisa Morgantini и Kyriacos Triantaphyllides, от името на групата GUE/NGL
вместо предложенията за резолюция, внесени от следните групи:
– ALDE ( B6‑0066/2008 )
– UEN ( B6‑0067/2008 )
– Verts/ALE ( B6‑0068/2008 )
– PSE ( B6‑0069/2008 )
– PPE-DE ( B6‑0071/2008 )
– GUE/NGL ( B6‑0072/2008 )
относно положението в ивицата Газа
Резолюция на Европейския парламент относно положението в ивицата Газа
Европейският парламент ,
–
като взе предвид предишните си резолюции относно Близкия изток, по-специално резолюцията от 1 юни 2006 г. относно хуманитарната криза в Палестинските територии и ролята на ЕС, от 16 ноември 2006 г. относно положението в ивицата Газа, от 21 юни 2007 г. относно програмата MEDA и финансовата подкрепа за Палестина - оценка, прилагане и контрол, от 12 юли 2007 г. относно Близкия изток и от 11 октомври 2007 г. относно хуманитарното положение в ивицата Газа ,
–
като взе предвид резолюции № 242 (1967 г.) и 338 (1973 г.) на Съвета за сигурност на ООН,
–
като взе предвид Четвъртата женевска конвенция (1949 г.),
–
като взе предвид декларацията от Анаполис от 27 ноември 2007 г.,
–
като взе предвид заключенията на Съвета по външни отношения от 23 юли 2007 г.,
–
като взе предвид декларацията относно положението в Газа на Комисията по политически въпроси, сигурност и права на човека към Евро-средиземноморската парламентарна асамблея от 28 януари 2008 г.,
–
като взе предвид резолюцията на Съвета по правата на човека към ООН относно нарушения на правата на човека в ивицата Газа от 24 януари 2008 г.,
–
като взе предвид член 103, параграф 4 от своя правилник,
A.
като има предвид, че в резултат на ембаргото върху движението на лица и стоки, на частичния отказ на достъп до питейна вода, храна и електроенергия и на липсата на основни стоки и услуги, хуманитарното положение в ивицата Газа допълнително се е влошило,
Б.
като има предвид, че пресичането на контролно-пропускателните пунктове от и към Газа са затворени от месеци насам и че ембаргото върху движението на лица и стоки е парализирало в още по-висока степен икономиката в ивицата Газа,
В.
като има предвид, че ключови сектори на обществените услуги, включително здравеопазването и образованието, са изправени пред сериозни затруднения поради липсата на основни материали, необходими за тяхното функциониране, както и че липсата на лекарства и на гориво за генераторите в болниците в ивицата Газа застрашава живота на палестинци,
Г.
като има предвид, че стотици хиляди палестинци се прекосили границата между ивицата Газа и Египет след разрушаването на граничната стена с цел да си набавят стоки от първа необходимост с оглед на основните им потребности, както и че египетските сили постепенно възвърнаха контрола си върху положението и отново затвориха границата на 3 февруари 2008 г., като сложиха край на свободното движение на палестинци съгласно искането на израелските органи;
Д.
като има предвид, че разрушаването на част от граничната стена и ограда е пряко следствие от крайно тежката хуманитарна криза в Газа, която доведе до опита на палестинското население да предяви жизненоважното си право на свобода на движение,
Е.
като има предвид, че след дълъг период на липса на подобни действия, нападение на атентатор самоубиец в Димона е убило и ранило израелски граждани; като има предвид, че е продължило обстрелването с ракети от палестинските милиции в ивицата Газа на израелската територия и че са продължили военните операции, причиняващи смъртта и излагащи на опасност граждани, както и извънсъдебните целенасочени убийства, извършвани от израелската армия в ивицата Газа,
Ж.
като има предвид, че ситуацията и неотдавнашните събития в ивицата Газа застрашават да подкопаят настоящите преговори между израелци и палестинци и усилията за сключване на споразумение до края на 2008 г. съгласно заявлението на страните, участващи в конференцията в Анаполис;
З.
като има предвид, че Европейският съюз е предоставил значителна финансова помощ на палестинците през последните години; като има предвид, че временният международен механизъм на ЕС и финансирането на проекти значително са допринесли да се избегне хуманитарно бедствено положение в ивицата Газа и в Западния бряг; като има предвид, че Комисията, програмата на ООН за развитие, Агенцията на ООН за палестинските бежанци в Близкия изток (UNRWA) и Световната банка са замразили временно няколко инфраструктурни проекти поради невъзможността да се внасят суровини; като има предвид, че тези хуманитарни служби, агенции и организации са продължили своята дейност в ограничен мащаб независимо от всички пречки; като има предвид, че Европейският съюз продължава да предоставя хуманитарна помощ на населението и преки субсидии на служителите на Палестинската власт в ивицата Газа; като има предвид, че PEGASE ще представлява нов механизъм за финансиране от страна на ЕС и на другите международни източници на помощи за Палестинските територии;
И.
като има предвид, че на международната конференция, проведена в Анаполис, всички страни изразиха желанието си за започване на нови преговори с оглед на създаването на суверенна и жизнеспособна Палестинска държава, редом с израелската държава, в която да цари сигурност,
Й.
като има предвид, че участниците в международната конференция на донорите на средства за Палестинската държава, проведена през м. декември 2007 г. в Париж, поеха ангажимент да предоставят общо 7,4 милиарда щ.д. за оказване на подкрепа за изграждането на капацитет и икономическото възстановяване в Палестина през следващите три години;
К.
като има предвид, че специалният пратеник на Четворката определи като приоритетни четири проекта за икономическо развитие и институционално изграждане за Палестинските територии, включително възстановяването на съоръженията за пречистване на отпадни води в Бейт Лахия в северната част на ивицата Газа;
1.
отново изразява дълбоката си загриженост във връзка с хуманитарната и политическа криза в ивицата Газа и нейните възможни тежки последици; счита, че неотдавнашните събития в Рафа, включително мирни събития и действия на насилие, са резултат от кризата в ивицата Газа;
2.
изразява дълбокото си съчувствие към гражданското население, засегнато от насилието в Газа и в южната част на Израел;
3.
отново отправя призива си за незабавно прекратяване на всички действия на насилие; призовава Израел да преустанови военните си действия, при които загиват и са изложени на опасност граждани, както и извънсъдебните целенасочени убийства; призовава Хамас, след незаконното завземане на ивицата Газа, да предотврати обстрелването с ракети на израелската територия от палестинските милиции в Газа;
4.
счита, че политиката да се изолира ивицата Газа е претърпяла провал както от политическа, така и от хуманитарна гледна точка; отново отправя своя призив към всички страни изцяло да съблюдават международното право и преди всичко международното хуманитарно право;
5.
счита, че действията на Египет във връзка с безредиците в Рафа, които предоставиха възможност на многобройни палестински семейства да получат достъп до стоки от първа необходимост с оглед на основните им потребности, са положителни; призовава египетското правителство да продължава да изпълнява активна роля за поддържане на мира и сигурността в този район;
6.
отново отправя своя призив за прекратяване на блокадата и за регулирано ново отваряне на контролно-пропускателните пунктове от и към Газа; призовава Израел да осигури движението на хора и стоки в Рафа, Карни и други контролно-пропускателни пунктове в съответствие със споразумението относно движението и достъпа; призовава за възобновяване на мисията на ЕС за оказване на гранично съдействие в Рафа; подкрепя изявлението на Върховния представител г-н Солана относно това, че следва да се разгледа възможността за предоставяне от Съвета на нов мандат за тази мисия; призовава за повишено международно присъствие в района с оглед на този контекст;
7.
приветства предложението от страна на Палестинската власт да поеме контрола върху пропускателните пунктове въз основа на споразумение, в което да участват Египет, Израел и Палестинската власт, и подкрепя неотдавнашната резолюция, приета от Арабската лига по този въпрос; въпреки това приканва Палестинската власт да спомогне за създаване на необходимите условия за привличане на участието в тази област на всички заинтересовани страни в ивицата Газа;
8.
счита, че гражданското население не трябва да бъде обект на военни действия и на каквито и да е колективни наказателни санкции; призовава Израел да изпълни международните си задължения като окупационна сила в ивицата Газа; призовава Израел да гарантира непрекъснато и достатъчно предоставяне на хуманитарна помощ, хуманитарно съдействие и основни стоки и услуги, включително доставки на гориво и електроенергия, за ивицата Газа; изразява дълбоката си загриженост във връзка с решението на Израел да въведе ограничаване на електроенергийните доставки за ивицата Газа, постепенно нарастващо с пет процента всяка седмица, за което не може да се счита, че съответства на минималните хуманитарни потребности; приветства петицията от страна на 10 израелски организации за защита на правата на човека срещу ограничаването на доставките на гориво и електроенергия в ивицата Газа;
9.
счита, че функционирането на публичните институции, които предоставят основни услуги, и дейността на международните хуманитарни служби, агенции и организации, които се стремят да подобрят условията на палестинците в ивицата Газа, изискват да се осъществи диалог между Палестинската власт и Хамас, въпреки настоящата политическа безизходица;
10.
подчертава огромното значение на поддържането на постоянни географски и търговски взаимовръзки между ивицата Газа и Западния бряг и на тяхното мирно и трайно политическо обединяване и призовава Хамас да преразгледа своето становище в съответствие с принципите на Четворката и по-рано съгласуваните международни задължения, както и да подкрепя мирния процес и настоящите преговори;
11.
отново отправя своя призив за незабавно освобождаване на ефрейтора от израелската армия Gilad Shalit, което би било възприето като израз на добра воля от страна на Хамас, както и за незабавното освобождаване от затвора на всички палестински бивши министри, членове на законодателния орган и кметове; признава значението на освобождаването на задържани лица с оглед на изграждането на доверие в контекста на настоящите преговори за мир;
12.
напомня на страните за ангажиментите, поети от тях в Анаполис, за провеждане на преговори в дух на добра воля с цел да се сключи мирен договор, с който да се разрешат всички неуредени въпроси, включително всички ключови въпроси, без изключение, както беше посочено в предишни споразумения, до края на 2008 г.; настоятелно призовава и двете страни да изпълнят своите задължения съгласно Пътната карта;
13.
призовава Съвета и Комисията да продължат да гарантират, съвместно с международната общност, предоставянето на хуманитарна помощ от първа необходимост за палестинците в ивицата Газа, като се обърне специално внимание на потребностите на особено уязвимите групи; подчертава значението на новия механизъм за финансиране PEGASE; въпреки това изразява дълбоката си загриженост във връзка с разрушаването на съоръженията, финансирани в рамките на хуманитарната помощ или на финансирането на проекти от страна на ЕС, като то подкопава резултатите от съдействието от страна на ЕС и се отразява на съпричастността на обществеността в държавите-членки;
14.
приветства резултатите от международната конференция на донорите на средства за Палестинската държава, проведена през м. декември миналата година, а именно поемането на ангажимент за предоставяне на над 7,4 милиарда щ.д., и призовава всички донори да изпълнят своите ангажименти за оказване на подкрепа за изграждането на бъдещата Палестинска държава в съответствие с плана за реформи и развитие, представен от министър-председателя Fayyad;
15.
изразява сериозната си загриженост относно последиците за околната среда и човешкото здраве от липсата на успех по отношение на извършване на поддръжка на съоръженията за пречистване на отпадни води, и по-специално призовава всички страни да улеснят достъпа до стоки, които са необходими за ремонта и възстановяването на станцията в Бейт Лахия, както беше посочено от специалния пратеник на Четворката;
16.
призовава за спешен и служещ за образец енергиен проект за Газа, евентуално в района на Рафа, с цел да се гарантира автономността и самостоятелността на производството на електроенергия и на обезсоляването на морската вода за населението;
17.
приканва Работната група по въпросите на Близкия изток да разгледа, в сътрудничество с Комисията и заинтересованите международни организации, последиците от разрушаването на инфраструктурата в ивицата Газа, като се обърне специално внимание на съоръженията, финансирани в рамките на хуманитарната помощ или на финансирането на проекти от страна на Европейския съюз;
18.
възлага на своя председател да предаде настоящата резолюция на Съвета, Комисията, върховния представител по Общата външна политика и политика на сигурност, правителствата и парламентите на държавите-членки, генералния секретар на ООН, специалния пратеник на Четворката за разрешаване на конфликта в Близкия изток, председателя на Евро-средиземноморската парламентарна асамблея, председателя на Палестинската власт, палестинския Законодателен съвет, израелското правителство, Кнесет и египетското правителство и парламент.
