ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0137/08
съгласно член 108 от Правилника за дейността на ЕП
от
Baroness Sarah Ludford
и
Alexander Alvaro
, от името на групата ALDE
към Комисията
Относно: Последствия от делото S. и Marper срещу Обединеното кралство във връзка със защитата на личния живот в борбата срещу тероризма
Още от предишния си мандат, във връзка с въпросите за системата Echelon и PNR данните, Европейският парламент многократно поставя, включително пред Съда на Европейските общности, проблема за несъвместимостта с принципите на демократичното общество и с член 8 от Европейската конвенция за защита правата на човека (ЕКПЧ) на национални разпоредби и разпоредби на ЕС, които позволяват следното: отклоняване на събрани с търговска цел или за обществени услуги лични данни, които се ползват най-общо в сферата на сигурността от правоприлагащи органи; системно и всеобхватно улавяне и запазване на данни за лица, които не са извършили никакво престъпление и които не представляват реална или актуална заплаха за обществената сигурност. Тази несъвместимост е потвърдена отново от Европейския съд за правата на човека в неговото ключово решение от 4 декември 2008 г. по делото S. и Marper срещу Обединеното кралство. Съдът постановява, че законодателството на Обединеното кралство нарушава член 8 от ЕКПЧ (право на зачитане на личния и семейния живот), тъй като "поголовното и безразборно естество на правомощията за запазване на отпечатъци от пръсти, клетъчни проби, и ДНК профили на лица, заподозрени, но неосъдени за правонарушения ... не постига справедливо равновесие между конкуриращите се обществени и частни интереси" и че съответно "въпросното запазване е представлявало непропорционално вмешателство в правото на ищците на зачитане на личния им живот и не би могло да се счита за необходимо в едно демократично общество". Съдът също така отбелязва факта, че Обединеното кралство е единствената държава, която позволява запазване за неопределено време на тези данни "за всяко лице на всякаква възраст, което е заподозряно в извършване на правонарушение, подлежащо на регистриране" и липсата на възможности за оправданото лице да осигури премахването или унищожаването на тези данни. Съдебното решение също така припомня, че данни се обменят на европейско равнище чрез базата данни ШИС. Еврокомисарят по правата на човека е изразявал загриженост във връзка с подронването на правото на личен живот в борбата срещу тероризма, привличайки внимание към това, че се създава "общество под наблюдение", към по-интензивната употреба на метода на профилиране, както и към риска от дискриминация и отчуждение.
С оглед на гореизложеното, изискванията пред законодателството на ЕС следва да бъдат съгласувани с ЕКПЧ (член 6, параграф 2 от Договора за ЕС) и държавите-членки да са пряко отговорни пред Съда за правата на човека в Страсбург при нарушаване на член 8 от ЕКПЧ, включително при въвеждане на правни норми на ЕС в националното законодателство (виж делото пред Европейския съд за правата на човека Bosphorus срещу Ирландия C.30 юни 2005):
1. Ще провери ли Комисията, след като се консултира с Агенцията на ЕС за основните права, работната група по член 29 и Eвропейския надзорен орган по защита на данните, дали съществуват евентуални подобни практики и ще оцени ли повторно на основата на принципите от решението Marper тяхната законосъобразност, по отношение например на тяхната пропорционалност и необходимост, както и тази на различните национални и европейски законодателни и административни инструменти и проекти за събиране и обмен на данни и за профилиране, като Прюм, ШИС, ВИС, МИС, входно-изходна схема, програма за регистрирани пътници, PNR, Евродак, Европол, Евроюст, Директивата относно запазването на данни и т.н.? Ще направи ли Комисията декларация, с която да изясни, че обработката и използването на данни са строго ограничени в рамките на целта, за която данните са събрани първоначално?
2. Съгласна ли е Комисията, че ЕС и другите държавите-членки следва понастоящем да се въздържат от употреба на биометрични данни, събрани и изпратени от Обединеното кралство (или от която и да е друга държава-членка) в контекста на сътрудничеството в ЕС, или да премахнат или унищожат данните, които не съответстват на решението на Европейския съд за правата на човека?
