28.1.2010 B7-0087/10 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник- председателя на Комисията/върховния представител на ЕС по въпросите на външните работи и политиката на сигурност
съгласно член 110, параграф 2 от Правилника за дейността на ЕП
относно неотложната помощ за Хаити
Patrick Le Hyaric
,
Sabine Wils
,
Helmut Scholz
,
Nikolaos Chountis
,
Miguel Portas
,
Willy Meyer
,
Jacky Hénin
,
Jean-Luc Mélenchon
,
Gabriele Zimmer
,
Marie-Christine Vergiat
от името на групата GUE/NGL
PE432.940v01-00 B7‑0087/10 Резолюция на Европейския парламент относно неотложната помощ за Хаити
Европейският парламент ,
– като взе предвид последния призив на ООН за предоставянето на помощ на Хаити,
– като взе предвид доклада на Европейската комисия относно земетресението в Хаити,
– като взе предвид първите мерки за оказване на неотложна помощ, взети от Европейската комисия,
– като взе предвид първата среща на международно равнище в Монреал за възстановяването на Хаити,
– като взе предвид член 110, параграф 2 от своя правилник,
А. като има предвид мащаба на земетресението, опустошило Хаити, и огромните разходи от човешко, социално и здравно естество, които произтекоха от него,
Б. като има предвид присъщата за страната изостаналост в развитието и състоянието на крайна социална и икономическа бедност, при която, преди бедствието, по-голямата част от дванадесет милионното население на Хаити преживяваше с по-малко от два долара на ден,
В. като има предвид, че това състояние на крайна бедност засили последиците от опустошителното земетресение, като стана причина за най-сериозната хуманитарна криза от десетилетия насам,
Г. като има предвид, че Франция и международните институции (начело, на които застава МВФ) наложиха колосален дълг и обслужване на дълга на държавата, което доведе до изоставането в нейното развитие,
Д. като има предвид, че според ООН неотложната помощ, която трябва да бъде предоставена на Хаити, възлиза на 575 милиона американски долара,
Е. като има предвид, че спешно трябва да се предприеме възстановяване и развитие на страната в краткосрочен, средносрочен и дългосрочен план,
Ж. като има предвид, че Хаити ще възвърне необходимата политическа, икономическа и социална стабилност само при зачитане на демократичните принципи и на свободата за самостоятелно вземане на решения,
1. потвърждава отново своята солидарност със сериозно засегнатото от бедствието население на Хаити и приветства незабавното мобилизиране на неотложна помощ по света, а именно посредством сключените с 46 държави споразумения за изпращане на граждански специалисти и подпомагане възстановяването на страната;
2. отново потвърждава първостепенната роля на ООН за координиране на международната хуманитарна помощ и акцентира върху факта, че правителството и населението в Хаити са тези, които трябва да изиграят главната роля за изграждането на съответните структури, които ще позволят възстановяването на страната;
3. акцентира върху необходимостта от зачитане на принципа за териториална цялост и неприкосновеност на Хаити;
4. изисква незабавното и окончателно опрощаване на всички международни дългове на Хаити към международните финансови институции като Световната банка, МВФ и Междуамериканската банка за развитие, но също така и към основните търговски партньори на Хаити като САЩ и ЕС;
5. подкрепя в неговата цялост конкретното сътрудничество, започнато от различните държави, по-специално осемте мерки, приети по време на последната среща на върха на с траните от Боливарската алтернатива за Америка (ALBA), а именно:
- финансовата подкрепа от страна на Хуманитарния фонд на ALBA за Хаити,
- продължаване предоставянето на енергийната помощ посредством „Petrocaribe” и съставянето на специален план за директно захранване с гориво на превозните средства за предоставяне на хуманитарна помощ,
- селскостопански инициативи за предоставяне на храни и производствени планове, както и кампанията за повторно залесяване,
6. изисква от Комисията, Съвета и от държавите-членки да предприемат всички необходими мерки за изпращането на хуманитарна помощ в Хаити, под парична форма и чрез изпращане на граждански специалисти (лекари, специализирани работници...), за справяне с извънредното положение и подпомагане възстановяването на страната;
7. изисква създаването на механизъм за сътрудничество за локализиране, превенция и защита при земетресения по време на възстановяването на страната;
8. подкрепя проекта за организиране на голяма конференция под егидата на ООН относно възстановяването и устойчивото развитие на Хаити;
9. възлага на своя председател да предаде настоящата резолюция на Съвета, на Комисията, на Съвета на държавите от АКТБ, на съпредседателите на Съвместната парламентарна асамблея АКТБ-ЕС, на генералния секретар на ООН, на Общността на държавите от Карибския басейн и на органите на властта в Хаити.
