P6_TA(2008)0476
Последващи мерки при процеса "Ламфалуси": бъдеща структура на надзора
A6-0359/2008
Резолюция на Европейския парламент от 9 октомври 2008 г. съдържащ препоръки към Комисията относно последващи мерки при процеса "Ламфалуси": бъдеща структура на надзора ( 2008/2148(INI) )
Европейският парламент,
–
като взе предвид Четвъртата директива 78/660/ЕИО на Съвета от 25 юли 1978 г. приета на основание член 54, параграф 3, буква ж) от Договора относно годишните счетоводни отчети на някои видове дружества ОВ L 222, 14.8.1978 г., стр. 11.
,
–
като взе предвид Седмата директива 83/349/ЕИО на Съвета от 13 юни 1983 г. приета на основание член 54, параграф 3, буква ж) от Договора относно консолидираните счетоводни отчети ОВ L 193, 18.7.1983 г., стр. 1.
,
–
като взе предвид Директива 86/635/ЕИО на Съвета от 8 декември 1986 г. относно годишните счетоводни отчети и консолидираните счетоводни отчети на банки и други финансови институции ОВ L 372, 31.12.1986 г., стр. 1.
,
–
като взе предвид Директива 91/674/ЕИО на Съвета от 19 декември 1991 г. относно годишните счетоводни отчети и консолидираните счетоводни отчети на застрахователните предприятия ОВ L 374, 31.12.1991 г., стр. 7.
,
–
като взе предвид Директива 94/19/EО на Европейския парламент и на Съвета от 30 май 1994 г. относно схемите за гарантиране на депозити ОВ L 135, 31.5.1994 г., стр. 5.
,
–
като взе предвид Директива 2001/24/ЕО на Европейския парламент и на Съвета от 4 април 2001 г. относно оздравяването и ликвидацията на кредитни институции ОВ L 125, 5.5.2001 г., стр. 15.
,
–
като взе предвид Директива 2002/87/ЕО на Европейския парламент и на Съвета от 16 декември 2002 г. относно допълнителния надзор на кредитните институции, застрахователните предприятия и на инвестиционните посредници към един финансов конгломерат ОВ L 35, 11.2.2003 г., стр. 1.
,
–
като взе предвид Директива 2004/39/ЕО на Европейския парламент и на Съвета от 21 април 2004 г. относно пазарите на финансови инструменти ОВ L 145, 30.4.2004 г., стр. 1.
,
–
като взе предвид Директива 2004/109/ЕО на Европейския парламент и на Съвета от 15 декември 2004 г. относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар ОВ L 390, 31.12.2004 г., стр. 38.
,
–
като взе предвид Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции (преработена) ОВ L 177, 30.6.2006 г., стр. 1.
,
–
като взе предвид Директива 2006/49/ЕО на Европейския парламент и на Съвета от 14 юни 2006 г. относно капиталовата адекватност на инвестиционните посредници и кредитните институции (преработена) ОВ L 177, 30.6.2006 г., стр. 201.
,
–
като взе предвид измененото предложение на Комисията за директива на Европейския парламент и на Съвета относно животозастраховането предприемането и осъществяването на застрахователна и презастрахователна дейност ("Платежоспособност ІІ")(преработена), ( COM(2008)0119 ),
–
като взе предвид Съобщението на Комисията от 27 септември 2004 г. относно превенцията и борбата с корпоративни и финансови нарушения ( COM(2004)0611 ),
–
като взе предвид Препоръката на Комисията 2004/913/ЕО от 14 декември 2004 г. за насърчаване на подходящ режим за възнаграждение на директорите на листнати дружества ОВ L 385, 29.12.2004 г., стр. 55.
,
–
като взе предвид резолюциите си от 11 юли 2007 г. относно политика в областта на финансовите услуги (2005–2010 г.) – Бяла книга ОВ C 175E, 10.7.2008 г., .стр. 392.
, от 4 юли 2006 г. относно консолидирането на сектора на финансовите услуги ОВ C 303E, 13.12.2006 г., .стр. 110.
, от 28 април 2005 г. относно настоящото състояние на интеграцията на финансовите пазари на ЕС ОВ C 45E, 23.2.2006 г., .стр. 140.
и от 21 ноември 2002 г. относно правилата за осъществяване на пруденциален надзор в Европейския съюз ОВ C 25E, 29.1.2004 г., .стр. 394.
,
–
като взе предвид доклада на Форума за финансова стабилност от 7 април 2008 г. относно подобряването на пазарната и институционална издръжливост,
–
като взе предвид заключенията на Съвета относно надзорната рамка на ЕС и механизмите за финансова стабилност, приети на 14 май 2008 г. и заключенията на Съвета относно свързани въпроси след неговите срещи на 3 юни 2008 г., на 4 декември 2007 г. и на 9 октомври 2007 г.,
–
като взе предвид член 192, втори параграф от Договора за ЕО,
–
като взе предвид членове 39 и 45 от своя правилник,
–
като взе предвид доклада на Комисията по икономически и парични въпроси ( A6-0359/2008 ),
А.
като има предвид текущия преглед на Директиви 2006/48/EО и 2006/49/EО и очакваното предложение относно агенциите за кредитен рейтинг;
Б.
като има предвид, че Комисията не взе под внимание редицата искания на Парламента, включително отправените в гореспоменатите резолюции и като има предвид, че в приложението е изложен списък с препоръки относно възможността да се подобри функционирането на надзора на финансовите пазари;
В.
като има предвид, че финансовият надзор не е в синхрон с пазарната интеграция и че еволюцията на финансовите пазари на световно равнище изисква осъвременяване на съществуващите системи за регулиране и надзор с цел по-доброто справяне със системните рискове, осигуряването на финансова стабилност, постигането на целите на Европейския съюз и допринасянето за подобрено световното финансово управление;
Г.
като има предвид, че всички предложения за законодателство, направени от Парламента следва да се основават на принципи и че препоръките, отправени в приложението следва да бъдат разработени при консултации с надзорните органи, участниците на финансовите пазари и другите релевантни организации;
Д.
като има предвид нарастващия брой пан-европейски образувания, чиито дейности обхващат няколко държави-членки; като има предвид, че взаимовръзките на много национални органи доведоха до увеличаване на сложността и до размиване на отговорността особено по отношение на пруденциалния надзор на макроравнище и управлението на кризи;
Е.
като има предвид настоящата финансова криза, която беше предизвикана от рисковите ипотечни кредити в САЩ и производните продукти, и се разпространи в цял свят поради все по-интегрирания характер на пазарите, засилвайки индикациите, че съществуващите механизми за регулиране и надзор на финансовия пазар не са достатъчно съгласувани нито на равнище ЕС, нито на международно равнище; като има предвид, че следователно една реформа на механизмите за регулиране и надзор на финансовите пазари е навременна;
Ж.
като има предвид, че кризата доведе до кредитен натиск, който наложи по-високи цени на кредитите за много участници на пазара; като има предвид, че икономическият растеж и равнището на заетост търпят спад поради настоящата нестабилност на финансовите пазари;
З.
като има предвид, че посредничеството на капиталовите пазари и новите видове финансови инструменти донесоха предимства, но също така породиха нови източници на системен риск на световно равнище;
И.
като има предвид, че моделът "създаване-разпространение" (originate-to-distribute) увеличи конкуренцията и доведе до разпределяне на риска; като има предвид, че този модел също така намали стимулите за оценка и наблюдение на риска и в някои случаи доведе до провал при добросъвестната проверка (дю дилиджънс);
Й.
като има предвид, че неподходящи практики като неадекватно управление на риска, безотговорно отпускане на заеми, прекомерна задлъжнялост (ливъридж), слаб дю дилиджънс и внезапното изтегляне на ликвидност представляват значителни рискове за финансовите институции и могат да застрашат финансовата стабилност;
К.
като има предвид, че иновативни техники, предназначени да намалят риска на микроравнище и които сами по себе са в съответствие с настоящата нормативна уредба, биха могли да доведат до концентрация на риска и до системен риск;
Л.
като има предвид, че регулаторният арбитраж с негативни последици, следва да бъде предотвратен;
М.
като има предвид, че нарастващият презграничен характер на банковото дело в Европа и необходимостта да се отговори п координиран начин на неблагоприятни сътресения, както и необходимостта от ефективно справяне със системните рискове, изискват намаляването, в най-голяма възможна степен, на различията между националните уредби на държавите-членки; като има предвид необходимостта да се направи крачка напред отвъд вече проведените проучвания на Комисията в това отношение и да се измени Директива 94/19/ЕО колкото е възможно по-скоро, за да се предостави еднакво ниво на защита на банковите депозити в целия Европейски съюз с цел запазването на финансовата стабилност и доверието на вложителите и избягването на изкривяване на конкуренцията;
Н.
като има предвид, че трябва да се осигурят адекватни равнища на прозрачност по отношение на обществото, инвеститорите и надзорните органи;
О.
като има предвид, че схемите за изплащане на възнаграждения, които отразяват индивидуалните и корпоративните резултати, следва да не възнаграждават прекомерното поемане на риск в краткосрочен план за сметка на необходимите в дългосрочен план резултати и предпазливост;
П.
като има предвид, че трябва да се обърне внимание и да се осъществява наблюдение на конфликти на интереси, които могат да възникнат в резултат на бизнес модела, използван от финансови институции, агенции за кредитен рейтинг, дружества за одит и дружества, предоставящи правни услуги;
Р.
като има предвид, че грешките, допуснати от агенциите за кредитен рейтинг по отношение на комплексни структурирани продукти и погрешното схващане на значението на рейтинга от страна на участниците на пазара създадоха значими отрицателни външни фактори и несигурност на пазарите; като има предвид, че процедурите на агенциите за кредитен рейтинг се нуждаят от преразглеждане;
С.
като има предвид, че решенията по отношение на саморегулирането, които бяха предложени от агенциите за кредитен рейтинг все още не са изпробвани и вероятно са недостатъчни, за да отговорят на централната роля, която те имат във финансовата система;
Т.
като има предвид, че интегрирането на пазара, макар че като цяло е благотворно, следва да бъде съпътствано от подходящо интегриран подход по отношение на надзора, който също така да избягва ненужната бюрокрация и да е в съответствие с политиките за по-добро регулиране;
У.
като има предвид, че Комисията следва да направи изчерпателна оценка на въздействието на дадено законодателно предложение;
Ф.
като има предвид, че Европейският съюз се нуждае от по-последователни и по-ефективни, съответно прилагани, но не и твърде обременяващи регулация и надзор, за да се намали рискът от бъдещи финансови кризи и за да се осигурят условия на равнопоставеност през граница и между всички участници на пазара; като има предвид, че Европейският съюз следва да има водеща международна роля, както и да засили последователното изпълнение и сближаване на собствената си нормативна уредба и надзор;
Х.
като има предвид, че е необходимо обширно преразглеждане на настоящия регулаторен режим и на механизмите за надзор в ЕС, заедно с мерки за подобряване на световното сътрудничество в областта на надзора като се обхване рамката за капиталова адекватност, прозрачността и управлението като ключови предпоставки за ефективни механизми за регулиране и надзор по координиран начин;
Ц.
като има предвид, че подходът в областта на надзора следва да бъде адаптиран към спецификите на дейността и нейните аспекти, които вече са регулирани; като има предвид, че целите на надзора на финансовия пазар и на пруденциалния надзор на определени институции варират;
Ч.
като има предвид, че бъдещите предложения следва да вземат предвид преговорите по предложението за директива "Платежоспособност II" и преразглеждането на Директиви 2006/48/ЕО и 2006/49/ЕО;
Ш.
като има предвид, че сътрудничеството в областта на надзора е необходимо да вземе предвид измерението на надзора, свързано с трети държави при надзора на международни групи, тъй като повечето, ако не всички, основни финансови групи в Европейския съюз имат интереси в трети държави;
Z.
Щ. като има предвид, че след заключенията на Съвета от 3 юни 2008 г., от 4 декември 2007 г. и от 9 октомври 2007 г., вече се подготвя основна работна програма, за да се направят целеви подобрения в механизмите за сътрудничество в областта на надзора на равнище ЕС; като има предвид, че обширни работни програми са в ход както в Европейския съюз, така и по света с цел да се установят причините за нестабилност на пазара и да се реагира по подходящ начин;
АА.
като има предвид, че до есента на 2008 г. следва да бъде създадена "група на мъдрите", която да обедини различните заинтересовани страни, като надзорни органи, регулаторни органи, представители на отрасъла и да изработи дългосрочна концепция относно надзора; като има предвид, че тази група следва да бъде натоварена с разработването на модел и пътна карта за по-радикална реформа в дългосрочен план по посока на пълна институционална интеграция; като има предвид, че освен архитектурата на финансовия надзор, тази група би могла да разглежда и въпроси като например единен набор от правила за финансов надзор, схема за гарантиране на депозити и общ режим за несъстоятелност, които са равносилни на интегрирана финансова система и система за надзор;
1.
Отправя искане към Комисията да му представи, на основание член 44, член 47, параграф 2, член 55, член 95, член 105, параграф 6, член 202, член 211 или член 308 от Договора за ЕО и преди 31 декември 2008 г., законодателно предложение или предложения, което/които да обхваща/т въпросите, разгледани в подробните препоръки по-долу;
2.
Удостоверява, че препоръките зачитат принципа на субсидиарност и основните права на гражданите;
3.
Преценява, че, по целесъобразност, финансовите последици на исканото предложение или предложения следва да бъдат поети от бюджетни средства на ЕС;
4.
Възлага на своя председател да предаде настоящата резолюция и придружаващите я подробни препоръки съответно на Комисията, Съвета както и на правителствата и парламентите на държавите-членки.
ПРИЛОЖЕНИЕ КЪМ РЕЗОЛЮЦИЯТА
:
ПОДРОБНИ ПРЕПОРЪКИ ОТНОСНО СЪДЪРЖАНИЕТО
НА ИЗИСКАНОТО(ите) ПРЕДЛОЖЕНИЕ(я)
1.
Препоръка 1 - основни предпоставки за ефективни механизми за регулиране и надзор
Европейският парламент счита, че законодателният(те) акт(ове), който/които ще бъде(ат) приет(и), следва да има(т) за цел да регулира(т):
1.1.
Мерки за подобряване на регулаторната рамка на ЕС по отношение на финансовите услуги
Рамка за капиталова адекватност, по-специално:
а)
преразглеждане на нормите за капиталови изисквания като се засилят разпоредбите относно управлението на риска, ликвидността и експозициите по последователен и, по целесъобразност, антицикличен начин за образувания, които извършват дейност на финансовите пазари и осигуряване на подходящи капиталови изисквания за всички образувания, които извършват дейност на финансовите пазари, като се вземе предвид системния риск;
б)
повишаване на устойчивостта на рамката за капиталова адекватност с цели справяне с дезинтеграция на финансовия пазар, като същевременно се зачитат отговорностите на националните органи;
в)
гарантиране, че правилата са антициклични доколкото е възможно;
г)
реформиране на рамката, за да се подобри управлението на риска; осигуряване адекватността на математическите модели и, по целесъобразност, разширяване на спектъра от сценарии и честотата на тестовете за стрес;
д)
осигуряване на подходящи капиталови изисквания за комплексните финансови продукти и дериватите;
е)
осигуряване на разкриване на задбалансови позиции, структурирани инвестиционни средства и на всички инструменти за подпомагане на ликвидността и изискване за съответна оценка на рисковете, които те представляват, така че участниците на пазара да са осведомени за тяхното съществуване и за начина им на функциониране.
1.2.
Мерки за подобряване на прозрачността
а)
секюритизация: насърчаване на прозрачността, яснотата и предоставянето на данни относно комплексните финансови продукти и процеса на секюритизация, като се вземат предвид инициативите на отрасъла в тази област; гарантиране, че процесът на секюритизация и определяне на кредитния рейтинг не води до неоправдано увеличаване на общата стойност на секюритизираните продукти, надвишаваща стойността на базисните активи;
б)
комплексни финансови продукти: гарантиране, че агенциите за кредитен рейтинг използват последователна и подходяща терминология за определяне на рейтинга, която разяснява каква е разликата между тези продукти особено от гледна точка на волатилността, комплексността и уязвимостта по отношение на пазарния стрес, като същевременно отчита необходимостта инвеститорите да разработят процедури за оценка на качеството на структурираните продукти, без да разчитат единствено на рейтинги;
в)
счетоводни правила, оценка и ценообразуване:
i)
осигуряване на подходяща счетоводно третиране на инструментите за секюритизация, чрез които се извършват съществени операции, така че дружествата и финансовите институции да не могат изкуствено да отчитат задбалансово съществени инвестиционни средства със специална цел или структурирани инвестиционни средства и др;
ii)
гарантиране, че правилата за оценка и стандартите за определяне на цена за комплексните финансови продукти са подходящи, по-специално в контекста на IAS 39 и са разработени в сътрудничество с IASB и други компетентни международни организации;
г)
нерегулирани пазари: увеличаване на прозрачността на извънборсовите пазари ("over-the-counter") по отношение на ликвидността им, вземане под внимание на основните източници на системен риск (т.е. риск от концентрация на насрещната страна) и, когато е целесъобразно, насърчаване на участниците на пазара да уреждат извънборсовите сделки в клирингови къщи.
1.3.
Мерки в областта на управлението
а)
секюритизация: изискване първоначалните създатели да оценяват наблюдават риска и да гарантират прозрачността на дълговите ценни книжа или на ипотечните облигации, за да позволят на инвеститорите да извършат адекватен дю дилиджънс;
б)
схеми за възнаграждение: гарантиране, че финансовите институции разкриват политиката си на определяне на възнаграждението, включително опциите за придобиване на акции, по-специално заплащането и пакетите за изплащане на възнаграждения на директорите; гарантиране, че всички транзакции, включващи членове на управителните органи могат да бъдат ясно идентифицирани във финансовите отчети; гарантиране, че органите за пруденциален надзор включват в оценката си за управлението на риска влиянието на схемите за възнаграждение и бонуси както и данъчното облагане, за да се гарантира, че те съдържат балансирани стимули и не насърчават поемането на прекомерни рискове;
в)
режим на корпоративна отговорност: гарантиране, че се въвеждат режими на отговорност, предвиждащи подходящи глоби и други санкции за неспазване на законодателството, уреждащо финансовите услуги, които позволяват лицата, заемащи изпълнителни длъжности във финансови институции, да бъдат временно или окончателно лишени от правото да работят във всички или в съответните сфери на финансовия сектор в случаи на нарушаване на задълженията си или на противозаконна търговия;
г)
агенции за кредитен рейтинг: мерки по отношение на, например, конфликт на интереси, системи за гарантиране на качеството и надзор, съвместими с разгледаните препоръки на Форума за финансова стабилност, Международната организация на комисиите по ценни книжа, Европейския комитет на регулаторите на ценни книжа и Експертната група по европейските пазари на ценни книжа относно потенциалните подобрения в процесите на определяне на кредитния рейтинг, като по целесъобразност се ползва опита от надзора, извършван от одиторите; следва да се обърне особено внимание на: прозрачност на методите за определяне на кредитния рейтинг, на прогнозите и стрес тестовете; възможност надзорните органи да поискат "одитна следа" на кореспонденцията на първоначалния създател и агенцията за кредитен рейтинг и да бъдат уведомени в случай на сериозни основания за загриженост по отношение на моделите; гарантиране, че агенциите за кредитен рейтинг осигуряват по-пълна информация относно особените характеристики на комплексните дългови продукти, продукти свързани с ипотеки и традиционни дългови инструменти, както и че агенциите за кредитен рейтинг използват различни символи за определянето на рейтинга на комплексните дългови продукти, продуктите свързани с ипотеки и традиционните дългови инструменти; насърчаване на прозрачността на агенциите за кредитен рейтинг, осигуряване на по-голяма прозрачност по отношение на методите и критериите във връзка с определени рейтинги на комплексни дългови продукти, продукти свързани с ипотеки и традиционни дългови инструменти.
2.
Препоръка 2 – Финансова стабилност и мерки по отношение на системния риск
Европейският парламент счита, че законодателният(те) акт(ове), който/които ще бъде(ат) приет(и), следва да има(т) за цел да регулира(т):
а)
финансовата стабилност и системния риск: създаване на бази данни, сценарии в перспектива, политики по отношение на пруденциалния надзор на макро равнище и за финансовата стабилност, както и система за ранно предупреждение и да се гарантира, че Европейската централна банка (ЕЦБ), Европейската система на централните банки (ЕСЦБ) и Комитета за банков надзор (КБН) към ЕСЦБ имат активна роля в тяхното иницииране, разработване и действие; гарантиране, че надзорните органи на ЕС и централните банки предоставят на ЕЦБ, чрез КБН, съответната непублична и поверителна актуализирана единна микропруденциална/и информация/данни, с цел да й дадат възможност да изпълни тази функция и да предотврати системния риск;
б)
Механизми за превенция, управление и решаване на кризи в ЕС: По-специално:
i)
засилване, когато е необходимо, на механизмите за превенция и управление на кризите на равнище ЕС, включително:
-
мониторинг и оценка на системните финансови рискове на равнище ЕС;
-
създаване на система за ранно предупреждение и на механизъм за ранна намеса на равнище ЕС с цел справяне с нестабилни предприятия, когато е засегната презгранична финансова група от ЕС или когато е застрашена финансовата стабилност на ЕС; този механизъм следва да e добре формулиран, ясен
,
с потенциал за бързо действие и да е в съответствие с правилата на ЕС за предоставяне на държавна помощ;
-
улесняване на презграничното прехвърляне на средства в рамките на дадена група при екстремни ситуации, като се вземат предвид интересите на кредиторите на отделните образувания от групата и като се вземе предвид Директива 2001/24/ЕО;
-
презгранично управление на кризите и изясняване на правилата за предоставяне на държавна помощ в случаи на презгранична криза;
ii)
засилване на механизмите за решаване на кризи
,
като се подобрят правилата на ЕС по отношение на процедурите по ликвидация и предвиждане на механизми за поделяне на тежестта между съответните държави-членки в случаи на обявяване в несъстоятелност в рамките на презгранични финансови групи;
в)
обезпечаване на спешното преразглеждане на правилата на ЕС за гарантиране на депозитите за да избегнат произволни равнища на гаранциите в държавите-членки, които могат допълнително да повишат волатилността и да подронят финансовата стабилност вместо да повишат сигурността и доверието на вложителите; те също така следва да осигурят равни условия за финансовите институции; правилата на ЕС за гарантиране на депозитите следва да се изменят, за да се подпомогне по-нататъшното разработване на ex-ante схеми, финансирани с вноски от финансовите институции; равнището на възстановяване, следва да бъде значително увеличено и следва в разумен срок да се осигури възможност за възстановяване на средства на клиентите на дребно в случай на нестабилност на финансова институция, включително в ситуации от презграничен характер.
г)
насърчаване на подобни правила за гарантиране на застраховките, като се отчита разликата в характера на застрахователния и банковия сектор;
д)
осигуряване на разнообразие на пазара и насърчаване на институциите с финансиране или задължения за дълъг срок, да разнообразят пазара и рисковете за ликвидността.
3.
Препоръка 3 – Надзорна рамка
Европейският парламент счита, че законодателният(те) акт(ове), който/които ще бъде(ат) приет(и), следва да има(т) за цел да регулира(т), рационализира(т), интегрира(т) и допълва(т) настоящата система за надзор по следния начин
:
3.1.
Надзор на големи презгранични финансови групи:
а)
до 31 декември 2008 г. регламент ще предвиди изисквания колегиуми на надзорните органи за най-големите презгранични финансови групи или холдингови дружества, които извършват дейност в ЕС. Регламентът следва да съдържа ясни критерии за определяне на презграничните финансови групи или холдингови дружества, за които тези колегиуми ще бъдат задължителни. В случаите на значимо участие на трета държава, следва да се избягват отделните паралелни структури и надзорните органи на третата държава биха могли да бъдат поканени да участват доколкото е разумно и осъществимо;
б)
колегиумите ще се състоят от представители на националните надзорни органи, които се занимават с пруденциалния надзор. Регламентът следва да съдържа ясни принципи за националните надзорни органи, които трябва да бъдат представени в задължителните колегиуми, като се вземе предвид пазарния дял на групата в дадена държава-членка, обемът на презграничните операции, обемът и стойността на активите, за да се отрази значимостта на дейностите на групата като се гарантира, че ще бъдат представени всички държави-членки, в които предприятието-майка, дъщерните предприятия и по-големите клонове осъществяват дейност и като се отчете също така необходимостта от участие на надзорни органи от трети държави, когато е разумно и осъществимо. Следва да се обърне специално внимание на предизвикателствата, пред които са изправени надзорните органи в условията на бързо развиващи се икономики. С оглед постигане на интеграция на оперативно равнище, консолидиращият надзорен орган трябва да има изцяло ръководна роля по отношение на процесите в рамките на колегиума, т.е. консолидиращият надзорен орган трябва да бъде основна точка за контакт за финансовата група, като се гарантира делегиране на задачи и отговорности между членовете на колегиума;
в)
по принцип колегиумите се председателстват от консолидиращия надзорен орган от държавата-членка, където е централното управление или основното представителство за ЕС на презграничната финансова група или холдингово дружество. Консолидиращият надзорен орган осигурява седалище и основната част от персонала на секретариата;
г)
осигурява събиране, обмен и достъп до съответната информация между членовете на колегиума и между всички ангажирани надзорни органи в рамките на ЕС и насърчава мерките за оптимизиране на обмена на информация с надзорни органи от трети държави;
д)
колегиумите ще решават, по целесъобразност, въз основа на системата на гласуване с квалифицирано мнозинство, основана на принципи и цели, които ще осигурят последователност, честно и подходящо отношение, равни условия.
3.2.
Конфигурация на надзора на равнище ЕС: Комитети на ниво 3 от процеса "Ламфалуси"
а)
до 31 декември 2008 г. по силата на регламент ще бъде подсилен и изяснен статута и отчетността на комитетите на ниво 3 от процеса "Ламфалуси", като им се даде правен статут съизмерим с техните задължения и ще се координира и рационализира дейността на различните надзорните органи за сектора, ще се подсилят техните задачи и ще се осигури подходящият персонал и ресурси;
б)
в допълнение към консултативни задачи комитетите на ниво 3 от процеса "Ламфалуси" ще получат задача (както и инструменти и ресурси) да осигуряват и да насърчават активно сближаване на практиките на надзор и равнопоставеност при прилагането и въвеждането в сила на законодателството на ЕС. Националните надзорни органи следва да поемат ангажимент за изпълнението на задачите и решенията на комитетите на ниво 3 от процеса "Ламфалуси". Това следва да бъде включено в мандатите на националните надзорни органи и като техните мандати трябва да бъдат по-добре съгласувани помежду си;
в)
комитетите на ниво 3 от процеса "Ламфалуси" следва да представят годишен план за работа. Парламентът, Съветът и Комисията следва да одобрят годишните планове за работа и докладите на комитетите;
г)
комитетите на ниво 3 от процеса "Ламфалуси" могат да вземат решения въз основа на честна и подходяща система за гласуване с квалифицирано мнозинство, която отчита относителния дял на финансовия сектор и брутния вътрешен продукт на всяка държава-членка, както и системното значението на финансовия сектор за държавата-членка; подобна процедура следва да бъде разработена както за решения по въпроси относно сближаването на надзорните практики, така и по отношение на становища до Комисията относно законодателство и регулиране.
д)
комитетите на ниво 3 от процеса "Ламфалуси" следва:
i)
да разработват процедури за предоставяне на данни при презгранични ситуации;
ii)
да предоставят препоръки по специфични (макро) въпроси, свързани с надзорните практики;
iii)
да предоставят насоки за да осигуряват съгласуваност и рационализиране на надзорните практики на колегиумите;
iv)
да разработват процедури, за да посредничат при конфликти, които могат да възникнат между членовете на даден колегиум;
v)
да изготвят общи стандарти за отчетност и изисквания за предоставяне на данни за групи, за предпочитане в универсален формат като например разширения език за бизнес отчетност (XBRL)
;
vi)
да представляват ЕС в международни надзорни органи за сектора като например Международната организация на комисиите за ценни книжа;
vii)
да създадат за всеки от колегиумите периодичен процес на експертен преглед, за да се осигури конвергенция на процесите, свързани с колегиумите. Прегледът с участието на експерти следва да бъде установен като съвместна група на комитетите на ниво 3 от процеса "Ламфалуси" и КБН, като последният задава перспективата за благоразумие на макроравнище, което е решаващо за осигуряването на тясно сътрудничество между надзорните органи и централните банки и за ефективното управление на кризисни ситуации;
е)
председателите на комитетите на ниво 3 от процеса "Ламфалуси" следва да се срещат редовно, за да засилят междусекторното сътрудничество и съгласуваността между трите комитета на ниво 3 от процеса "Ламфалуси". Когато е възможно следва да се използва медиация за решаване на спорове като на първия етап с медиаторите се определят от страните по конкретния спор. Ако това не бъде направено, група, същояща се от председателите на комитетите на ниво 3 от процеса "Ламфалуси", съвместно с независим председател и заместник-председател, следва да получат правомощия да провеждат медиация и когато е необходимо да се намесват с цел решаването на спорове между надзорните органи в рамките на колегиумите и комитетите на ниво 3 от процеса "Ламфалуси", отговарящи за отделните отрасли. Председателят и заместник-председателят на тази координационна група на комитетите на ниво 3 от процеса "Ламфалуси" следва да бъдат посочени от Комисията и одобрени от Парламента за срок от пет години;
ж)
заедно те следва:
i)
да осъществяват координация между комитетите на ниво 3 от процеса "Ламфалуси";
ii)
да осигуряват общи данни и статистическа информация;
iii)
да си сътрудничат с КБН и ЕЦБ, за да координират въпроси, свързани с финансовата стабилност;
iv)
когато е необходимо, да въвеждат подходящи мерки за преодоляване на конфликти, които могат да възникнат между националните и/или секторните надзорни органи, които участват в колегиумите или между комитетите на ниво 3 от процеса "Ламфалуси";
v)
да насърчават занапред европейска култура на надзор, която е солидна и устойчива и осигурява по-добра междусекторна и презгранична интеграция и координация;
з)
да разработват структура на надзора, която е стабилна и устойчива и осигурява по-добра междусекторна и презгранична интеграция и координация;
3.3.
Механизми на ЕС за финансовата стабилност:
а)
до 31 декември 2008 г., предложение ще предвиди изисквания за механизми за контрол на финансовата стабилност на равнище ЕС. Тези механизми следва да гарантират ефективното събиране и анализ на макро- и микро-пруденциална информация с оглед ранно идентифициране на потенциални рискове за финансовата стабилност, интегрирани с работата по въпросите на финансовата стабилност на световно равнище. Тези механизми следва да дадат възможност на надзорните органи на ЕС и на централните банки да реагират бързо и да създадат сила за бързо реагиране в случаи на кризи със системно въздействие за Европейския съюз;
б)
контролните механизми следва да са насочени в най-голяма степен към укрепване на хоризонталните връзки между макроикономическия надзор и надзора на финансовите пазари. В това отношение е необходимо засилване на ролята на ЕЦБ. Следва да се разработят процедури за сътрудничество и споделяне на информация между комитетите на ниво 3 от процеса "Ламфалуси" и ЕСЦБ/КБН;
в)
конкретните въпроси, които подлежат на разглеждане, следва да включват:
i)
установяване на подходяща система за събиране и обмен на надзорни данни;
ii)
анализ и обработване на данните;
iii)
разработване на процедури за предоставяне и събиране на поверителни данни;
iv)
осигуряване на ранно предупреждение за развития, които могат да застрашат стабилността на финансовата система;
v)
механизми за сила за бързо реагиране в случаи на заплаха за финансовата стабилност;
vi)
представляване на ЕС в международни организации на надзорните органи като например Форума за финансова стабилност и определяне на насрещен орган на ЕС за надзорните органи от други части на света.
