Въпрос с искане за устен отговор O-000028/2011
до Комисията
Член 115 от Правилника за дейността
Iliana Malinova Iotova
,
Ioan Enciu
,
Monika Flašíková Beňová
,
Claude Moraes
,
Ivailo Kalfin
,
Kristian Vigenin
от името на групата S&D Относно: Нарушение на правата на човека и на законодателството относно зачитането на правото на личен живот в България
Последните новини около злоупотребата с държавното подслушване в България сочат, че броят на подслушванията през 2010 г. се е увеличил до около 20 000, което е два пъти повече в сравнение с 2009 г.
Българският парламент взе решение да закрие независимото бюро за контрол на „специалните разузнавателни средства“, така че в България вече няма законен надзор върху използването на подслушване от секретните служби.
Тази ситуация е довела до това, че едва 2% от тези записи са използвани като доказателство пред съда, докато останалите се съхраняват по-дълго от законно разрешения срок и се използват за политически цели.
Има и други скорошни случаи, при които правото на защита на личните данни е било изложено на риск в други държави-членки на равнище ЕС, особено при полицейско и съдебно сътрудничество по наказателни дела.
Като се имат предвид член 8 от Хартата на основните права, член 16 от Договора за функционирането на Европейския съюз, Конвенцията за защита на правата на човека и основните свободи, Конвенция 108 на Съвета на Европа и Директива 95/46/ЕО за защитата на личните данни;
възнамерява ли Комисията:
- да предприеме мерки и да изиска цялата необходима информация относно дейността по осъществените от българското правителство подслушвания, за да провери законността им и съобразяването им с националното законодателство и законодателството на ЕС за защита на личните данни, в това число Хартата на основните права на Европейския Съюз и Директива 95/46/ЕО.
- да формулира ново солидно законодателство за защита на личните данни, основаващо се на Директива 95/46/ЕО и укрепващо степента на закрила на личните данни на гражданите на ЕС, включително в рамките на полицейското и съдебното сътрудничество по наказателни дела, с оглед осигуряването на общи европейски стандарти на висока степен на защита на личните данни и избягване на бъдещи злоупотреби с власт и нарушения.
