ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0040/10
съгласно член 115 от Правилника за дейността на ЕП
от
Kristiina Ojuland
, от името на групата ALDE
към Съвета
Относно: Подход в съответствие с принципа на правовата държава към отношенията между ЕС и Русия, свързани с енергетиката
През 2008 г. беше поставено началото на преговорите по ново споразумение между Европейския съюз и Русия. През август 2009 г. обаче Руската федерация официално уведоми ЕС, че не възнамерява да стане договаряща страна по Договора за енергийната харта и Протокола относно енергийната ефективност и съответните екологични аспекти. В резултат на това на 18 октомври 2009 г. Русия прекрати временното прилагане от нейна страна на Договора за енергийната харта и Протокола относно енергийната ефективност и съответните екологични аспекти. Инвестициите в сектора на енергетиката, направени от подписването от страна на Русия на Договора за енергийната харта през1994 г., все пак ще бъдат защитени от разпоредбите на Договора за енергийната харта още 20 години, но всички нови чуждестранни инвестиции, извършени след 18 октомври 2009 г., няма да се ползват от високото равнище на защита, предоставено от Договора за енергийната харта.
През ноември 2009 г. специален арбитражен съд под егидата на Постоянния арбитражен съд, заседаващ в Хага, постанови, по дело, заведено от мнозинството акционери в бившата нефтена компания „ЮКОС“, че Договорът за енергийната харта е обвързващ за Русия въпреки факта, че той не е ратифициран от Думата. Това решение потвърди важното значение на правно обвързващите механизми за сектора на енергетиката, тъй като американските акционери в „ЮКОС“, които не са обхванати от Договора за енергийната харта, не могат да се възползват от това неотдавнашно съдебно решение.
В рамките на текущите преговори по ново споразумение с Русия и предвид на подчертаното по-горе развитие на събитията:
Какви са плановете на Съвета за гарантиране на стабилен подход в съответствие с принципа на правовата държава към отношенията между ЕС и Русия, свързани с енергетиката? Ще се стреми ли Съветът към правно обвързващи разпоредби в новото споразумение, които да бъдат толкова сигурни, колкото и включените в Договора за енергийната харта? Как може да гарантира Съветът, че европейските дружества, които инвестират и извършват дейност в сектора на енергетиката в Русия след октомври 2009 г., ще се радват на прозрачност и правна сигурност?
