Въпрос с искане за устен отговор O-000316/2011
до Комисията
Член 115 от Правилника за дейността
Michael Cashman
,
Claude Moraes
,
Monika Flašíková Beňová
,
Juan Fernando López Aguilar
,
Ioan Enciu
,
Anna Hedh
от името на групата S&D Относно: Новия Граждански кодекс на Румъния и свободното движение на лесбийки, гейове, бисексуални и транссексуални лица (ЛГБТ)
Член 277 на новия Граждански кодекс на Румъния (ГК), влязъл в сила на 1 октомври 2011 г., разглежда „забраната или приравняването на различни форми на съжителство с брака“. Наред с това, в доклада на Агенцията за основните права от 2010 г. относно хомофобията, трансфобията и дискриминацията на основата на сексуална ориентация и полова идентичност се изтъква, че 10 държави-членки вероятно действат в противоречие с Директивата за свободното движение като изключват партньорите от един и същи пол от приложното й поле.
Не счита ли Комисията, че:
– изричната забрана на брак с лице от същия пол (член 277, параграф 1 от Гражданския кодекс на Румъния (ГК) или съжителство с лице от същия пол, както и на признаването им при сключване извън Румъния (член 277, параграфи 2 и 3 от ГК), в граждански кодекси или конституции е ненужна разпоредба, която има обратен ефект, тъй като е насочена към еднополовите двойки и лицата въз основа на тяхната сексуална ориентация и циментира тази дискриминация в основните закони на държавата?
– изричната забрана на признаването на брака с лице от същия пол и на регистрираното съжителство между лица от противоположния пол или лица от същия пол, сключени извън Румъния (член 277, параграфи 2 и 3 от ГК), независимо от споменаването на разпоредбите за свободното движение (член 277, параграф 4 от ГК), противоречи на основното право на гражданите на ЕС да „пренасят“ гражданското си състояние при придвижване от държава-членка А в държава-членка Б, както заяви членът на Комисията г-жа Рединг в речта си в Европейския парламент на 7 септември 2010 г.?
– новият Граждански кодекс създава положение на правна несигурност и противоречие между параграфи 1, 2 и 3 от член 277 от ГК от една страна и параграф 4 от член 277 от ГК от друга, тъй като прилагането на член 2 от Директива 2004/38/ЕО, в който се определя „член на семейството“ (включително „съпруг/съпруга“), и на член 3 относно задължението за улесняване на навлизане и пребиваване, би могло да бъде отменено или осъществявано по начин, непозволяващ свободното движение на еднополови съпрузи и регистрирани партньори и на регистрирани партньори от противоположния пол поради забраната за признаване?
– посочените разпоредби противоречат на ценностите и духа на Договорите и на принципа на равенство и недискриминация и рискуват да породят климат на нетолерантност и хомофобия, както и допълнително напрежение и отражение върху правото на свободно движение на гражданите на ЕС, в т.ч. гражданите на Румъния, в рамките на ЕС?
– би трябвало да започне производство за нарушение срещу Румъния и други държави-членки, за да гарантира, че Директивата за свободното движение се спазва изцяло и се прилага без дискриминация на основа на сексуалната ориентация, както и че основните права на гражданите се зачитат в пълна степен?
