Засилване на борбата срещу фалшивите продукти и пиратството
Потребители
2008-12-18 - 14:11
За да се засили борбата срещу все по-нарастващото количество фалшиви продукти (дрехи, лекарства или автомобилни части), депутатите от ЕП препоръчват създаването на специализирани групи за борба с подправянето в държавите-членки. Те искат също така да бъде повишена осведомеността на потребителите относно опасностите от подправянето и пиратството, по-специално относно сериозните рискове за здравето и безопасността.
Докладът по собствена инициатива на Gianluca Susta (АЛДЕ, Италия) разглежда въздействието на подправянето на продукти върху международната търговия. В него се припомня, че ЕС е вторият най-голям вносител на стоки и услуги в света, а неговият отворен единен пазар предлага огромни възможности, но е и изложен на "сериозен риск от нахлуване на подправени стоки".
Тъй като икономиката на ЕС е специализирана в продукти с "високо качество и висока добавена стойност, често защитени от търговски марки, патенти или географски указания", които са обект на подправяне, защитата на правата върху интелектуалната собственост са от особено голямо значение за запазването на външната конкурентоспособност на европейската индустрия.
Съвместен план с Китай за борба с подправянето
Тъй като 60% от конфискуваните фалшиви стоки в ЕС са произведени в Китай, депутатите отправят искане до Комисията да представи в най-кратки срокове и съвместно с китайските власти план за действие за борба с подправянето. Парламентът иска също в "евросредиземноморския" регион да бъде насърчен общ подход срещу подправянето и пиратството в областта на законодателството, митническото сътрудничество и борбата.
Депутатите припомнят също така, че регламентът за Общата система за преференции на ЕС предвижда възможност за временно спиране на преференциите за търговски партньори, които прибягват до нелоялни практики. Според тях трябва да се положат усилия за включването на нововъзникващите икономики като Китай, Индия и Бразилия към договарянето на бъдещето търговско споразумение за борба с фалшифицирането (ACTA).
Повишаване на информираността на потребителите
В текста на доклада Европейският парламент призовава държавите-членки да предоставят на потребителите достатъчно информация за опасностите от подправянето и пиратството, и по-специално за сериозните рискове за здравето и безопасността, които крият подправените продукти, особено лекарствата.
Поради сериозните икономически загуби, които фалшифицирането и пиратството причиняват на предприятията в Европа, депутатите искат Комисията да създаде или да подпомогне създаването на информационно бюро в помощ на малките и средни предприятия, което да им предоставя техническа помощ относно процедурите в случай на подправяне на техни стоки.
Докладът препоръчва усъвършенстването и по-добрата координация на митническите процедури в ЕС, като в същата насока подчертава необходимостта от провеждане на подходящи курсове на обучение за митнически служители и магистрати.
В заключение членовете на ЕП искат Комисията да положи всички усилия за постигане на съгласие относно включването на минимални санкции в европейското наказателно право при сериозни нарушения на правата върху интелектуалната собственост.
Подправянето в цифри
Пиратската индустрия и тази за подправянето на стоки претърпяха сериозно развитие последните години и не се ограничават вече само до луксозни и висококачествени стоки, а включват и продукти за ежедневна употреба като играчки, лекарства, козметика и храни.
През 2007 г. обемът на конфискуваните в ЕС стоки, нарушаващи правата на интелектуалната собственост, е нараснал със 17% спрямо 2006 г., като за козметичните продукти и стоките за лична хигиена този процент е 264%, за играчките – 98%, а за лекарствата – 51%. Тези продукти могат да съдържат вредни и опасни съставки, които да увредят сериозно здравето на използващите ги хора.
Всяка година тези незаконни производства причиняват закриването на хиляди работни места в Европа и света, като същевременно често застрашават здравето на потребителите, служат за финансиране на престъпни организации и могат да нанесат сериозни щети на околната среда.
2008-12-15 Докладчик Gianluca Susta АЛДЕ Италия
A6-0447/2008
Доклад относно въздействието на подправянето на продукти върху международната търговия
Процедура относно доклад по собствена инициатива
Дебат: 17 декември 2008 г.
Гласуване: 18 декември 2008 г.
20081217IPR45188 Приетият текст, разискванията, резултатите от гласуванията и поименните гласувания на доклада относно въздействието на подправянето на продукти върху международната търговия ще бъдат публикувани скоро на този линк Процедурно досие относно въздействието на подправянето на продукти върху международната търговия
BG
1
LINK
/activities/plenary/ta/calendar.do?language=BG
BG
2
LINK
/oeil/file.jsp?id=5637342&noticeType=null&language=en
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
