ВЪПРОС С ИСКАНЕ ЗА УСТЕН ОТГОВОР H-0494/09
за времето за въпроси на месечната сесия през Януари 2010
съгласно член 116 от Правилника за дейността на ЕП
от
Francesco De Angelis
към Комисията
Относно: Преструктуриране на предприятия и бъдеще на европейските работници
Все по-голям брой европейски предприятия и промишлени обекти, засегнати от кризата, се възползваха от подкрепата на ЕС, за да осигурят на работниците си преквалификация и обучение. Веднъж възползвали се от средства по линия на Европейския социален фонд, обаче, някои от тези предприятия не спазиха поетите преди това ангажименти. Такъв е случаят с предприятието Videocon в Anagni, където в момента работят около 1400 служители, които, в случай че индийският собственик на предприятието не поеме своята отговорност, на 21 декември ще бъдат записани в касата за получаване на обезщетения за безработица и през 2010 г. могат да бъдат уволнени.
Какви незабавни инициативи възнамерява да предприеме Комисията, за да предотврати закриването на предприятието в Anagni и на други предприятия, подлежащи на преструктуриране, което въпреки че е било обявено и е получило финансова подкрепа от ЕС, не е било последвано от видими резултати в рамките на плана за възобновяване на производството на посочените обекти?
