26.1.2011 B7-0076/2011 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0006/2011
съгласно член 115, параграф 5 от Правилника за дейността
относно Инициативата за ваксина против туберкулоза („Tuberculosis Vaccine Initiative“, TBVI) — практическо приложение на стратегията „Европа 2020“ с оглед да се допринесе за изпълнението на ЦХР 6 до 2015 г.
Michèle Rivasi
от името на групата Verts/ALE
PE455.905v01-00 B7‑0076/2011 Резолюция на Европейския парламент относно Инициативата за ваксина против туберкулоза („Tuberculosis Vaccine Initiative“, TBVI) — практическо приложение на стратегията „Европа 2020“ с оглед да се допринесе за изпълнението на ЦХР 6 до 2015 г.
Европейският парламент ,
– като взе предвид Целите на хилядолетието за развитие (ЦХР) на ООН, които предвиждат до 2015 г. да се спре нарастването на случаите на туберкулоза и да се обърне тенденцията при заболеваемостта от туберкулоза,
– като взе предвид събранието на Глобалния фонд за борба срещу СПИН, туберкулоза и малария, проведено в Ню Йорк през октомври 2010 г.,
– като взе предвид своята резолюция от 7 октомври 2010 г. относно здравните системи в страните от Африка на юг от Сахара и здравеопазването в световен мащаб ( 2010/2070(INI) ),
A. като има предвид, че правото на здравеопазване е включено във Всеобщата декларация за правата на човека и в други международни конвенции относно правата на човека,
B. като има предвид, че тропическите болести като малария, туберкулоза и сънна болест убиват ежегодно милиони хора, по-специално поради увеличаването на резистентността на тези болести или липсата на лечение, като това е свързано с пренебрегването на научноизследователската дейност единствено поради причини, отнасящи се до търговската рентабилност,
C. като има предвид, че четири години преди изтичането на срока за постигане на ЦХР заболеваемостта от туберкулоза в световен мащаб остава повод за загриженост въпреки постигнатия напредък,
D. като има предвид, че туберкулозата е фрапантен пример за неравенствата между народите, като се има предвид, че тя е почти изкоренена в индустриализираните страни,
E. като има предвид, че най-пренебрегваните болести, които засягат само населението в развиващите се страни, не са предмет на никакви научни изследвания понастоящем,
F. като има предвид, че здравните услуги в мнозинството развиващи се страни са в голяма степен недостатъчни, за да посрещнат нуждите на населението, и че програмите за структурни промени от 90-те години на миналия век допринесоха за влошаването на ситуацията, като доведоха до драстични бюджетни съкращения в социалните сектори,
G. като има предвид, че липсата на достъп до здравеопазване е резултат както от проблем с достъпа до грижи (поради липса на структури и здравни работници, но и поради отсъствие на обществени здравни системи), така и от проблеми с достъпа до лечение,
1. счита, че достъпът до здравни грижи е част от Всеобщата декларация и от други международни конвенции за правата на човека и следователно лекарствата не могат да бъдат приравнени към чисто търговските продукти;
2. счита, че ваксините представляват съществен инструмент за борба срещу туберкулозата в комбинация с по-добри тестове и диагностични методи и с по-ефикасни методи на лечение, което предполага значително преориентиране на научноизследователската дейност и увеличаване на финансирането за основни санитарни инфраструктури,
3. подчертава, че интегрираният подход между вертикалните програми, насочени към болести като СПИН, малария или туберкулоза, и консолидирането на системите за основни здравни грижи биха могли да отговорят на потребностите на населението на развиващите се страни;
4. счита, че ваксинирането срещу туберкулоза може да се извършва единствено в рамките на системите за основни здравни грижи в развиващите се страни и поради това призовава за възстановяване на обществените услуги за здравеопазване и счита, че европейската помощ трябва преди всичко да подкрепя вътрешни усилия на развиващите се страни за укрепване на човешкия, институционалния и инфраструктурния капацитет;
5. подчертава, че достъпът до питейна вода и балансирано хранене са необходими условия за добро здраве на хората; поради това подчертава хоризонталното измерение на здравеопазването и факта, че подобряването на условията на живот допринася за увеличаване на средната продължителност на живота и за борбата срещу бедността и туберкулозата;
6. припомня също така, че изплащането на дълга и обслужването му отнемат всяка година почти 40 % от БВП на най-слабо развитите страни, като същевременно бюджетите им за образование и здравеопазване остават нищожни;
7. отправя искане към Комисията да създаде стимули и да финансира научни изследвания относно пренебрегнатите болести в развиващите се страни, във връзка с които няма голяма рентабилност; счита, че трябва спешно да се потърсят новаторски начини на финансиране, като например предоставяне на финансови гаранции от държавите-членки и/или от ЕС, които да дадат възможност за отпускане на средства за TBVI от Европейската инвестиционна банка;
8. приканва Комисията да включи в списъка на своите приоритети най-пренебрегваните болести като туберкулозата и да осигури разработването и пускането на пазара в развиващите се страни на ефикасни, приспособени и лесни за използване лекарствени средства на достъпни цени в рамките на диспансери с обучен персонал;
9. възлага на своя председател да предаде настоящата резолюция на Съвета, на Комисията, на държавите-членки и на СЗО.
