Въпрос за времето за въпроси H-0474/2010
до Комисията
Период на сесията: Октомври 2010
Член 116 от Правилника за дейността
Bendt Bendtsen
(PPE) Относно: Екологосъобразни обществени поръчки
Медицинските продукти са сред десетте сектора, на които Комисията дава предимство във връзка с екологосъобразните обществени поръчки. Разработването на хармонизирани критерии за този отрасъл се оказа проблематично, тъй като общото понятие „медицински продукти” обхваща множество различни видове продукти. Отсъствието на насоки за осигуряване на медицински продукти може да има като непредвидено последствие факта, че на отрасъла не се предоставят важни стимули за разработването на по-добри и устойчиви продукти.
Обмисляла ли е Комисията да се заеме отново с разработването на насоки, като евентуално подраздели в няколко категории различните видове продукти, обхванати от общото понятие „медицински продукти”? Във връзка с това било ли е обмисляно сътрудничество с индустрията и с браншовите организации, така че по този начин отрасълът да бъде включен в разработването на категории за отделните продукти? В допълнение към това, обмисляла ли е Комисията да установи специални новаторски категории, които в особена степен да отчитат естеството и областите на приложение на продуктите?
