12.12.2011 B7-0698/2011 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0671/2011
внесено съгласно член 115, параграф 5 от Правилника на дейността
относно бъдещия протокол за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
João Ferreira
,
Patrick Le Hyaric
,
Willy Meyer
,
Nikolaos Chountis
от името на групата GUE/NGL
PE479.397v01-00 B7‑0698/2011 Резолюция на Европейския парламент относно бъдещия протокол за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
Европейският парламент,
– като взе предвид Споразумението за партньорство между Европейската общност и Кралство Мароко (Регламент (EO) № 764/2006 на Съвета от 22 май 2006 г.),
– като взе предвид настоящия протокол за определяне на възможностите за риболов и на финансовото участие, предвидени в Споразумението за партньорство между Европейския съюз и Кралство Мароко (0000/2011),
– като взе предвид процедурата за одобрение съгласно член 43, параграф 2 и член 218, параграф 6, втора алинея, буква а) от Договора за функционирането на ЕС (C7-0000/2011),
– като взе предвид становищата на комисията по развитие и комисията по бюджети (A7-0000/2011 и A7-0000/2011),
– като взе предвид последващата външна оценка на предходния протокол, който беше в сила през периода 2007 – 2011 г.,
– като взе предвид становището на правната служба на Парламента относно Споразумението за партньорство между Европейската общност и Кралство Мароко (SJ-0269/09, D(2009)37828) от 14 юли 2009 г.,
– като взе предвид член 115, параграф 5 и член 110, параграф 2 от своя правилник,
A. като има предвид, че чрез споразуменията за сътрудничество в областта на рибарството следва да има стремеж към постигане на икономически и социални цели чрез тясно научно и техническо сътрудничество, гарантиращо устойчива експлоатация на рибните запаси;
Б. като има предвид, че сътрудничеството следва да се основава на взаимен интерес и следва да приема формата на инициативи и мерки, които, независимо дали са предприети съвместно или поотделно, са взаимно допълващи се и гарантират последователност на политиките;
В. като има предвид, че съгласно доклада за последваща външна оценка, извършена по поръчка Комисията, предходният протокол е очевидно незадоволителен; като има предвид, наред с другото, че той не успя да спомогне за развитието на сектора на рибарството в Мароко и все още съществуват опасения по отношение на състоянието на опазването на много видове рибни запаси;
Г. като има предвид, че протоколът, установен между ЕС и Мароко, безусловно признава суверенитета на Мароко в Западна Сахара, водите и рибните й ресурси, в явно нарушение на международното право и всички резолюции на ООН по този въпрос;
Д. като има предвид, че суверенитетът на Мароко никога не е бил признат от международното право, както беше посочено в становището на Международния съд в Хага през октомври 1975 г.; като има предвид, че следователно Мароко, който незаконно окупира Западна Сахара, няма суверенитет над природните ресурси на тази територия;
Е. като има предвид, че всеки бъдещ протокол, който бъде договорен от Комисията, трябва да разглежда проблемите, установени в предходния и настоящия протоколи;
1. настоява всеки бъдещ протокол към Споразумението за партньорство в областта на рибарството между ЕС и Мароко, който предоставя възможности за риболов на рибари от ЕС във води, попадащи под суверенитета и в рамките на юрисдикцията на Кралство Мароко, да бъде ограничен единствено до териториалните води на север от паралел 27 ° 40 ' северна ширина, в съответствие с международното право;
2. подчертава, че с цел постигане на съответствие с международното право, стопанските дейности, свързани с експлоатирането на природни ресурси на несамоуправляваща се територия, трябва да бъдат извършвани в полза на хората на тази територия и в съответствие с желанията им; счита, че е от съществено значение да се чуят гледните точки на легитимните представители на народа на Западна Сахара относно всяко споразумение, свързано с експлоатирането на природни ресурси на тази територия;
3. потвърждава неотменното право на суверенитет на народа от Западна Сахара над природните ресурси, налични на територията му, включително рибните му ресурси;
4. обръща внимание на жизнената необходимост от гарантирането на правилното средносрочно и дългосрочно опазване на морските екосистеми; вярва, че сътрудничеството с Мароко следва да бъде значително увеличено също и в тази област;
5. изтъква със загриженост, че често споразуменията за партньорство в областта на рибарството са били свеждани до прехвърляне на средства към трети държави в замяна на правото на експлоатиране на рибните им ресурси, като се пренебрегва измерението на сътрудничеството на тези споразумения; счита, че Споразумението за партньорство в областта на рибарството между ЕС и Мароко е пример за това; обръща внимание на факта, че този рестриктивен подход на споразуменията за партньорство в областта на рибарството е в противоречие с духа и изричните цели на тези споразумения;
6. възлага на своя председател да предаде настоящата резолюция на Съвета, на Комисията, на правителствата и парламентите на държавите-членки и на органите на Мароко.
