24.10.2011 B7-0542/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
внесено съгласно член 110, параграф 2 от Правилника на дейността
относно положението в Египет и Сирия, в частност на християнските общности
Véronique De Keyser
,
Hannes Swoboda
,
Pino Arlacchi
,
Emine Bozkurt
,
Richard Howitt
,
María Muñiz De Urquiza
,
Vincent Peillon
, Кристиан Вигенин
от името на групата S&D
PE472.739v01-00 B7‑0542/2011 Резолюция на Европейския парламент относно положението в Египет и Сирия, в частност на християнските общности
Европейският парламент,
– като взе предвид предишните си резолюции, по-специално резолюцията от 15 септември 2011 г. относно положението в Сирия, резолюцията от 7 юли 2011 г. относно положението в Сирия, Йемен и Бахрейн в контекста на положението в арабския свят и в Северна Африка и резолюцията от 17 февруари 2011 г. относно положението в Египет,
– като взе предвид Регламент (ЕС) № 1011/2011 на Съвета от 13 октомври 2011 година за изменение на Регламент (ЕС) № 442/2011 относно ограничителни мерки с оглед на положението в Сирия,
– като взе предвид заключенията на Съвета относно Сирия от 10 октомври 2011 г.,
– като взе предвид изявлението от 10 октомври 2011 г. на върховния представител/заместник-председател, г-жа Катрин Аштън, относно насилието в Египет,
– като взе предвид изявлението от 8 октомври 2011 г. на говорителя на върховния представител на ЕС, г-жа Катрин Аштън, относно целенасочените убийства в Сирия и други инциденти,
– като взе предвид Всеобщата декларация за правата на човека от 1948 г.,
– като взе предвид Международния пакт за граждански и политически права от 1966 г., по който както Египет, така и Сирия са страни,
– като взе предвид съвместното съобщение относно „Нов отговор на промените в съседните държави“ на Европейската комисия и върховния представител до Европейския парламент, Съвета, Европейския икономически и социален комитет и Комитета на регионите от 25 май 2011 г.,
– като взе предвид член 110, параграф 2 от своя правилник,
A. като има предвид, че свободата на религията, свободата на убежденията, свободата на съвестта и свободата на мисълта са основни и всеобщи ценности и съществени елементи на демокрацията; като има предвид, че Европейският съюз е изразявал многократно ангажимента си в полза на свободата на религията, свободата на убежденията, свободата на съвестта и свободата на мисълта и е подчертавал, че правителствата са задължени да гарантират тези свободи по целия свят;
Египет
Б. като има предвид, че Египет е ключов партньор на Европейския съюз в арабския свят; като има предвид, че политическите и обществените събития в Египет оказват значително въздействие върху развитието на събитията в други държави в Северна Африка и Близкия изток;
В. като има предвид, че Египет преминава през критичен период на демократичен преход и е изправен през значителни предизвикателства и трудности в рамките на този процес; като има предвид, че икономическото развитие и по-високият жизнен стандарт на населението са от основно значение за дългосрочната политическа и социална стабилност в страната;
Г. като има предвид, че предстоящите избори за представители в Народното събрание и в Шура, които ще се проведат в края на 2011 г. и началото на 2012 г., както и изборите за президент, които ще се проведат през 2012 г., ще бъдат ключови моменти от процеса на демократичен преход в Египет;
Д. като има предвид, че на 9 октомври 2011 г. в резултат на белязани с насилие инциденти по време на мирен поход, организиран от коптски християни в Кайро след нападението над коптска църква в Асуан, загинаха 25 граждани и военни, а над 300 души бяха ранени;
Е. като има предвид, че коптският папа Шенуда III отправи обвинения, че подбуждането към насилие е извършено от подставени лица, присъединили се към мирната демонстрация; като има предвид, че духовни водачи, включително великият имам на „Ал Азхар“, Ahmed El-Tayeb, отново отправиха призив и изразиха своята подкрепа за национално единство и диалог между различните вероизповедания в Египет;
Ж. като има предвид, че египетското правителство създаде анкетна комисия, съставена от представители на съдебните органи, за разследване на тези инциденти с цел да се подведат под отговорност лицата, които са подбуждали или извършили насилие;
З. като има предвид, че в изявлението си от 12 октомври 2011 г. Върховният съвет на въоръжените сили потвърди своя ангажимент по отношение на принципите на правовата държава, зачитането на правото на всички граждани да участват в мирни протести, свободата на събранията, свободата на убежденията и свободата на изразяване на мнение;
И. като има предвид, че в Египет граждани продължават да бъдат изправяни пред военни съдилища; като има предвид, че Maikel Nabil Sanad, 25-годишен блогър, беше задържан на 28 март 2011 г. в Кайро и беше осъден от военен съд на три години лишаване от свобода в отсъствието на неговите адвокати; като има предвид, че от седмици насам той провежда гладна и жадна стачка и понастоящем е в тежко здравословно състояние;
Й. като има предвид, че в изявлението си от 18 октомври 2011 г. относно свободата на сдруженията в Египет Евро-средиземноморската мрежа за правата на човека изрази безпокойство по отношение на положението на неправителствените организации в страната;
Сирия
К. като има предвид, че според изчисления на ООН над 3000 души са загинали, включително поне 187 деца, а много други са били ранени или задържани от март 2011 г. насам в резултат на бруталните репресии срещу населението от страна на сирийския режим; като има предвид, че въпреки широко разпространеното заклеймяване от страна на международната общност белязаните с насилие акции срещу граждани и техните семейства и нарушенията на правата на човека от страна на силите на сигурността в Сирия продължават и се разрастват;
Л. като има предвид, че реформите и амнистиите, обявени и обещани от президента, г-н Башар ал Асад, така и не са осъществени;
М. като има предвид, че в своите заключения от 10 октомври 2011 г. Съветът приветства усилията на сирийската политическа опозиция за установяването на обща платформа, призова международната общност също да приветства тези усилия, отбеляза създаването на Сирийския национален съвет (СНС) като положителна крачка напред и приветства ангажимента от страна на СНС по отношение на принципа на ненасилие и демократичните ценности; като има предвид, че през последните няколко месеца членове на Европейския парламент неколкократно са провеждали размяна на мнения с представители на сирийската опозиция в изгнание;
Н. като има предвид, че настоящите събития в Сирия са придружени от действия, насочени към подбуждане на конфликт между различните етнически групи и вероизповедания и към увеличаване на напрежението между религиозните общности; като има предвид, че християнските общности, които представляват около 10 % от населението, изпълняват важна роля по отношение на демократизацията на страната;
Египет
1. изразява отново своята солидарност с египетския народ в този критичен и труден период на демократичен преход в страната и продължава да подкрепя неговите демократични стремежи; насърчава ЕС и неговите държави-членки да продължат да подкрепят усилията, насочени към ускоряване на демократичните, икономическите и социалните реформи в Египет;
2. в този контекст подчертава значението на произвеждането в Египет на свободни, честни и прозрачни избори за представители в Народното събрание и в Шура в края на 2011 г. и началото на 2012 г. и на избори за президент през 2012 г.; насърчава ЕС и неговите държави-членки да продължат да подкрепят и подпомагат органите на управление, политическите партии и гражданското общество в Египет в усилията им за постигане на тази цел; насърчава египетските органи на управление да улеснят дейността на чуждестранните организации, които възнамеряват да проследят на място изборния процес;
3. изразява своята загриженост във връзка с белязаните с насилие инциденти от 9 октомври 2011 г. в Кайро, в резултат на които загинаха 25 граждани и военни, а над 300 души бяха ранени, и изразява съболезнования на семействата на жертвите;
4. приветства учредяването от египетското правителство на анкетна комисия, съставена от представители на съдебните органи, за разследването на тези инциденти; отбелязва изявленията на правителството относно незабавното разглеждане на проект за декрет, целящ узаконяването на религиозни храмове, построени без необходимото разрешително, както и относно укрепването на правните инструменти, предназначени за борба с дискриминацията както в обществената, така и в личната сфера; подчертава при все това отговорността, която египетското правителство и органи на управление носят за обезпечаването на сигурността на всички граждани в страната и за подвеждането под съдебна отговорност на лицата, които носят вина за насилието;
5. изразява дълбока загриженост във връзка със здравословното състояние на лишения от свобода блогър, Maikel Nabil Sanad, и призовава за незабавното му освобождаване; настоятелно призовава египетското правителство и органи на управление своевременно да спрат производствата, образувани във военни съдилища срещу граждани; настоятелно призовава египетските органи на управление да гарантират, че организациите на гражданското общество не са подлагани на преки или косвени заплахи в страната, и да улеснят участието на тези организации в процеса на демократичен преход, включително в изборния процес;
Сирия
6. отново осъжда категорично бруталните репресии срещу населението от страна на сирийския режим; изразява съболезнования на семействата на жертвите и отново подчертава своята солидарност със сирийския народ; призовава президента, г-н Башар ал Асад, да се оттегли, за да даде възможност в Сирия да се извърши демократичен преход;
7. отново отправя призив за независимо, прозрачно и ефективно разследване на убийствата, арестите, произволните задържания и предполагаемите случаи на насилствено изчезване или изтезания от страна на сирийските сили за сигурност, с цел извършителите на тези актове да бъдат подведени под отговорност от международната общност;
8. приветства приемането от Съвета на 13 октомври 2011 г. на нови ограничителни мерки срещу сирийския режим, както и заключенията на Съвета от 10 октомври, в които отново се изразява решителността на ЕС активно да прилага текущата си политика по отношение на Сирия, включително чрез целенасочени санкции срещу сирийския режим и неговите поддръжници, докато не се сложи край на неприемливата употреба на насилие и не се постигне значителен напредък по отношение на осъществяването на действителен, мирен и демократичен преход, който да отговаря на законните искания на сирийски народ; в този контекст призовава за налагане на допълнителни санкции срещу режима, при които обаче да се сведе до минимум неблагоприятното въздействие върху условията на живот на населението;
9. изразява дълбоко съжаление във връзка с това, че досега Съветът за сигурност на ООН не е успял да реагира по подходящ начин на белязаните с брутално насилие събития в Сирия; изразява пълната си подкрепа за усилията на ЕС и неговите държави-членки да прокарат резолюция на Съвета за сигурност на ООН, в която се осъжда използването на смъртоносна сила от страна на сирийския режим и се призовава за преустановяване на използването на сила, и да приложат санкции при неспазването на това изискване; призовава настоятелно всички членове на Съвета за сигурност на ООН да проявят отговорност по отношение на ситуацията в Сирия;
10. приветства положителното изявление на Съвета относно усилията на сирийската политическа опозиция да приеме обща платформа; отново отправя своя призив към върховния представител/заместник-председател, г-жа Аштън, Съвета и Комисията да продължат да насърчават и подкрепят възникването на организирани сирийски демократични опозиционни сили както в страната, така и извън нея;
11. подчертава значението на зачитането на правата на човека и основните свободи в Сирия, по-специално на свободата на религията, свободата на убежденията, свободата на съвестта и свободата на мисълта; в този контекст изразява подкрепата си за християнската общност в страната и същевременно насърчава тази общност да изпълнява положителна и градивна роля в рамките на текущите събития в Сирия; насърчава също така сирийските опозиционни сили да заявят или потвърдят своя ангажимент по отношение на правата на човека и основните свободи, по-специално свободата на религията, свободата на убежденията, свободата на съвестта и свободата на мисълта;
12. възлага на своя председател да предаде настоящата резолюция на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите-членки, на правителството и парламента на Египет и на правителството и парламента на Сирия.
