Изход от финансовата криза и подготовка на европейското икономическо управление
Икономически и парични въпроси
Пленарни сесии
2010-10-20 - 14:28
Финансовата криза извади на показ недостатъците на саморегулацията и демонстрира необходимостта от икономическо управление на ниво ЕС, наблюдение и политическа координация, посочват две незаконодателни резолюции, одобрени от ЕП в сряда, 20 октомври. С оглед на плановете за икономическото управление на ЕС на работната група начело с Herman Van Rompuy, депутатите дадоха своя принос към дебата по този въпрос, който ще бъде включен в дневния ред на Европейския съвет през октомври.
В резолюцията за мерките и инициативите, които трябва да бъдат предприети в борбата с финансовата криза, депутатите призовават за силна паневропейска и глобална регулаторна и надзорна система, която да следи всички финансови пазари, инструменти и институции. Резолюцията за икономическото управление до голяма степен подкрепя законодателните предложения на Европейската комисия, като също така акцентира върху необходимостта от постоянен Европейски валутен фонд, създаването на европейски облигации и необходимостта от справяне с бюджетните излишъци и дефицити.
В дебата преди вота докладчикът Pervenche Berès (С&Д, Франция) призова Съвета и Комисията да обединят сили с Парламента, тъй като носят колективна отговорност за намирането на изход от кризата. "Трябва да разчитаме на собствените си ресурси", независимо дали става въпрос за енергетика или за финансови ресурси, заяви Pervenche Berès, защитавайки идеята за въвеждане на данък върху финансовите транзакции. "Нито една реформа не може да бъде приложена без волята на държавите членки", призна депутатът и призова за "сериозна европейска мобилизация, за да могат гражданите отново да имат доверие в европейския проект".
Diogo Feio (ЕНП, Португалия), докладчик по резолюцията за икономическото управление, отправи критика към държавите членки, че не обръщат достатъчно внимание на позицията на ЕП относно икономическото управление. "Бъдете сигурни, че Парламентът ще се придържа към своите основни цели по време на преговорите върху шестте законодателни предложения на Комисията за реформи в икономическото управление", предупреди Diogo Feio. Тази позиция получи силна подкрепа от мнозинството от лидерите на политическите групи в ЕП по време на последвалия дебат.
Ефективност на Пакта за стабилност и растеж
Резолюцията за финансовата криза подчертава важността от контролиране на дефицита в държавите членки, осъжда недостатъчното изпълнение на Пакта за стабилност и растеж и призовава за по-ефективни механизми за стимулиране и санкция.
За да бъде засилено икономическото възстановяване, ЕС трябва последователно да прилага стратегията Европа 2020 и да насърчава вътрешния пазар. Специално внимание в следващите години трябва да бъде обърнато на проектите в областта на енергетиката, научните изследвания, иновациите, здравеопазването и образованието, подчертава резолюцията.
Г-н/г-жа Евро ще председателства Екофин и Еврогрупата
За да осигурят последователни икономически действия на ЕС, депутатите предлагат отговорността за икономическите и парични въпроси да бъде поета от един от заместник-председателите на Европейската комисия. Този "г-н или г-жа Евро" трябва председателства Съвета на министрите на финансите (Екофин) и Еврогрупата, като същевременно ще представлява ЕС в съответните международни органи. Тази стъпка ще позволи на ЕС да има по-силен и единен глас на международно ниво, подчертават депутатите.
Данък върху финансовите транзакции за ограничаване на спекулациите
Прилагането на сериозна изходна стратегия, която да осигури необходимото финансиране на предложените мерки, ще изисква подходящо финансиране на ниво ЕС, продължава резолюцията. Поради това депутатите призовават за въвеждане на общоевропейски данък върху финансовите транзакции. Това нововъведение има за цел да намали спекулациите и да подобри функционирането на пазара, като същевременно ще подпомогне намаляването на публичните дефицити. Подобен данък трябва да бъде въведен на глобално ниво, а ако това е невъзможно, поне на равнище ЕС.
Конкурентоспособността в основата на икономическото управление
Резолюцията за икономическото управление препоръчва корекциите да бъдат насочени както към държавите с прекомерен дефицит, така и към тези с прекомерен излишък, след детайлно наблюдение на специфичните обстоятелства във всяка страна. Системата за налагане на санкции при прекомерен дълг трябва също така да взима предвид особените обстоятелства във всяка страна и да позволява различни срокове за отделните държави членки за постигане на целите, определени в Пакта за стабилност и растеж
Постоянен Европейски валутен фонд
Резолюцията призовава също така за създаване на постоянен Европейски валутен фонд въз основа на анализ на Европейската комисия, с цел европейският механизъм за финансова стабилност да стане постоянен. Комисията също така трябва да извърши оценка относно възможността за въвеждане на система, която ще позволи издаването на европейски облигации.
Ролята на ЕП в европейската икономическа координация
В заключение се предвижда засилена роля на ЕП във връзка с процедурата по преглед на националните бюджети на държавите членки. Целта е да се засилят мерките, които се предприемат в рамките на институциите на ЕС, за координиране на бюджетните и икономическите политики.
20101020IPR88588 Междинен доклад на специалната парламентарна комисия за финансовата, икономическа и социална криза Доклад на комисията по икономически и парични въпроси за икономическото управление на ЕС
-//EP//TEXT REPORT A7-2010-0267 0 NOT XML V0//BG
-//EP//TEXT REPORT A7-2010-0282 0 NOT XML V0//BG
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
