7.3.2012 B7-0133/2012 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Нигерия ( 2012/2550(RSP) )
Judith Sargentini
,
Raül Romeva i Rueda
от името на група Verts/ALE
PE483.184v01-00 B7‑0133/2012 Резолюция на Европейския парламент относно положението в Нигерия ( 2012/2550(RSP) )
Европейският парламент ,
– като взе предвид своите предишни резолюции относно нарушаването на правата на човека в Нигерия,
– като взе предвид Международния пакт за граждански и политически права от 1966 г., ратифициран от Нигерия на 29 октомври 1993 г.,
– като взе предвид Африканската харта за правата на човека и народите от 1981 г., ратифицирана от Нигерия на 22 юни 1983 г.,
– като взе предвид член 110, параграф 2 от своя правилник,
А. обезпокоен от неотдавнашните прояви на насилие на групата „Боко Харам“, радикална ислямистка групировка, довели до смъртта на няколко стотици невинни граждани;
Б. като има предвид, че правозащитна организация документира участието на ислямистката група „Боко Харам“ в нападения срещу полицейски управления, военни съоръжения, църкви, банки, както и в самоубийствено бомбено нападение срещу централата на ООН, при което загинаха около 24 души и бяха ранени над 100;
В. като има предвид, че в отговор на насилието от страна на „Боко Харам“ нигерийската полиция и военни сили са екзекутирали без съд множество предполагаеми членове на групата;
Г. като има предвид, че се съобщава за около 10 000 души, които през последните седмици са напуснали северната част на Нигерия и са се насочили към Чад и Нигер, за да избягат от жестоките репресивни мерки и проявите на насилие на „Боко Харам“; като има предвид, че жителите на съседните източнонигерийски села Dougouri, Folkine, Koyorom и Malfahtri също са избягали;
Д. като има предвид, че в резултат на религиозното и етническото насилие в Нигерия през последните десет години загинаха хиляди, тъй като в Нигерия често възникваха религиозни и етнически напрежения;
Е. като има предвид, че не може да се премахне насилието между религиозните и етническите общности, което обикновено предизвиква емоционална ескалация на конфликтите и води до смъртта на невинни хора, без да се изкорени първопричината за конфликта;
Ж. като има предвид, че проблемите в северните райони произтичат от липсата на икономическо развитие, като напрежението се корени в десетилетията неприязън между коренното население, предимно християни или анимисти, които се борят за контрола върху плодородните земеделски земи с говорещите хауза мигранти и заселници от мюсюлманския север;
З. като има предвид, че мирното разрешаване на конфликти включва спазване на правата на човека, достъп до правосъдие, прекратяване на безнаказаността, както и справедлив достъп до ресурси и преразпределение на доходите в една богата на петрол страна, каквато е Нигерия;
И. като има предвид, че нестабилността подчертава уязвимостта на най-гъсто населената и най-богата на ресурси страна в Африка;
1. решително осъжда обхваналото Нигерия насилие и изразява своята загриженост по отношение на незатихващите напрежения, при които общностите са участници и жертви;
2. подчертава, че комитетът, който беше създаден от президента Goodluck Jonathan, за да контролира преструктурирането на полицията в Нигерия, следва да насочи усилията си към прекратяване на нарушенията на правата на човека от някои представители на полицейските сили и към изграждане на доверие между населението и полицията;
3. подчертава значението на една независима, безпристрастна и достъпна съдебна система за прекратяването на безнаказаността, подобряването на спазването на върховенството на закона и основните права на населението;
4. призовава за независимо разследване на нарушенията на правата на човека и за подвеждане на извършителите под отговорност в съответствие с международните стандарти за справедлив процес;
5. призовава правителството на Нигерия да защитава населението и да избягва с всички възможни средства нови нападения или убийства вследствие на репресии;
6. призовава ЕС да предостави хуманитарна помощ за хората, които напуснаха северната част на Нигерия, за да отидат в съседните страни, вследствие на репресивните мерки на полицията и проявите на насилие на „Боко Харам“;
7. настоятелно призовава правителството на Нигерия да насочи усилията си към мирно отстраняване на първопричините за конфликта, което включва справедлив достъп до ресурси, като се създадат условия за устойчиво развитие на регионите, и преразпределение на благата, като се гарантират основните права на човека;
8. призовава за премахване на действащото законодателство, което криминализира хомосексуалността, като в някои случаи наказанието е пребиване с камъни; призовава парламента на Нигерия да се откаже от разглеждането на закона за забрана на брака между лица от един и същи пол, който, ако бъде приет, би изложил лесбийките, гейовете, бисексуалните и транссексуалните лица – били те нигерийски граждани или чужденци – на сериозен риск от насилие и задържане;
9. възлага на своя председател да предаде настоящата резолюция на Съвета, Комисията, правителствата на Нигерия, Африканския съюз, генералния секретар на ООН, съпредседателите на Съвместната парламентарна асамблея на страните от АКТБ и ЕС и Панафриканския парламент (ПАП ).
