Въпрос с искане за писмен отговор E-009722/2011
до Комисията
Член 117 от Правилника за дейността
Димитър Стоянов (NI) и Слави Бинев (NI)
(31 октомври 2011 г.)
Относно: Техническа помощ за усвояване на отпуснатите от регионалните фондове европейски средства
Управляващата политическа сила в България не може да се справи с усвояването на средствата, отпуснати от регионалните фондове на Европейския съюз. Затова министърът по управление на средствата от ЕС Томислав Дончев обяви в медиите, че ще поиска техническа помощ от Европейската комисия. По думите му помощта ще се състои в изпращане на експерти от Европейската инвестиционна банка и Европейската банка за възстановяване и развитие, които да подпомагат българското правителство. Причините, поради които управляващите се нуждаят от външна помощ, са много, но сред тях се откроява некомпетентността на администрацията. Пример за лошата кадрова политика на правителството е екипът, управлявал до скоро Държавен фонд „Земеделие“ (ДФЗ), и неговият ръководител Калина Илиева. Именно ръководството на ДФЗ без основание лиши от финансиране над сто български фермери. След като подписват договор с ДФЗ за отпускане на финансова помощ, неочаквано фермерите получават отказ за изплащане на полагащите им се суми. Впоследствие ДФЗ едностранно и неоснователно прекратява договорите с фермерите. По-късно стана ясно, че администрацията е допуснала грешка още при одобряването на голяма част от проектите, като е дала напразна надежда на кандидатите за финансиране.
Те от своя страна бяха направили големи разходи по подготовка на проектите си, за които по-късно не бяха обезщетени. Мнозина от тях дори напуснаха работните си места в изпълнение на едно от нормативните изисквания за кандидатстване. Подобни случаи обезкуражават потенциалните бенефициенти и затова много земеделски производители предпочитат да не кандидатстват за финансова помощ. В тази връзка се обръщаме към Вас с въпросите: 1.
Ще бъде ли отпусната техническа помощ на българското правителство и в какъв срок? 2.
В какво ще се състои тази помощ: подготвяне на нови проекти, гарантиране на прозрачност при одобрението на проектите или контрол по изпълнение на вече одобрените проекти?