Въпрос с искане за устен отговор O-000267/2011
Съвета
Член 115 от Правилника за дейността
Cornelia Ernst
,
Cornelis de Jong
,
Marisa Matias
от името на групата GUE/NGL Относно: Новия Граждански кодекс на Румъния и свободното движение на лесбийките, гейовете, бисексуалните и транссексуалните (ЛГБТ)
Член 277 на новия Граждански кодекс на Румъния, влязъл в сила на 1 октомври 2011 г., разглежда „забраната или приравняването на различни форми на съжителство с брака“ .
Не счита ли Съветът, че:
- изричната забрана на брак с лице от същия пол (член 277, параграф 1 от Гражданския кодекс на Румъния (ГК) или съжителство с лице от същия пол, както и на признаването им при сключване извън Румъния (член 277, параграфи 2 и 3 от ГК), в граждански кодекси или конституции е ненужна разпоредба, която има обратен ефект, тъй като е насочена към еднополовите двойки и лицата въз основа на тяхната сексуална ориентация и циментира тази дискриминация, както пряка така и непряка, в основните закони на държавата?
- изричната забрана на признаването на брака с лице от същия пол и на регистрираното съжителство между лица от противоположния пол или лица от същия пол, сключени извън Румъния (член 277, параграфи 2 и 3 от ГК), независимо от споменаването на разпоредбите за свободното движение (член 277, параграф 4 от ГК), противоречи на основното право на гражданите на ЕС да „пренасят“ гражданското си състояние при придвижване от една държава-членка в друга, както заяви членът на Комисията г-жа Рединг в речта си в Европейския парламент на 7 септември 2010 г.?
- новият Граждански кодекс създава положение на правна несигурност и противоречие между параграфи 1, 2 и 3 от член 277 от ГК от една страна и параграф 4 от член 277 от ГК от друга, тъй като прилагането на член 2 от Директива 2004/38/ЕО, в който се определя „член на семейството“ (включително „съпруг/съпруга“), и на член 3 относно задължението за улесняване на навлизане и пребиваване би могло да бъде отменено или осъществявано по начин, непозволяващ свободното движение на еднополови съпрузи и регистрирани партньори и на регистрирани партньори от противоположния пол поради забраната за признаване?
- посочените разпоредби противоречат на ценностите и духа на Договорите и на принципа на равенство и недискриминация и рискуват да породят климат на нетолерантност и хомофобия, допълнително напрежение и отражение върху правото на свободно движение на гражданите на ЕС, в т.ч. гражданите на Румъния, в рамките на ЕС?
Член 277 гласи: „(1) Забранява се встъпване в брак с лице от същия пол. (2) Брак с лице от същия пол, сключен извън Румъния от румънски или чужди граждани, не се признава в Румъния. (3) Регистрирано съжителство между лица от противоположния пол или лица от същия пол, сключено извън Румъния от румънски или чужди граждани, не се признава в Румъния. (4) Нормативната уредба за свободното движение на граждани в Румъния продължава да се прилага за граждани от държави-членки на ЕС и на Европейското икономическо пространство.“