ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0128/09
съгласно член 115 от Правилника за дейността на ЕП
от
Izaskun Bilbao Barandica
и
Jeanine Hennis-Plasschaert
, от името на групата ALDE
към Комисията
Относно: Пиратство край бреговете на Сомалия
Броят на актовете на пиратство край бреговете на Сомалия нараства сериозно от м. септември насам. За пример може да бъде даден плавателният съд „Алакрана”, чийто 36-членен екипаж е държан в плен вече месец и половина. Въпреки факта, че силите, участващи в операцията „Аталанта”, показаха своята ефективност в Аденския залив, скорошните нападения предполагат, че възможностите на пиратите нарастват, като последните засилват дейността си край бреговете на източна Африка. Последното нападение беше извършено на повече от 200 морски мили северно от Сейшелските острови и на 650 мили от сомалийските брегове.
Комисията съгласна ли е с възможността проблемът с пиратството край сомалийските брегове да бъде решен в духа на приетата на 14 октомври 2008 г. резолюция на ЕП?
Комисията съгласна ли е на борда на риболовните и товарните кораби да се качват военни придружители, какъвто е вече случаят с френските плавателни съдове? Възможно ли е тази военна сила да се състои от европейски военни сили на основание EU Navfor?
Каква е позицията на Комисията по отношение на препоръките на ММО на плавателните съдове, риболовни или търговски, да не се наемат частни охранителни агенции? Какво би било мнението на Комисията относно комбинацията от частни и военни сили и какви биха били правните последици?
Как би могла Комисията да окаже натиск върху държавите-членки да създадат постоянен правен инструмент, съгласно който да бъдат съдени заловените пирати? Според Комисията, биха ли могли регионалните споразумения, подписани под егидата на ММО през януари 2009 г. в Джибути и включващи държавите от Аденския залив, да помогнат за намирането на местно разрешение относно пиратите и да помогнат на сомалийските органи да се справят с проблема?
