29.4.2009
ПРЕДЛОЖЕНИЕ ЗА РЕЗОЛЮЦИЯ
за приключване на разисквания по изявления на Европейския съвет и на Комисията
съгласно член 103, параграф 2 от Правилника
от André Brie и Jiří Maštálka
от името на групата GUE/NGL
относно положението в Молдова след изборите от 5 април 2009 г.
Резолюция на Европейския парламент относно положението в Молдова след изборите от 5 април 2009 г.
Европейският парламент ,
–
като взе предвид изложението на предварителните констатации и заключенията на международната мисия на ОССЕ за наблюдение на парламентарните избори, произведени на 5 април 2009 г. в Молдова,
–
като взе предвид член 103, параграф 2 от своя Правилник,
A.
като има предвид, че международната мисия на ОССЕ за наблюдение на изборите заключи, че „изборите от 5 април 2009 г. се състояха в като цяло плуралистична среда, като предоставиха на избирателите ясно определени политически алтернативи и изпълниха много от изискванията на ОССЕ и Съвета на Европа; като има предвид, че мисията отбеляза също, че „е необходимо да се положат допълнителни усилия, включително на законодателно равнище, за да се гарантира, че изборният процес ще бъде освободен от ненужна административна намеса, да се осигури цялостно зачитане на свободата на словото и достъпа до информация, както и да се увеличи доверието на обществеността в изборния процес“,
Б.
като има предвид, че след масови протести беше извършено повторно преброяване на гласовете от гласуването на 5 април;
В.
като има предвид, че след парламентарните избори хиляди протестиращи щурмуваха сградата на президентската администрация и на парламента; като има предвид, че помещенията на правителството бяха претърсени, като протестиращите, завзели сградите хвърляха през прозорците документи и компютри; като има предвид, че протестиращите вееха знамена на съседна Румъния, както и синьо-жълти знамена на ЕС;
Г.
като има предвид, че при сблъсъците между протестиращите и полицията един човек загина и около 200 души бяха арестувани; като има предвид съобщенията за неправомерно използване на сила от полицията, както и за прилагането на мъчения и друго нечовешко или унизително отношение при задържане; като има предвид, че държавните органи не предоставиха подходяща информация за самоличността на задържаните лица и мястото на задържането им; като има предвид, че чуждестранните журналисти бяха отпратени към границите и достъпът до няколко интернет-страници на опозицията беше блокиран;
Д.
като има предвид, че молдовският президент Владимир Воронин поиска от върховния представител на ЕС за общата външна политика и политика за сигурност Javier Solana да изпрати в Молдова делегация, която да проведе разследване на проведените на 7 април в Кишинев масови протести и последвалото претърсване на сградата на президентската администрация и на парламента; като има предвид, че делегация на Европейския парламент посети Молдова;
1.
приветства факта, че изборите за пети парламента на Република Молдова бяха произведени мирно и при спазване на реда и в като цяло плуралистична среда и в изпълнение на изискванията на ОССЕ и Съвета на Европа;
2.
приветства решението на Централната избирателна комисия на Република Молдова да разреши проверка на избирателните списъци; отбелязва, че Конституционният съд на Молдова одобри резултатите от повторното преброяване на гласовете, подадени в парламентарните избори, като потвърди победата на Комунистическата партия с непроменено мнозинство от 49.48%; счита, че това беше важна стъпка към укрепване на доверието;
3.
призовава всички партии в Молдова да приемат демократично изразената воля на молдовското население;
4.
подчертава, че настоящата конфликтна ситуация може да бъде разрешена чрез диалог и предвидените от Конституцията процедури, и призовава всички партии да продължат да избягват използването на сила или реторика, съдържаща подстрекателство;
5.
призовава Румъния и другите съседни на Молдова държави да проявят сдържаност, да зачитат суверенитета на Молдова и да не се намесват във вътрешните работи на Молдова; призовава за нормализиране на отношенията между Румъния и Молдова;
6.
осъжда лицата, отговорни за размириците, избухнали в Кишинев дни след изборите; призовава за задълбочено разследване на инцидентите; призовава държавните органи в Молдова да гарантират, че лицата, за чиято отговорност бъдат открити улики, ще бъдат изправени пред правосъдието в честен процес;
7.
призовава държавните органи в Молдова да гарантират, че всички твърдения за използване на прекомерна сила от страна на полицията, както и на мъчения и други видове лошо отношение ще бъдат незабавно и задълбочено проучени; призовава държавните органи на Молдова да предадат на правосъдието отговорните за това лица и да гарантират, че всеки, станал жертва на подобно нарушение на правата му ще получи справедливо и подходящо обезщетения и цялостна реабилитация;
8.
призовава държавните органи на Молдова да гарантират цялостното спазване на основните свободи и права на човека, включително правото на мирно събиране, достъпа до информация и свобода на словото
9.
възлага на своя председател да предаде настоящата резолюция на Съвета, Комисията, върховния представител за общата външна политика и политиката на сигурност, държавите-членки, правителството и парламента на Молдова, правителството и парламента на Румъния и на ОССЕ.
